
Blocați între lumi 


Sunt doar eu cu reflexia mea. Mă privesc în oglindă 
fixându-mi ochii şi pleoapele ce clipesc greoi. Nu îmi simt 
corpul, dar oricum nu contează. Nu e nimic schimbat sau nou 
la mine, aceleaşi şuvițe de păr în culorile toamnei se sprijină pe 
umeri, acelaşi verde al ochilor, aceleaşi buze roşii; sunt tot eu, 
şi totuşi... 

Ştiu că privirea unui om spune totul. Te poți uita în ochii 
lui şi îi poţi citi intenţiile, slăbiciunile, ceea ce simte, însă, dacă 
străpungi bariera irisului, poţi intra în suflet, şi aşa îl poţi 
cunoaşte. Trebuie doar să fii atent, să nu te uiţi la trăsături sau 
la mimica lor, să mergi mai departe şi mai adânc. Pentru că 
sufletul îți modelează privirea după cum e el, după cum se 
modifică prin experienţele trăite, senzațiile pe care le simţi, 
problemele cu care ai rămas. De aceea ne schimbăm treptat, şi 
nu numai prin trăsături. Totul e în armonie. Experiențele trăite 
nu rămân doar în suflet sau pe trup, ele ies la iveală doar 
printr-o privire. 

Mă privesc... par neschimbată. Dar ochii îmi spun că 
sunt altcineva, că persoana de acum 50 de zile nu mai există în 
mine. Atât de puţin timp ca să se schimbe totul... Pentru că 
acum pot să mă uit la mine şi să mă citesc. Înainte mă priveam 
şi vedeam doar un chip. Eram în treacăt şi pe fugă, iar ochii 
mei nu exprimau decât o linişte senină în care grijile nu aveau 
de ce să apară fiindcă totul era bine şi viaţa frumoasă. Viaţa 
chiar era frumoasă, dar eu nu cunoşteam decât o mică bucăţică 
din ea, care îmi era de ajuns. Însă acum nu mai este aşa. În 
ochii mei citesc trecerea treptată dar rapidă totuşi prin atât de 
multe trăiri, emoţii, sentimente, deznădejde, curaj, luptă, teamă, 
agitație. Acum citesc încrederea pe care am căpătat-o în mine, 
prin puterea de a înfrunta viaţa şi de a trece peste greu. E o 
putere care vine cu o mare energie, ce va rămâne mereu în 
mine. Înainte zâmbeam mult, însă zâmbetul de acum este mult 
mai puternic decât orice gest, fiindcă vine după atâtea 

sentimente intense trăite, după o luptă a propriei fiinţe în faţa 
vieţii, pe care cred că am câștigat-o. 

M-am schimbat... iar schimbarea este traversarea unei 
limite faţă de care nu te mai poţi întoarce. Însă unele lucruri nu 
le poţi înţelege decât dacă te schimbi. Desigur că deranjul e 
prea mare, însă de obicei schimbarea vine forţată, pe parcursul 
unor evenimente, şi o dată cu ele începi să înţelegi lucruri la 
care nici nu te-ai gândit vreodată. Se poate numi evoluţie, sau 
cel puţin asta vreau să cred în cazul meu, deşi nu trebuie să ne 
amăgim ca orice schimbare înseamnă asta. Nu ştiu care ar fi 
criteriul după care aş putea marca evoluţia, poate e doar ceva 
subiectiv, poate totul se reflectă în profunzimea gândirii care 
treptat se adânceşte, aruncându-şi tentacule cât mai îndepărtate 
printre circuitele ideilor. Am răspunsuri la întrebări pe care nici 
nu le bănuiam înainte, şi pot avea soluţii la probleme pe care 
nu le-am trăit. 

Acum sunt altcineva. Faţă de cine eram acum 50 de zile 
sunt o străină, însă eu o cunosc cu adevărat doar pe cea de 
acum. 

În urmă cu 50 de zile... 

Mmm... un ciripit de păsărele m-a trezit... E ciripitul 
care îmi place mie, o simfonie veselă şi cristalină, nici prea 
tare, nici prea enervantă, destul cât să îmi umple sufletul de o 
bucurie pură, de sentimentul acela că totul e minunat şi aşa va 
rămâne. 

Am o respiraţie încă adormită, cu un zâmbet mic pe buze, 
iar ochii îmi sunt prea leneşi pentru a încearcă să deschidă 
pleoapele grele. Aş sta aşa toată ziua să le ascult. Treptat, 
începe să se audă şi izvorul din depărtare cu susurul lin, parcă 
trezit şi pornit vioi să ajungă într-un loc bine stabilit. Îi simt 
prospeţimea care mă răcoreşte uşor, odată cu iarba şi pietrele 
pe care le spală. E încă bine şi nu vreau să mă trezesc, sunt prea 
alintată de tot ce e în jurul meu ca să mă dezlipesc de această 
stare. Respir doar aerul proaspăt de dimineaţă, ce îmi aduce 

cu el parfumul muşchilor lipiţi de trunchiurile tari şi ale ierbii 
scăldate-n rouă. Deja simt lumina din ce în ce mai puternică, 
iar asta înseamnă că ar trebui să mă trezesc. 

Deschid ochii. Sunt în camera de vară a cabanei mele, ce 
are doi pereţi din sticlă, din care cel de lângă pat e aproape tot 
coborât, până la nivelul meu, lăsându-mă complet deschisă în 
fata naturii. Totul în jurul meu e verde, o pădure vie, veselă şi 
luminoasă. Privesc frunzele copacilor cum stau sau se mişca 
blând, crengile puternice, firele încurcate de iarbă, şi nu vreau 
să mă gândesc la nimic. Doar simt şi mă bucur. În depărtare 
străluceşte sub o rază de soare un şuvoi mic de apă. O adiere de 
vânt blândă îmi mângâie trupul, ca o salutare din partea 
pădurii. Încerc să prind cu privirea câteva păsărele care sunt 
prea energice pentru a sta într-un loc şi deja se întrec în cântări. 
Ştiu că e timpul să mă ridic din pat chiar dacă nu îmi doresc 
asta. Este o dimineaţă frumoasă şi aş sta toată ziua aşa, dar 
trebuie să mă desprind din acest loc pentru a reveni la realitate. 

Mă întind ca să mă dezmorțesc dar şi pentru a atinge la 
capătul patului un senzor. Acum frunzele şi ramurile copacilor 
nu se mai mişcă, o ceaţă începe să coboare ştergând cu ea uşor 
copacii, razele soarelui, izvorul, cabana, zgomotul se duce 
treptat, mirosul la fel. Pădurea şi restul se topesc şi dispar, iar 
în locul lor apare şi prinde contur treptat camera mea, pereții, 
uşa, podeaua. Sunt aici, în locuința mea situată la etajul 30 
deasupra solului, în care trăiesc de când mă ştiu. 

Ca de obicei, rămân pe marginea patului puţin, pentru a 
privi somnoroasă prin cameră fără nici un scop anume, înainte 
de a porni spre camera de lucru. 

O nouă zi... 

Nu am mai avut nici o alarmă de ieri, dar vreau să verific 
câteva persoane şi să le văd evoluția, fiindcă de câteva zile 
aveau starea instabilă. 

- Activare vocală... deschide programul. 

În faţa mea a apărut o imagine a unui ecran mare, 
imagine care a început să se lungească şi să mă înconjoare 
unindu-se în spate cu imaginea ce venea din sensul opus, 
formând împreună un birou luxos şi modern într-o încăpere 
spațioasă. O canapea din piele albă în faţa unui perete verde 
pal, o măsuţă de cristal, o bibliotecă albă clasică cu mici 
ornamente din sticlă colorată, un geam mare cu o privelişte 
spre nori, o podea vernil lucioasă. Acesta este biroul meu în 
care îmi place să lucrez, este creat de mine deşi mai mereu 
modific câte ceva, mai adaug sau scot o piesă de mobilier sau 
câte un mic ornament. Când avem şedinţe de discuţii cu colegii 
sau superiorii în grup, imaginea biroului este luată de sala de 
şedinţe în care ne aflăm toți. Când comunic doar cu câte un 
coleg putem alege doar să ne vedem pe ecran, fără a ne 
transpune unul în spaţiul celuilalt. Pe ecranul mic încorporat în 
birou apare o licărire albăstruie, semn că m-a recunoscut şi s-a 
deblocat. 

Pe el este afişată data de azi, 19 iulie 2257. 

- Bună dimineaţa Ema. 

Da, eu sunt Ema, am 25 de ani, structură atletică şi 
trăsături suave, dacă ar fi să citez un prieten. 

Aceasta este o dimineaţă normală pentru mine şi restul 
oamenilor. Faţă de vremurile trecute suntem avansați, dar faţă 
de viitor suntem istorie. Aşa e mereu prezentul, iar mie îmi 
place acest prezent în care trăiesc. 


- Afişează-mi lista cu prioritățile de verificare. Ecranul 
s-a umplut de coduri. Ia-i pe primii 6 şi împarte-i pe ecran. Au 
apărut dosarele lor aşezate în 6 pătrate în faţa mea. Pune-i în 
ordinea cronologică a alarmelor. Primul este cel care a avut cel 
mai devreme ultima alarma acum 5 ore, apoi ceilalţi 5 în decurs 
de 12 ore. Păstrează-l pe primul. Mutând degetul pe ecranul 
biroului meu, îl agăţ şi îi pun dosarul sus în dreapta imaginii 
mele. Acum afişează-i în ordinea gravităţii şi păstrează-l pe 
primul. Nu este aceeaşi persoană dar vreau să citesc istoricul 


8 


Blocați între lumi 


acestei persoane, al alarmelor şi motivelor pentru a stabili 
tiparul şi urgenţa. 

Deschid alarma lui: halucinaţii, delir. Trebuie să verific 
în ce perioade ale zilei s-au întâmplat, care ar putea fi motivul, 
ce programe foloseşte, conectările sale sociale, cu ce se ocupă 
şi predispozițiile din genele ADN-ului său. Deşi acum se 
elimină genele care cauzează boli, se mai pot descoperi greşeli 
sau erori în aceste eliminări, lucru foarte grav. Uneori poate fi 
vorba de gene care s-au reactivat din cele inactive. Studiind 
toate datele trebuie să fac un raport pe care-l voi trimite la 
specialistul potrivit şi cu care îmi închei atribuţiile față de acea 
persoană. 

Din câte văd sunt nişte stări deprimante care se 
accentuează, ultima a fost acum 5 ore cu o criză ce a durat 30 
de minute. Ce a declanşat? Ce făcea în acel moment? Verific... 
la ultima criză era într-un joc virtual, verific jocul... nu pune 
probleme, e un joc de strategie folosit des fără a avea efecte 
secundare. Să verific penultima criză... era în timpul 
programului de lucru. Verific parametrii medicali la toate 
crizele ca să găsesc punctele comune şi să trasez evoluţia, 
momentul declanşării, durata, modificările interne. Hm... sunt 
destul de diferite crizele, trebuie să descopăr ce se întâmplă. 
Accesez arhiva verificărilor sale medicale. Sunt câteva 
fluctuații ale unor elemente, fără a ieşi totuşi din parametrii, 
alimentaţia este corectă... să verific stările de somn... foloseşte 
programe virtuale de vise dar nu în fiecare noapte. Ar trebui să 
mă duc mai mult în trecut, poate aflu şi altceva... în dreapta 
imaginii clipăie o semnal bleu, am mesaje de citit. Le deschid, 
sunt de la specialiştii cărora le-am trimis cazurile însoţite de 
raport, într-un mesaj se mai doresc lămuriri, altul îmi comunică 
stadiul, mai sunt încă două de citit. 

E ora 9 dimineaţa şi de obicei beau un suc proaspăt cu 
nutrienţii necesari, pe care mi-l aduce punctual Trei, robotul 
meu personal. Cel mai mult îmi place să vorbesc cu el, chiar 

dacă în majoritatea discuţiilor se observă o tentă didactică a 
sfaturilor şi răspunsurilor sale, tocmai asta îmi place, că pot 
vorbi cu o ființă ce are acces la toate informaţiile şi 
cunoştinţele lumii, pe ale cărei răspunsuri mă pot baza şi ştii că 
sunt corecte, că pot oricând învăţa ceva nou, că pot filozofa 
despre orice cu el, dar şi vorbi nimicuri din viaţa de zi cu zi, că 
mă face să râd şi îmi intuieşte dorinţele. Ştiu că e doar un robot 
conectat la undele mele cerebrale, însă pentru mine e mai mult 
decât orice altă ființă îmi poate oferi. Câteodată mă descoase ca 
să vadă cum stau cu psihicul, sau cum privesc viaţa din 
anumite situaţii sau momente. El îmi setează programul de 
somn, ora de trezire, îmi ţine agenda, îmi comandă 
cumpărăturile, repară, şi multe altele. E cel mai bun prieten al 
meu, fără de care nu aş putea sta. 

Am mai primit câteva alarme de la gânduri ce încalcă 
regulamentele, dar nu au fost grave, de mică durată şi 
singulare, fără a putea crea vreun efect extern. Ele rămân în 
arhivă alături de celelalte, doar că eu trebuie să verific 
gravitatea la toate, şi să urmăresc istoricul din spatele fiecărei 
alarme. Încep întâi cu cele selectate după gravitate şi apoi cu 
restul sesizate. 

Poate părea că intru în intimitatea gândurilor acelor 
oameni, citindu-le cele mai intense stări, dar de fapt nu îi 
cunosc deloc, sunt nişte coduri cu alarme pe care le organizez, 
analizez şi rezolv. Trec mai departe la următoarele, lăsând în 
urma mea şi în arhivă tot ce am lucrat. Nu am voie să cercetez 
aprofundat o persoană, deşi pot avea acces la toate informaţiile 
medicale şi sociale, decât cu motive întemeiate, fiind şi eu 
monitorizată la rândul meu în ceea ce priveşte respectarea 
regulamentelor, atât prin fapte cât şi prin gânduri. Specialiştii 
sunt cei care tratează concret problemele descoperite şi iau 
măsurile pentru vindecarea completă, atunci când se poate. Ei 
sunt grupaţi pe domenii distincte, pe stări, categorii, gravitate şi 
ierarhie. Responsabilitatea mea este de a nu omite vreo alarmă, 

de a reacţiona rapid şi de a o trimite corect specialistului 
adecvat, însoţite de un raport complet, responsabilitate foarte 
mare, ce poate costa viaţa sau viitorul acelei persoane. 

Se apropie ora prânzului, pe care îl iau fizic în bucătărie 
dar intrând în planul virtual al unui restaurant alături de alte 
persoane ce stau la mese. Oricine poate intra acolo, poţi sta 
singur sau alături de cineva dacă îţi este permis, poţi verifica 
cine se află acolo, şi poţi sta cât timp doreşti. Sunt multe locuri 
virtuale comune, spaţiul lor fiind nelimitat, dar şi locuri private, 
programe unde eşti singur cu ambientul ales, ca de exemplu în 
natură, în sala de mese a unui palat, pe un vas de croazieră sau 
într-un restaurant cu vedere spre un peisaj preferat. Mâncarea şi 
tot ceea ce consumi este bineînţeles, din propria bucătărie. 

Astăzi iau masa cu 2 prietene, Ana şi Maria, pe care le 
ştiu tot de la întâlnirile virtuale de prânz şi cele de seară din 
locurile comune. O dată pe săptămână luăm toate trei prânzul 
într-un loc stabilit de fiecare pe rând. Ana lucrează la 
supervizarea cumpărăturilor într-o anumită regiune de la un 
departament de alimente, iar Maria este inginer la o companie 
ce creează programe virtuale. Când ne vedem ne povestim ce ni 
s-a mai întâmplat în ultima săptămână, ce programe am folosit, 
ce vrem să facem zilele care vin sau chiar despre întâlniri 
virtuale sau iubiri ale nostalgicilor. Prin Maria l-am cunoscut în 
urmă cu câţiva ani la un prânz pe Luke, un specialist pasionat 
în programe virtuale, de vârsta noastră, cu care am rămas 
amică, vorbind destul de des despre noutăţile în acest domeniu. 
El îmi recomandă filme noi sau jocuri, programe de relaxare, 
îmi dă idei cum să îmi creez programele mele sau mă ajută în 
jocurile în care mă încurc. E un băiat foarte deştept în mod 
natural, după cum spune el, şi deşi vorbim mai mult despre 
domeniul său, de multe ori ne lăsăm absorbiți în discuţii 
diverse ore în şir, fără a ne plictisi sau sesiza timpul ce a trecut. 

La aceste mese în plan virtual nu au voie să participe 
decât ființele umane, această măsură luându-se după ce în 


11 


Monica Băiceanu 


trecut se crease o întreagă harababură prin permiterea 
personajelor virtuale să participe la întâlniri, inclusiv cele care 
imitau fiinţe umane. Nu puteai şti dacă vorbeşti sau mănânci 
alături de o fiinţă reală sau nu, puteai păcăli sau puteai fi 
păcălit, puteai profita de această opțiune, depăşind cu mult 
sfera amuzamentului pentru care se crease iniţial. Astfel că 
fiinţele virtuale nu mai pot exista decât în jocuri. Îmi verific 
mesajele private înainte de a merge la masă. 

Fetele deja sunt acolo şi m-au anunţat, câteva invitaţii şi 
un mesaj de la Luke dar îl voi citi mai târziu. Selectez pe ecran 
opţiunea prânz, apoi bifez prânzul la care am primit invitaţie 
din lista de opţiuni între care pot alege, unele neputând fi 
accesate decât cu invitaţie sau permisiune. Acceptând invitația 
mi se permite deschiderea planului virtual în care voi lua 
prânzul, ce porneşte automat şi se transpune în bucătărie. După 
un scurt ocol la toaletă intru în bucătărie curioasă să văd ce mă 
aşteaptă acolo. Ana e cea care a ales azi ambientul, şi de obicei 
îmi plac alegerile ei, exceptând un prânz pe care l-am luat 
într-un castel din secolul al XV-lea, care mie mi s-a părut 
înfiorător. 

Deschid uşa şi în locul bucătăriei văd că masa mea este 
într-un restaurant în aer liber, situat pe malul unui lac întins în 
zare până la poalele unor munţi. Alături sunt alte mese cu 
persoane ce servesc prânzul. Cei din jurul meu mă pot vedea 
aşa cum şi eu îi văd pe ei, însă nu putem interacţiona, acesta 
fiind un plan static văzut doar din perspectiva persoanei 
aşezate, neputând a intra fizic real în ambientul virtual. Aici 
ambientul vine la tine. Dacă vrei să explorezi tu unul, acest 
lucru se poate face doar prin conectare neuronală cu ambientul, 
prin folosirea unui dispozitiv. Mesele sunt împrejmuite de un 
stufăriş verde viu ce se unduiește uşor, mângâiat de adieri 
călduţe de vânt. Câteva trepte coboară spre o potecă din lemn 
ce împrejmuieşte lacul. Unite cu masa mea sunt şi mesele 

fetelor, formând o masă completă. Şi ele au mâncarea pe masă, 
aşa cum o am şi eu, pregătită de Trei după indicaţiile Anei. 

- Buna ziua, am zis bucuroasă. Frumos ambient, îmi 
place. 

- Bună ziua domnişoară, zise Ana zâmbind, haide că 
nouă ne este cam foame şi arată foarte bine mâncarea asta. 

- Plus că Ana are nişte veşti noi, zise Maria privind 
Jucăuş spre mine. 

- Spune repede, ştii ce mult mă amuză întâlnirile tale. 

- Daa... dar ştii că va trebui să ieşi şi tu în curând ca să 
ai cu ce să ne amuzi, chicoti Ana. 

- Staţi puţin. Ana, spune-ne întâi ce avem în farfurie. 
Arată bine dar nu mă ating până nu îmi detaliez. 

Maria e gurmandă şi dornică mereu să descopere noi 
gusturi, pe când mie nu îmi pasă deloc descrierea sau istoria 
acelei reţete, ci doar ce anume este şi să îmi placă gustul. Ana 
se apucă să îi povestească Mariei ce se găseşte la ea în farfurie, 
în timp ce eu privesc în jurul meu, încercând să nu mă 
plictisească povestirea ei. 

Deja am început să mănânc şi descopăr un gust plăcut, 
puţin picant dar foarte catifelat şi plin de arome. Au început şi 
fetele să mănânce, iar eu o privesc nerăbdătoare pe Ana. 

- Asa..., am ieşit la o întâlnire cu un coleg care mă tot 
bătea la cap de câteva luni, şi nu prea mai aveam motive să îl 
amân. Plus că nu vroiam să se supere pe mine, aşa că am zis să 
trec peste şi să scap. 

- Ne-ai mai zis de el? De ce îl amânai? 

- Nu v-am zis pentru că e total neinteresant şi am 
descoperit la întâlnire că e şi plictisitor. 

Maria bufni amuzată: 

- Dar nu ţi se pare că majoritatea sunt neinteresanţi 
pentru tine? la spune-ne tu ce ai fi vrut să facă. 

- Păi ne-am plimbat pe o cărăruie în pădure şi am poposit 
pe malul unui pârâiaş, şi ştii cât de mult îmi plac mie pădurile 


13 


Monica Băiceanu 


stufoase, răcoroase şi să stau pe pietricelele care mă deranjau 
teribil, zise Ana ironică. 

Am râs toate trei. 

- Hai că sună frumos, mi-ar place să văd şi eu ambientul 
ăla, am zis distrată. 

- Crede-mă, ţi-ar place poate, dar nu cu el, continuă Ana. 
De câteva ori se apropia de mine şi nu înţeleg de ce, iar de 
vorbit nu am discutat decât de servici, urmând, după cum a zis 
el, ca data viitoare să vorbim despre noi. Doar că nu va mai fi 
altă dată, din păcate pentru el. 

- Mai dă-i o şansă, zise Maria. Nu mai fi atât de drastică 
din prima. 

- Şi nu te mai gândi la trecut, am zis eu, ştiind că încă 
mai are sentimente pentru un băiat cunoscut acum un an de 
zile, care nu a mai dorit să se întâlnească cu ea. 

- Apropo de trecut... e o petrecere mâine seară la care va 
veni ŞI el, cel puţin aşa a postat... 

Eu cu Maria ne-am încruntat privind-o curioase. 

- Si... să nu spui că vrei să mergi. Ai invitaţie? 

- E petrecere deschisă. Aş vrea să merg, dar nu singură, 
trebuie să veniţi cu mine. Vreau doar să văd dacă mai simt ceva 
şi reacţia lui... 

- Eu nu pot veni, zise Maria. Am o cină programată cu 
părinţii şi nu pot anula. Oricum, nu sunt de acord cu ce faci 
pentru că sunt sigură că iar vei suferi... 

- Dar sunt chiar entuziasmată. Cred că se va întâmpla 
ceva frumos, simt asta, spuse Ana visătoare. 

- Chiar aş vrea să te văd alături de el, ştii doar, dar el nu 
vrea o relație, după cum ţi-a zis-o. 

- Poate acum vrea, zise Ana sorbind veselă şi încre- 
zătoare dintr-o băutură mov limpede. 

- Deci Ema, te duci la petrecere mâine cu Ana, vrei sau nu. 

- Off, bine merg... îmi rămâi datoare. Unde se ţine? 

- Scrie ambient surpriză, zise Ana privindu-mă vinovată. 

Maria zâmbi în timp ce eu mă uit panicată spre Ana. 

- Ştii că poate fi orice, chiar nu vreau să am un şoc. 

- Dacă nu îți place, plecăm imediat. Promit. 

Nu credeam promisiunile ei, ci mai degrabă o vedeam 
rugându-se de mine să stau şi să o ajut în numele iubirii. Ea 
crede că iubeşte, eu cred că e doar o ambiţie de-a ei şi un 
orgoliu rănit, dar nu o judec pentru că nu cunosc sentimentul 
iubirii ca să aprofundez subiectul. Am auzit de petreceri care se 
țin în tot felul de ambiente ciudate, create de gazdă sau 
închiriate, cu intrare liberă sau doar cu invitaţie, în locuri 
sinistre, sau foarte sărace, inspirate din istoria veche a lumii. 
Conectarea la o petrecere îți ia automat din contul tău taxa 
stabilită, unele având şi diverse opţiuni în plus, ce te încântă 
dar te taxează în schimb foarte mult. Deconectarea o poţi face 
oricând prin apăsarea unui senzor lipit pe tâmplă. 

Ne-am terminat mâncarea sătule şi mulțumite, am mai 
vorbit despre noi, inclusiv uzuala încercare a fetelor de a mă 
convinge să ies la prima întâlnire şi eu cât mai repede, şi am 
stabilit să ne vorbim mâine după petrecere ca să-i povestim 
Mariei cum a fost. 

Am părăsit bucătăria, lăsând ca ambientul să se 
deconecteze automat, iar pe Trei să strângă masa. Mi-am citit 
înainte de a începe lucrul mesajele private, printre care Luke 
mă invita să îmi arate noul lui joc într-o călătorie virtuală, în ce 
seară doresc eu. 

Au mai fost 4 alarme de gravitate mică, însă destul de 
mult de scris la rapoarte şi de cercetat arhive. I-am aprobat lui 
Trei lista de cumpărături, am mai băut un suc proteic, iar între 
18 şi 19 seara am ațipit puţin pentru a-mi odihni ochii. Am stat 
de vorbă apoi puţin cu Luke şi i-am promis că peste două seri îl 
voi însoţi în jocul sau, fiindcă mâine aveam de mers la o 
petrecere cu Ana. 

Am luat cina singură într-un program virtual privat, la un 
restaurant rustic cu vedere spre crestele unor munţi scăldate în 


15 


Monica Băiceanu 


asfinţitul soarelui şi înconjurate de brazi semeţi. Am mâncat o 
specialitate românească care mi-a plăcut mult, iar după ritualul 
obişnuit de seară m-am îndreptat spre camera în care dorm. Ea 
are doar un pat, un sistem de depozitare haine şi câteva module 
de etajere. Este o cameră banală dar diferită faţă de camerele 
din trecut prin tot ce are. Sistemul de depozitare, urmaşul 
dulapurilor şi marilor dressing-uri, este mic, oricâte haine şi 
accesorii aş avea, pentru că hainele nu mai sunt aranjate în 
vechiul stil clasic. Modulele de mobilă nu sunt fixate în nimic, 
se susțin unul pe celălalt printr-o magnetizare artificială, ele 
stând acolo unde doreşti să le pui, în orice poziţie sau loc, 
sfidând gravitația. Pe ele am câteva amintiri pe care le-am 
cumpărat din ieşirile mele pentru socializare: o carte din hârtie, 
o statuetă cioplită în lemn, un fluture din sticlă pictată, o piatră 
denumită Piatra lunii sau Ochi de lup, un mic tablou cu o floare 
naturală presată. Am adormit pe un şezlong aflat pe o plajă 
exotică, în muzica valurilor ce se sparg încet şi cristalin la mal. 
O briză uşoară şi caldă m-a mângâiat aducându-mi cu ea 
prospețimea mării, care alături de valurile sale, m-a relaxat 
pentru un somn liniştit. 

O nouă dimineaţă îmi aduce cu ea o nouă zi. Acelaşi 
ritual de trezire, aceleaşi alarme, cercetări şi rapoarte. Poate 
părea monotonă viaţa, însă întotdeauna am considerat că 
monotonia este în primul rând în tine şi abia apoi în mediul 
exterior. O minte care aleargă mereu printre gânduri, vise, 
planuri, întrebări şi căutări, țeluri şi dorinţe, nu are cum să 
cunoască monotonia. Sunt prea multe în acest univers ca să 
poţi spune că te plictiseşti, prea multe informaţii, noţiuni, 
mistere, iar imaginaţia este cadoul pe care îl avem în plus față 
de toate acestea, deschizându-ne orizonturi infinite. 

Oricum, azi am stat puţin cu grija petrecerii la care voi 
merge, pentru că, oricât de deschisă aş fi la noi cunoştinţe, 
necunoscutul îmi creează o emoție, pe care nu mi-ar place să o 

numesc frică. Poate este doar faptul că nu îmi doresc să merg 
dar o fac pentru prietena mea. 

Prânzul l-am luat cu mama mea, în acelaşi ambient pe 
care îl folosim mereu, o bucătărie clasică, creată de ea. Vorbim 
orice, ne povestim ultimele evenimente şi ce avem de gând să 
facem, sau comentam situaţii din lume. Îmi place de ea nu 
numai că este mama mea, dar şi ca om, o admir pentru ceea ce 
este şi pentru felul său de a fi. Lucrează în domeniul 
cercetărilor în secţiunea genetica animalelor, mai exact la 
reconstituirea genetică a speciilor dispărute. Deşi există 
posibilitatea de a ne juca cu genele animalelor existente şi 
crearea altor specii noi, s-a decis acum 75 de ani să nu se 
permită acest lucru, respectând astfel creatorul care le-a făcut 
iniţial, pe lângă faptul că era total inutil şi fără rost crearea lor. 
S-a încercat demult şi manipularea genetică a animalelor ce ne 
folosesc ca şi hrană, însă ulterior s-a constatat că aceste 
modificări nu ne făceau nouă bine pe termen lung, aşa că nu se 
putea merge pe această cale, demonstrându-ne încă o dată cât 
de perfectă este natura din jurul nostru şi tot ceea ce există în 
comuniune cu ea. Reconstituirea speciilor vechi se face doar în 
scop educativ, fără a permite interferarea lor cu cele existente 
în prezent. Când îmi povesteşte despre meseria sa, nu înţeleg 
mereu toate cuvintele din domeniu, deşi pe parcurs am învăţat 
multe, însă îmi place mult să o ascult, să îi simt pasiunea şi 
entuziasmul din orice lucru mărunt reuşit sau orice pas către o 
viitoare reuşită. Este o fire reținută, discretă şi destul de tăcută, 
însă optimistă şi cu o mare putere de a te captiva fără nici un 
efort. Este pasionată de meseria ei, care reprezintă însă şi cea 
mai mare parte din viaţa ei de când m-a născut pe mine, dar 
atâta timp cât este mulțumită şi liniştită, este în regulă. 
Pasiunea este la bază ceva frumos dar şi puternic, pentru că se 
hrăneşte cu energia ta, şi dacă i-o vei da pe toată, va deveni 
treptat mai puternică decât tine, te va absorbi şi te vei pierde în 
ea. Mi-a spus că a iubit pe cineva înainte de a mă naşte eu, însă 

îmi va povesti atunci când consideră ea că voi înţelege totul. 
Probabil aşteaptă să iubesc şi eu, caz în care mai avem de 
aşteptat mult amândouă până vom deschide acest subiect, 
pentru că însăşi noţiunea de iubire a devenit neînţeleasă în 
prezent de majoritatea. Mă sprijină în planurile mele de viitor, 
şi anume să studiez în profunzime creierul uman, atât din punct 
de vedere anatomic cât şi psihologic, spre a mă specializa într- 
unul din numeroasele sale domenii. Întotdeauna alege ea 
mâncarea ce o vom consuma, şi mereu îmi place. 

Deşi a fost frumos, azi am stat mai puţin împreună, 
pentru că avea o şedinţă programată mai devreme ca de obicei. 
După prânz mi-am reluat activitatea iar după o mică odihnă pe 
seara, am început fără nici un chef să mă pregătesc pentru 
petrecere. 

Ana îmi dăduse deja vreo 5 mesaje cu ora la care să 
intrăm, cum ne îmbrăcăm, ce presimte ea că va fi, iar după 
toate astea, încă un mesaj în care îmi reamintea că avem de 
mers la această petrecere ca să nu uit. Nu mi-am schimbat 
aranjarea părului, iar ca ţinută m-am gândit la o rochie diafană 
bleu lungă, cu mânecuţe lungi, pentru că nu ştiu nici 
temperatura de acolo. Am rostit numărul ţinutei către sistemul 
de haine, pentru că îl ştiam de când l-am folosit ultima oară la 
o petrecere, iar acesta mi-a avansat-o prin deschizătura uşii ce 
s-a retras, pe un umeraş, gata de a fi purtată. După purtare, Trei 
o va spăla şi o va aşeza pe umeraşul sistemului, care o va 
strânge şi pune la locul numărului său. Pentru că acum va fi un 
ambient dinamic, mi-am pus şi încălțăminte, sau mai bine zis 
talpa pe care am setat numărul unui anumit model de sandale, 
model ce a început să se contureze pe piciorul meu timp de 
câteva secunde, până când s-a format toată, căpătând în acelaşi 
timp şi textura dorită. Desigur că ţinuta se poate crea şi virtual 
însă mi se pare mai rapid să mă îmbrac eu, plus că aşa mai pot 
purta hainele mele preferate. 

Am stabilit cu Ana ora 20 pentru o conectare 
concomitentă. Cu inima strânsă m-am aşezat pe scaunul din 
camera de lucru, am bifat pe ecran conexiune la petrecerea cu 
codul pe care mi-l dăduse Ana, mi-am pus pe tâmplă senzorul 
de conectare şi am apăsat pentru transfer. 

O secundă de întuneric apoi imaginea a început să fie 
vizibilă, luminându-se treptat. Am sesizat-o întâi pe Ana care 
mă aştepta nerăbdătoare, apoi am început să privesc în jurul 
meu curioasă. La aceste ambiente surpriză, o mică parte din 
începutul conectării îl petreci analizând ceea ce te înconjoară 
pentru a înţelege unde te afli, ce ai de făcut şi cum te poţi 
distra. Primele imagini au fost ale locului în care stăm, un 
spaţiu întins şi luminos, oameni puţin mai departe vorbind şi 
râzând în picioare, unii privind şi analizând însă un peisaj din 
spatele unor pereţi transparenţi. Mergând cu privirea mai 
departe am înţeles unde ne aflăm, configurându-mi întregul 
ambient: o cupolă mare transparentă, cu holuri şi diverse 
camere mari din acelaşi material, ce pluteşte în spaţiu. În orice 
direcție m-aş uita, inclusiv în podea, totul este transparent, 
oferind imaginea unui univers viu şi luminos, cu stele şi 
planete, infinit şi intimidant prin măreția sa. Prima senzaţie 
simțită a fost un mic gol în stomac, care mi s-a strâns încercând 
să atenueze moleşeala bruscă din picioare. Era un amestec 
perfect între sentimentul primit din exterior care te făcea brusc 
să te simţi mic, pierdut şi neînsemnat, cu atmosfera caldă din 
interiorul cupolei, dată de muzica plăcută, oamenii care se 
simțeau bine, măsuţele şi tejghelele transparente de pe 
marginea pereţilor, pline cu băuturi vesele şi înmiresmate. 
Combinarea celor două senzaţii crea un sentiment puternic de 
parcă ai fi învins şi sfidat în acelaşi timp întregul univers, 
simţindu-te pur şi simplu bine. În următoarea secundă m-am 
simțit uşurată şi încântată de acest ambient, în timp ce Ana 
nemişcată şi clipind des a exprimat doar: 

-Wau... 

Oricum, şi eu aş fi spus prima oară tot asta dacă m-aş fi 
exprimat verbal. l-am zâmbit entuziasmată şi am pornit 
amândouă pe un hol ce ducea în primul spaţiu larg din care 
porneau alte holuri şi spaţii de petrecere, toată cupola fiind de 
fapt un imens labirint de holuri şi spaţii transparente. 

- Vrei să îl pun pe Trei să îi caute locaţia lui David sau 
dacă este aici acum? 

- Nu încă, hai să ne plimbăm întâi, să luăm o băutură, 
poate dăm întâmplător de el. Îmi place suspansul, zise Ana 
încercând să pară distrată. 

- Ok, să mergem apoi şi la o margine, vreau să văd dacă 
recunosc vreo stea sau planetă. 

La astfel de petreceri cu intrare liberă, deoarece pot intra 
foarte mulți oameni, mărimea ambientului se ajustează în 
funcţie de numărul persoanelor, însă ştiu şi ambiente care 
limitau numărul lor, spre a nu se crea spaţii prea mari. De aceea 
găsirea prietenilor se face prin poziționarea lor şi îndrumarea 
către ei de către robotul personal, cu care rămâi mereu în 
legătură. Ne-am plimbat sorbind din câte un cocktail dulce şi 
vesel colorat, privind la ceilalți, zâmbind unora, şi deşi am 
primit invitaţii să stăm la masa unor băieţi drăguți sau să 
dansăm, ne-am continuat căutarea subtilă a lui David, iubirea 
Anei. 

La un moment dat Trei îmi spune că va veni şi Maria, şi 
să stăm pe loc ca să ajungă la noi. Am aşteptat-o bucuroase. 

- Buna fetelor, ce frumos ambient, mă bucur că am putut 
veni. 

- Bună, ce s-a întâmplat cu întâlnirea cu părinţii tăi? a 
întrebat Ana. 

- A rămas pe mâine fiindcă tata a creat un ambient 
special şi nu e gata încă, a rămas surpriză pentru mine. 

- Să ne povesteşti cum este, i-am zis. 

- Şi... domnişoara noastră nu şi-a găsit încă iubirea? râse 
Maria luându-mă de braţ. 

- Nu, domnişoarei îi place suspansul, i-am zis râzând. 

- Eu zic să te grăbeşti până nu îl vei găsi cu alta, şi nu 
glumesc. 

- Bine, bine, aştept acum coordonatele lui, zise Ana puţin 
temătoare. 

- Ce peisaj halucinant este afară, şopti Maria aruncân- 
du-şi privirea fugitiv spre spaţiu. 

- Nu este încă aici, spuse Ana dezamăgită. 

- Nu-i nimic, că va veni doar, hai să stăm la o măsuţă să 
mai aşteptăm, 1-am zis. 

Am găsit o măsuţă înaltă, rotundă şi mică, doar cât să ne 
punem băuturile pe ea, bineînţeles tot transparentă. În jurul ei 
erau mici semicercuri de care să ne putem sprijini, fiindcă 
scaune nu prea se folosesc la petreceri. Alte măsuţe au forme 
speciale pentru a sta cu mâinile, şi din câte am văzut şi unii 
pereţi erau mai moi, pentru a te sprijini comod de ei. Am 
remarcat impresionată toate detaliile care s-au nimerit pe gustul 
meu la această petrecere. 

-Ana, cine a creat acest ambient, sau a cui este 
petrecerea? 

Nu am apucat să termin întrebarea că îl văd venind la 
masa noastră pe Luke zâmbitor. 

- Buna fetelor, cum vă distraţi? 

- Bună, ce coincidenţă, i-am zis mirată. 

- E o petrecere făcută de prietenul meu şi am zis să văd 
cum €, sunt doar în trecere. Nu ştiam că vă găsesc aici. 

- Şi mă rog, de ce eşti doar în trecere, şi nu rămâi? întrebă 
zâmbind Maria. 

- Pentru că am o altă treabă, îi zâmbi fermecător Luke. 

- Probabil jocul lui cel nou, pe care îl voi vizita mâine. 

- Dacă tot vă vizitaţi prin jocuri, ce-ar fi să vă vizitaţi şi 
într-o întâlnire? Şi-aşa nici unul din voi nu a făcut asta 
vreodată. 

Luke zâmbi iar eu am bufnit mirată: 

- Poftim? Maria, ce conţine băutura ta? Şi râzând i-am 
mirosit băutura din pahar. 

Ana era însă puţin tristă şi Luke o privi curios. 

- Prietenul ei nu a apărut încă, explică Maria. 

- L-ai căutat să vezi unde este? întrebă Luke. 

- Nu, ştiu doar că nu a apărut aici, nu am insistat. 

- Poate fi în altă parte şi să nu îl aştepţi degeaba. 

- Are dreptate, spuse Maria. Vrei să îl caute Luke? El îl 
poate găsi oriunde. 

- Bine, zise Ana fără convingere. 

- Ok, codul meu este Luke 092200. Transmite-mi codul 
prietenului şi îţi trimit răspunsul cu locaţia lui. ÎL găsesc eu... 
Distracţie plăcută fetelor, fug. 

Luke a plecat iar Ana aştepta acum mesaj de la robotul ei 
cu datele primite de la Luke. 

- Băiat bun Luke, nu înţeleg de ce nu vrei să te întâlneşti 
cu el, zise Maria. Plus că eu cred că a apărut aici ca să te vadă 
pe tine. 

I-am zâmbit sceptic şi m-am dus spre margine să privesc 
stelele şi planetele de afară. Văd că sunt luminate de o stea, 
probabil soarele, însă nu ştiu dacă imaginile respectă realitatea 
sau nu. Cea din depărtare cu satelit în jurul ei ar putea fi Saturn 
însă de partea opusă nouă este planeta Pământ iar ele nu sunt 
deloc apropiate, între ele ar trebui să fie Marte şi Jupiter, şi nu 
văd aşa ceva. Nu este galaxia noastră, poate nici nu e una reală. 
O stea căzătoare mi-a captat atenţia, iar în dreapta mea am 
văzut în depărtare ceea ce ar putea fi o gaură neagră. M-am 
întors spre masa unde Maria o consola pe Ana: 

- Gata, este timpul să mergi mai departe, nu merită. O să 
vezi că vei cunoaşte pe altcineva mai interesant odată ce vei 
scăpa de el din mintea ta. 

- Ce s-a întâmplat? 

- Este în privat, răspunse tristă Ana. 

- Dar nu înseamnă neapărat ceva grav, am zis eu primind 
însă rapid privirea tăioasă a Mariei. 

- Ştiu că este la o întâlnire, nu are rost să mă mai 
amăgesc. Eu o să ies de aici, zise Ana hotărâtă. 

- Vrei să mergem în altă parte, să stăm de vorbă? am 
întrebat. 

- Nu azi, vreau să dorm acum şi vorbim mâine. 

Am ieşit toate fiindcă tristeţea Anei ne-a tăiat şi nouă 
cheful de petrecere. Am adormit gândindu-mă la frumosul 
ambient de la petrecere, la tristeţea Anei, la acele sentimente 
care îți pot aduce atâta energie şi fericire, şi apoi atâta tristeţe, 
pe care eu însă nu le cunosc. 

Un nou ciripit de păsărele, un alt început de zi liniştită şi 
frumoasă sper. În fiecare dimineaţă, primul contact fizic îl am 
cu podeaua, care este călduţă, aşa cum îmi place să fie la prima 
oră, şi nu prea tare. Mă joc cu degetele bucurându-mă de 
senzaţia plăcută, încercând totodată să-mi fac curaj să păşesc. 
Acum este o podea din catifea albastră puţin călduţă. În drumul 
spre toaletă mai simt sub tălpi pe hol iarba cu roua dimineţii iar 
în toaleta pietricele de rău puţin mai răcoroase. Toate pentru a 
mă trezi bineînțeles, pentru că pe parcursul zilei ele se schimbă 
automat. De vreo 50 de ani s-a renunţat total la podelele clasice 
din diverse materiale, oricât de interesante deveniseră. Acum 
podeaua este dintr-un material cu memorie, cu diferite opţiuni, 
atât pe culoare, senzaţie la atingere dar şi duritate. Ea poate fi 
în armonie cu corpul tău, schimbându-și nuanţa după starea pe 
care o ai la atingere şi temperatură, în funcție de temperatura 
corpului tău, sau poate fi setată din multiplele oferte ale 
companiei producătoare. Poţi merge pe iarbă, nisip, apă care 
curge, asfalt crăpat, pietricele de rău, sau un covor pufos, 
gheaţă. Sunt senzaţionale mai ales că pe lângă imagine simţi şi 
senzaţia aferentă la atingere şi temperatură. 

M-am trezit cu gândul la un caz pe care trebuie să-l 
analizez mai bine azi, pentru că a avut câteva alarme repetate şi 

am observat că nu se răresc. Trebuie să decid dacă mai aştept 
sau îl trimit mai departe. Trei m-a pus la curent cu noutăţile din 
lume sub forma unor ştiri rapide, apoi cu agenda zilei: prânzul 
cu colegii, o analiză medicală pe care mi-o face periodic şi 
trebuie făcută azi, conectarea la jocul lui Luke mai pe seară. 
I-am zis să-i trimită Anei mesaj prin care o întreb cum se simte 
şi dacă o pot ajuta cu ceva. Prânzul l-am luat cu colegii în 
ambientul oferit de companie pentru a ne înlesni şi socializarea. 
Apoi am avut o şedinţă unde ni s-a explicat existenţa unor 
cazuri diferite într-o regiune mai îndepărtată, pentru care 
trebuie să fim şi noi pregătiți, pentru că vom sesiza şi în 
regiunea noastră. Este vorba de testarea unor noi tehnologii pe 
anumiţi subiecţi, ale căror trăiri trebuie să le analizăm, 
raportăm şi arhivăm, spre a se trage concluziile finale. 
Întotdeauna se face asta înainte de a se scoate pe piaţa un nou 
produs, iar eu am mai participat la astfel de experimente, unele 
cu reacții mai neplăcute, altele nu. Normal că nu ni s-au zis 
subiecţii sau posibile reacţii, pentru a elimina orice posibilă 
influenţă. 

Până la ora 19 nu am avut nici o alarmă, aşa că l-am 
anunţat pe Luke că sunt liberă să îi vizitez jocul. Mi-a dat codul 
de conectare la joc spunându-mi că mă aşteaptă nerăbdător. 
Mi-a promis că nu este un joc violent sau înspăimântător, şi 
deşi nu îmi doream atât de mult să merg, admiram entuziasmul 
şi pasiunea lui, calităţi pe care le respect şi care merită atenţie. 
Ultima oară când i-am vizitat un joc de-al lui, era vorba de o 
oglindă lungă, de-a lungul căreia mergeai şi în care te priveai, 
însă cu fiecare pas îți priveai chipul şi trupul îmbătrânind, 
imagini nu chiar atât de plăcute pentru mine, iar la un moment 
dat mi-a recomandat să mă opresc fiindcă acestea mergeau 
dincolo de durata vieţii tale. De aceea îmi plăcea curiozitatea 
de a vedea ce joc a mai descoperit sau creat, deşi nu erau mereu 
pe gustul meu. M-am îmbrăcat lejer, mi-am strâns părul într-un 
coc răvăşit şi m-am conectat la joc. 

Imaginea s-a luminat destul de puternic şi mi-a permis să 
observ imediat primele forme din jurul meu: o colină verde în 
mijlocul căreia eram, un soare puternic pe un cer senin, miros 
de iarbă proaspătă, curată. În zare, nu departe, se vedeau case 
mici adunate într-o aşezare, o pădure şi alte coline verzi ce mă 
înconjurau până în depărtări. Alături de toate astea, aerul călduţ 
şi ciripitul unor păsărele completau perfect întregul tablou 
pitoresc în care m-am simţit imediat relaxată şi încântată. Luke 
venea spre mine zâmbitor dinspre aşezarea cu case: 

- Bine ai venit în ţinuturile mele... 

- Hmm... toate astea sunt ale tale? am zis zâmbind. Eşti 
vreun rege cumva sau cavaler? 

- Acum sunt un boier care deţine moşii dar şi o oaste cu 
care cuceresc ţinuturile celorlalți. Haide să mergem şi îţi 
povestesc. 

Am pornit coborând pe colină spre case, lăsându-l 
pe Luke să vorbească mândru. 

- Am început doar cu un mic sătuc şi o moşie, aşa cum au 
toți la început, adică o aşezare mică cu moşia din jurul ei şi 
câţiva săteni. Puţinii locuitori pe care îi aveam i-am organizat 
în aşa fel încât să pot prospera: pe cei mai vânjoşi i-am pus să 
se antreneze, alții să meşterească unelte de luptă, să aibă grijă 
de animale, să vâneze, să cultive, să păzească şi chiar să 
spioneze ţinuturile vecine. 

- Înseamnă că ai avut mulţi totuşi. 

- Nu, fiindcă de exemplu, cei care se antrenau se duceau 
şi la vânat şi la spionat, iar paza o făceau prin rotaţie. O mare 
importanţă o are şi hrana, de cultivat se ocupă bărbaţii iar de 
gătit şi drămuit se ocupă femeile, plus că ea trebuie şi ascunsă 
bine ca să nu fie furată de cotropitori. 

- Ai şi femei? am zis râzând. 

- Păi ce aşezare ar fi fără femei? râse şi Luke. Săptămânal 
avem şi târg unde se face troc de bunuri şi hore la sfârşit de 
săptămână. 

- Sunt inspirate dintr-o anumită perioadă a istoriei? 

- Da. Inspirația este viaţa şi satul românesc din secolul 
XVI, exceptând latura cotropitoare care nu este specifică 
acestor oameni. S-au folosit aspecte identice traiului şi gândirii 
lor, inspirate din scrierile din care reiese viaţa la ţară, respectiv 
casele, hainele, hrana, obiceiurile. Ei sunt aflaţi în dependenţa 
mea, şi sunt denumiți ca şi în trecut, şerbi. Suntem mulţi boieri, 
şi toți încercăm să ne mărim stăpânirile şi averea pentru a 
ajunge suficient de influenți să preluăm domnia întregului 
ținut. 

- Cine deţine acum domnia? 

- Este un domnitor virtual foarte puternic, dar ştii că mă 
ambiţionez să îl înfrâng. 

Ne apropiam încet de prima potecă ce ducea şerpuind 
spre case, o potecă îngustă făcută pe pământul uscat ce aruncă 
cu praf la fiecare pas făcut. 

Mergând, încep să simt în tălpi denivelările acesteia şi 
mici pietricele rătăcite şi presate în pământ. Mănunchiuri de 
buruieni pe marginea ei se unduiesc sub adieri fierbinţi ale unui 
vânt îmblânzit de arşiţa soarelui de vară. Doar paşii noştri se 
aud şi câteva păsări ciripind din copacii aflați mai în faţă. 
Ajungem pe un drum mai lat tot din pământ de-a lungul căruia 
încep şi primele case din sat, case sărăcăcioase şi mici, cu 
acoperiş din paie şi lemne, curte mică şi gard din lemn cu o 
portiţă din fier la intrare. Par nelocuite căci nimic nu mişcă. 

- Unde sunt oamenii? am întrebat. 

- La ora asta bărbaţii sunt pe câmp sau cu treburi iar 
femeile fac treburile casnice. Un câine a început să latre dintr-o 
curte spărgând tăcerea locului, iar alţii din curţi diferite au 
început să îl urmeze ca într-o discuţie aprinsă doar de ei 
înţeleasă. Din prima casă a ieşit mirată o femeie ce ţinea în 
mâini un vas din pământ, purtând un batic pe cap şi o 
îmbrăcăminte populară. La vederea noastră a plecat smerită 
capul în jos rămânând pe loc. 

- Le este frică de tine? 

- Nu neapărat frică, fiindcă nu le fac nimic rău, însă 
țăranii îşi cunosc locul şi îmi poartă respect. lar pe lângă asta, 
fiecare are personalitatea sa pe care eu nu o pot controla. 

- Dacă îmi amintesc bine, se plăteau dări boierului, tu 
faci asta? 

- Da, le numesc biruri şi nu sunt prea mari fiindcă 
degeaba m-aş îmbogăţi dacă aş avea oameni slabi şi bolnavi. 
Eu am nevoie de oameni puternici şi loiali, şi crede-mă că dacă 
sunt nemulțumiți pot face şi revolte, care mi-ar dezavantaja 
poziția. 

- Văd că faci şi politică, am comentat zâmbind. 

- Bineînţeles, îmi zâmbi privind spre mine. Chiar dacă 
sunt sărăcăcioase aceste case, fiecare are în spate o grădină 
unde cultivă legume, pomi fructiferi, iar majoritatea cresc 
păsări şi animale pentru hrană. Eu nu consum hrana aşa că 
dările le iau sub forma banilor pe care ei le fac din târgurile 
lunare unde se întâlnesc cu ţăranii altor boieri, sau cai şi 
instrumente de luptă. 

Admirând detaliile caselor pe lângă care treceam îl 
întreb: 

- De ce nu ai ales o altă perioadă de timp, poate ceva mai 
avansat, care îți oferea mai multe posibilități? Aici nu cred că 
poţi avea decât cai şi săbii iar viaţa satului pare destul de 
monotonă. 

- Să ştii că la început această simplitate m-a reţinut şi am 
conceput sceptic jocul, cu gândul doar să încerc şi apoi să 
renunţ, însă treptat a început să mă capteze totul. Şi exact cele 
mai simple lucruri au început să îmi placă cel mai mult. Am 
intrat în case şi am văzut dincolo de sărăcie, iscusința 
oamenilor pornind de la micile ulcele din pământ făcute de ei şi 
pictate, hainele populare cusute de femei, covoarele, păturile, 
apoi mâncarea care m-a cucerit... M-au primit la masă, am 
băut apă din fântână sau ţuică făcută de ei, am mâncat legume 

luate din grădina lor din care puteai muşca direct şi mânca aşa 
negătite, fiind delicioase, fructe culese din copac, ca să nu mai 
zic că mi-am cunoscut cina încă de pe când alerga sprintenă 
prin curte. 

Am râs amuzată, gândindu-mă dacă este sincer sau poate 
doar vrea să mă impresioneze. 

- Apoi, continuă el, aceşti oameni iubesc pământul pentru 
că el le oferă totul, şi visul lor este de a avea propriul pământ şi 
de a fi liberi, iar eu le-am promis că le voi da pământ doar cu 
condiţia de a lupta în continuare în oastea mea, sau de a mă 
ajuta în planurile mele. 

- Şi ce planuri ai acum? 

- Merg să cuceresc moşia învecinată, însă încerc întâi un 
atac mai subtil, adică să le otrăvesc apa sau să incendiez 
proviziile de hrană... dar ştiu că detaliile astea nu îţi plac ţie. 
Uite, casa aceea cu etaj este a mea, zise zâmbind. 

Trecând pe lângă alte case cu câini ce lătrau furioşi la 
apropierea noastră, găini ce fugeau urmărite de ei, pisoi leneşi 
tolăniţi sub crengi ce le ţineau umbră, ne apropiem de o casă 
mult mai mare cu un gard înalt, situată pe o potecă din lateralul 
drumului principal. 

- Haide să vezi unde locuiesc, dar să ştii că aici sunt 
oamenii care lucrează în casă, şi apoi o să îţi arăt grajdul cu caii 
şi oamenii care lucrează pământul. 

Împinse o poartă grea şi înaltă şi intrăm într-o curte 
frumoasă, plină de verdeață şi flori printre care am mers spre 
treptele de la intrare. Din spatele casei veni un ţăran înalt şi 
tânăr, ţinând în mâna căciula pe care o avusese probabil pe cap: 

- Să trăieşti boierule! Saru-mana. A venit dumnealui 
boierul ispravnic! 

Deşi sunt personaje virtuale, ei arată ca şi noi, fără a 
putea găsi vreo diferență care să ne deosebească. Îl privesc 
atentă admirând detaliile ţinutei sale, precum şi mimica feţei şi 
a gesturilor. 

- Ei mă pot vedea pe mine? îl întreb pe Luke în şoaptă, 
pentru că nu am sesizat nici o privire spre mine de când am 
intrat în joc. 

- Da, însă nu te privesc direct ca să nu mă supăr eu. Stai 
liniştită, tot satul va afla că am venit cu o fată şi vor avea ce 
discuta diseară pe la porți, zise zâmbind spre mine. 

- Trimite-l pe Ion la mine, îi zise ţăranului, care dând din 
cap se pregătea să o ia la fugă spre spatele casei de unde 
venise. S-au întors iscoadele? Dacă da, să le trimiţi la mine, 
vreau să aflu ce s-a mai întâmplat pe moşie, completă spre 
mine. 

Am urcat amândoi treptele din lespezi, oprindu-ne pe 
pridvorul casei, după cum mi-a descris, şi ne-am aşezat pe 
scaune împletite ce scârţâiau sub greutatea noastră. 

- În fundul curţii sunt odăile slugilor, crama, grajdurile, 
coteţele şi cocinile. Poate rămâi să vizităm restul şi să luăm 
masa din bucatele lor tradiționale, sau... 

Privind puţin încurcat şi stângaci, făcu o pauză pentru un 
respiro încordat şi continuă: 

- Dacă vrei putem merge amândoi într-un alt ambient... 

- Ar fi un fel de întâlnire? l-am întrebat încercând fără 
succes să zâmbesc calm. 

- Da... poţi să o iei şi aşa, sau cum ar zice Maria, poate fi 
ŞI o repetiție. 

Am sesizat încercarea lui de a scăpa neatins în cazul 
vreunui refuz de-al meu, şi deşi nu mă încântă prea mult 
propunerea lui, nici nu găseam vreun motiv să-l refuz. În fond, 
ne cunoaştem bine şi mă simt în largul meu cu el, poate este de 
ajuns pentru o primă întâlnire. 

- Da, mai bine mergem în alt ambient. 

- Mâine seară? Simţeam privirea lui fixă care mă stânjeni 
puţin. 

- Da. 

Abia am terminat de răspuns că primesc mesaj de alertă 
de la Trei. 

- Am alertă, mă deconectez. 

- Ok. 

Restul nu am mai auzit. Sunetul alarmei mă deconectează 
automat de la joc. Îmi scot casca deschizând ochii grăbită. 
Programul este deschis deja, pentru că aşa este procedura în 
astfel de cazuri. 

- Deschide alerta! 

În cadranul activităţii cerebrale se observa scăderea lentă 
dar constantă a ei... în ritmul ăsta se va opri... verific cine 
este... este un vârstnic de 175 de ani aflat pe lista mea dar nu 
printre cei cu vreun risc de deces. 

- Vreau imagine! 

Programul şi alerta de acest gen îmi permit să mă 
conectez la robotul lui personal că să văd ce face şi să stabilesc 
cauza. Primesc imaginea şi îl văd întins în pat, un bătrânel slab 
ce pare că doarme. Verific parametrii medicali, nimic nu e cum 
trebuie, totul în corpul său este dezechilibrat, cifre ce 
fluctucază haotic, cu o tendință de scădere, ca şi cum s-ar 
pregăti de oprire, de final. Dar e singur, nimeni alături de el... 
verific datele personale ca să contactez familia sau prieteni, 
însă nu am pe cine, din familia să nu mai exista nimeni şi la 
prieteni nu e trecut nimeni. Nu am dreptul să intervin, fiindcă 
oricum nu aş avea ce face, privesc doar tristă pe ecran cum 
totul scade, privesc cum viaţa se scurge în întâmpinarea morţii, 
ca un schimb sumbru de stări. Trei îmi aduce un suc pe care îl 
beau deseori ca să mă energizeze, însă nu mă ating de el. 

Am făcut legătura cu departamentul de preluare decese, 
Chiar dacă nu a murit încă, iar de aici vor monitoriza ei. Eu nu 
mai am ce face... Raportul îl voi întocmi mâine după ce aflu 
ora deznodământului, acum nu vreau să mă mai gândesc la 
asta, deşi constat că sunt destul de tulburată. De obicei 
vârstnicii sunt preluaţi, după o anumită vârstă determinată 

separat pe fiecare persoană, de un program special de 
monitorizare până la deces, pentru că dacă i-aş avea pe toţi în 
programul meu, aş avea probabil zilnic asemenea alerte. 
Această persoană nu prezenta încă nici un risc iar vârsta lui este 
mult prea mică pentru deces, însă câteodată corpul pur şi 
simplu vrea să se oprească sau poate trebuie să se oprească. Mă 
întind în pat mâhnită, fără nici un chef de nimic altceva. Trei 
m-a urmat în cameră fără a spune nimic, şi am apreciat liniştea 
pe care ştie mereu când e momentul să mi-o ofere, când trebuie 
să-mi aud doar gândurile ca să le pun în ordine sau să le 
înţeleg. M-am întins pe pat fără a dori să dorm, ci doar să stau. 
Deşi am mai văzut aşa ceva, şi ştiu că acela e finalul firesc, nu 
îl pot privi cu seninătate. Nu putem accepta moartea, decât 
printr-o resemnare în faţa ei, şi concentrându-ne la viaţă. Dar 
oricât de preocupat ai fi, acest final inevitabil te scutură şi te 
aruncă într-o teamă dureroasă de care nu poţi să scapi decât 
luându-ţi gândul de acolo. E unul din misterele speciei umane, 
să fi conştient de acest sfârşit şi totuşi să te poţi bucura atât de 
mult de viaţă, să lupţi pentru supravieţuire chiar dacă nu ştii 
pentru cât timp va dura. E o putere mare pe care o avem în noi 
şi nu ştim de unde, pentru că depăşeşte logica circuitelor 
noastre cerebrale... speranţa... Avem un dar atât de minunat al 
vieţii şi tot nu am reuşit să înţelegem care este sensul, de ce 
există întregul univers... poate existăm pentru că viaţa trebuie 
să existe, pentru că lipsa vieţii nu poate exista fără viaţă... aşa 
cum e întunericul şi lumina, răul şi binele... 

„Păşesc apăsat înaintând pe un hol lung ca într-un tunel 
îngust dar luminos. Pereţii săi emană o lumină puternică, albă, 
artificială şi rece, care totuşi nu mă deranjează. În depărtare 
văd o ceaţă albă care se ridică pe măsură ce avansez, sau mai 
bine zis se îndepărtează odată cu mine, fără a mă lăsa să văd 
capătul. Merg înainte atrasă parcă de ceva sau chemată să ajung 
într-un loc pe care nu îl cunosc sau nu mi-l amintesc. Sub albul 
luminos al pereţilor începe să se vadă o mişcare continuă sub 

forma unor raze care fug şi se întorc fremătând peste tot. Merg 
în continuare repede şi încep să simt că îmi este frig, însă un 
rece ca de metal, prezent în adâncul meu ca un imens gol, acolo 
unde ar fi trebuit să fie viaţa. Nu respir pentru că nici nu am 
nevoie, am doar acel rece sumbru în mine, fără să pot simţi 
vreun alt sentiment, fără nici un gând, doar merg. Privirea mi 
se mişcă şi coborând îmi văd mâinile care par a fi dintr-un 
metal viu, prin care trec rapid şi neîntrerupt unde movulii şi 
roşiatice. Sunt eu însă acestea nu sunt mâinile mele, nu am mai 
văzut vreodată aşa ceva. Nu simt nimic dar în acelaşi timp ceva 
din mine este îngrozit privindu-le...” 

Deschid ochii agitată şi privesc în jurul patului camera. 
Ce ciudat... am adormit şi asta a fost un vis? Dar a fost 
groaznic... ecranul de control de la pat este indigo, semn că nu 
e activat. Trei este lângă pat. 

- Asta a fost un vis? Am avut programat sau... s-a 
defectat ceva? 

- Nu. Ai stat gânditoare şi apoi ai adormit. Erai liniştită şi 
nu te-am trezit pentru programare. De 5 minute am sesizat o 
modificare a stării tale de somn printr-o creştere a activităţii 
cerebrale şi a pulsului, şi eram pe punctul de a te trezi când te- 
ai trezit singură. 

- Am avut un vis neprogramat... nu mi s-a mai întâmplat. 

- Haide să vedem ce stare ai. 

Am apăsat cu degetul o zonă ce a devenit vizibilă pe 
Trei, pentru a-mi citi starea de sănătate. 

- Nu ai decât pulsul ridicat, eşti speriată, nu te mai gândi 
la ce ai visat şi te vei linişti. 

- Aşa sunt visele neprogramate? Aveam în minte eu aşa 
ceva? Nu mă puteam linişti pentru că aveam prea multe 
întrebări fără răspuns. Spune-mi ceva despre vise Trei. 

- Citând o autoare: “Visul este un proces al gândirii şi 
este, de fapt, o continuare a gândurilor de peste zi. În timp ce 
visezi, partea creierului responsabilă cu gândirea liniară şi cu 

logica „adoarme“, iar zona care controlează emoțiile devine 
mai activă. Oamenii nu visează încontinuu, ci cu pauze de 
aproximativ 90 de minute. Pe măsură ce cuvintele rostite şi 
sentimentele trăite de-a lungul unei zile sunt procesate în 
diverse părți ale creierului, în timpul visului poţi vedea 
imagini, simboluri, emoţii şi metafore. În timpul nopții, creierul 
"înghite, digeră şi elimină" informaţiile adunate. Coşmarurile 
încep în copilărie şi continuă în viaţa adultă, uneori cu o 
intensitate mai mare. Specialiştii le cataloghează, în general, 
drept modul în care creierul nostru procesează stresul şi 
temerile noastre de peste zi. " 

- Cum ai sesizat activitatea mea cerebrală? 

- Activitate cerebrală normală, a crescut în timpul visului, 
fluxul sanguin s-a intensificat în partea dreaptă a creierului, a 
crescut nivelul insulinei. Nici o anomalie în fibrele nervoase. 

- Mda. Oricum e ciudat. 

Mă duc la toaletă, mă privesc în oglindă şi apoi îmi 
privesc mâinile, amintindu-mi imaginea lor din vis. Trebuie să 
adorm cât mai repede, să visez frumos şi să uit acest vis stupid. 
Lângă oglindă este un senzor pe care îl apăs. Din perete iese un 
sertar cu capsule mici ovale. Iau una pentru somn şi merg spre 
cameră. 

- Setează pentru visul nr 6. 

M-am întins în pat închizând ochii, dar primele imagini 
ce îmi apar sunt tot acelea din visul de mai devreme. Nu îmi 
vine somnul imediat, aşa că trag căpăcelul capsulei şi miros 
parfumul dulceag pe care îl emană. El mă ajută să adorm 
imediat. 

Din hamacul atârnat între 2 copăcei din vegetaţia 
stufoasă a unei lagune, mă întorc acasă deschizând ochii. E 
dimineaţă şi mă simt mai bine. Să îmi fie învăţătură de minte să 
uit să mai programez un vis. Somnoroasă intru în toaletă, care 
este o încăpere medie, cu pereţi ce imită văzduhul, adică nori 
albi ce plutesc pe un cer senin, împinşi câteodată de adieri 

blânde de vânt. Toaleta şi sistemele de spălare sunt încorporate 
şi ascunse în perete, ieşind doar la cererea mea. Nu mai folosim 
apa demult, ea este doar de băut, pentru cine ar dori să vadă 
cum €, pentru că alimentaţia acoperă şi necesarul de lichide 
dorit de corp. În fiecare dimineaţă fac un duş în cabina mea 
tubulară, duş ce durează aproximativ 2 minute. Intru în cabină 
iar din pereţii săi ţâşneşte o pulbere transparentă ce mă învăluie 
total, o substanță ce asigură curățirea, hrănirea şi sănătatea 
pielii şi a părului, şi care se usucă instantaneu la ieşirea din 
cabină. Plus că mă înviorează şi acum simt cu adevărat că pot 
începe ziua. 

Mă duc la oglindă, ce îmi oferă pe lângă imaginea privită 
de mine, şi o imagine 360 de grade a întregului corp. Nu mă 
machiez decât o dată pe lună, deşi am şi opţiuni de machiaje ce 
pot dura ani de zile sau permanent, însă prefer să las loc de 
modificări şi să mai schimb câte puţin în funcție de nuanţa 
aleasă a părului. Cu părul mă joc în fiecare dimineaţă, 
aranjându-l diferit. Nu trebuie decât să folosesc spray-ul de 
coafare, un dispozitiv pe care îl setez pentru coafura dorită din 
sutele de opţiuni, printre care pot alege şi modificarea culorii 
părului. Particulele nano din substanţa pulverizată îl aranjează 
în câteva secunde pentru durata prestabilită din setări. În 
ultimul timp mi-am menţinut aceeaşi culoare a părului, 
denumită asfinţit de soare tomnatic, adică şuviţe de păr în 
culorile ruginii şi aurii ale frunzelor de toamnă, intercalate cu 
cele roşiatice ale asfinţitului de soare, cu mici onduleuri spre 
vârfurile ce cad pe umeri. Dacă vreau să folosesc toaleta, 
trebuie să ating un senzor ce îi permite să iasă din perete şi să 
se formeze în exterior. 

Deşi îmi intrasem în rutina zilnică, încă mai eram 
îngrijorată referitor la ce se întâmplase ziua trecută. 

- Trei, când a fost ultima oară când am adormit fără vis 
programat? 

- Ai mai ațipit fără să programezi un vis pe data de 
10.02.2253, dar te-ai trezit după 15 minute. Până atunci nu s-a 
mai întâmplat. 

- Da... ştiu că până la 20 de ani mi se programau automat 
vise din sistem, nu puteam alege eu. 

Erau vise educative, frumoase şi liniştitoare, care să-mi 
asigure o relaxare adecvată pe durata creşterii mele. După 
vârsta de 20 de ani am avut acces la multitudinea de vise 
existente şi nu aveam cum să ratez vreo programare pentru că 
eram foarte încântată de ele. De obicei făceam programările pe 
câte o săptămână întreagă, dar în ultimul timp îmi alegeam 
seara ce să visez, mai ales că Luke mereu îmi prezenta câte o 
nouă apariţie şi o încercam imediat . 

- O să întreb şi să mă interesez ce au mai visat alţii care 
nu au programat nimic. 

Apoi mi-am amintit un caz de depresie pe care îl 
cercetam, unde descoperisem că nu folosise în fiecare noapte 
vise programate. 

- Deschide dosarele în curs. Depresie... l-am găsit. Este 
cel la care nu am găsit cauza. Afişează-mi datele în care nu a 
folosit vise. Sunt 4 date. Corelează-mi aceste date cu depresiile. 
Da... au fost imediat a 2-a zi şi în ziua următoare. Să verific şi 
istoricul medical... nimic grav. 

M-am dat pe spătarul scaunului gândindu-mă. Oare 
aceste vise programate ar avea acest efect, să dea coşmaruri în 
rest şi dependenţă? Dar sunt echipe întregi care testează aceste 
vise pe perioade lungi înainte să fie folosite pe scară largă. 
Oare doar anumite vise pot crea probleme? Ar fi ceva să 
descopăr asta, dar va trebui să studiez mai mulţi subiecți. 

Le-am trimis şi mesaje câtorva colegi şi lui Luke, 
întrebându-i dacă au dormit simplu, pentru că nu aveam 
dispoziţia să stau de vorbă cu nimeni. Am de lucru la rapoartele 
mele curente şi printre ele, o să încep cercetarea asta. Sunt 
chiar curioasă. Gândindu-mă, realizez că pe lângă această 

cercetare aş putea să mai fac ceva: să mai dorm o noapte fără 
a-mi programa vreun vis. Doar toți cercetătorii din istoria 
veche s-au folosit şi pe ei ca subiecţi. Zâmbesc gândindu-mă la 
ipostaza mea de a fi subiect în propria mea cercetare, dar 
zâmbetul mi se topeşte încet amintindu-mi teama provocată de 
acel coşmar. Ar însemna să mai retrăiesc acea senzaţie 
înfiorătoare, poate fi mai rău acum... sau poate nu voi mai visa 
nimic. Oricum, îl voi avea pe Trei lângă mine care îmi va şti 
mereu starea şi mă va trezi dacă voi depăşi limita. O să mă mai 
gândesc la asta, acum să mă apuc de treabă. Deşi Trei m-a 
anunţat din timp că în această seară am întâlnirea programată 
cu Luke, i-am trimis mesaj că amânăm pentru o altă seară, 
fiindcă am ceva important de făcut, fără să îi explic ce anume. 

La ora 20 am simţit nevoia să mă delectez cu ceva diferit. 
În urmă cu câteva seri am văzut o piesă de teatru reușită. 
Actorii joacă în mod real pe o scenă, iar spectatorii se 
proiectează în planul virtual al sălii, fiecare pe locul său. 
Plătesc un bilet care îmi dă codul de proiectare şi îmi deschide 
accesul la sală şi scenă. Astfel, îi văd şi pe actori dar şi pe 
ceilalți spectatori. Locurile sunt limitate, ca într-o sală reală, şi 
în funcţie de preţul plătit poţi sta mai aproape sau mai departe 
de scenă. 

La fel se pot vizita muzee, parcuri, locuri turistice, 
diferenţa e că spaţiul virtual nu mai este la mine, ci eu mă duc 
virtual în acel loc, prin intermediul conectării. Doar spaţiile 
private şi cele publice statice permit transferarea spațiului real 
sub forma virtuală în spaţiul meu. La fel s-a întâmplat şi cu 
vizionarea filmelor. La început s-a pornit de la variante de 3D 
ale căror efecte au acaparat din ce în ce mai mult spaţiul 
exterior, ajungând să te introducă treptat în interiorul filmului 
care se derula în jurul tău. Acum îl poţi urmări fără ochelari, în 
ce format îți doreşti, şi îți poţi schimba poziţia de unde 
vizionezi filmul. Astfel, poţi privi o scenă din mijlocul ei, 
mergând apoi spre lateral sau rotindu-mă în jurul personajului 

principal. În funcţie de efectele pe care vrei să le simţi, poţi sta 
aproape de desfăşurarea acţiunii sau te poţi îndepărta pentru a 
te proteja virtual. Eu nu urmăresc filme decât până la nivelul 2, 
aceste nivele indicând intensitatea şi duritatea scenelor pe care 
le conţine, şi rămân pe poziţia recomandată de regizor, ştiind că 
aceea captează cel mai bine esența. Luke este cel care 
urmăreşte filme chiar şi cu nivelul 4 sau 5, plimbându-se în 
timpul scenei de colo-colo printre actori pentru a vedea 
acţiunea din ce unghi doreşte el. Prefer filmele de aventură, cu 
mister, cercetări şi descoperiri, cele cu peisaje miraculoase în 
interiorul cărora să mă pierd şi în care pot admira natura şi lumi 
fantastice, cu un suspans care să mă ţină conectată şi să mă 
introducă cu totul în lumea acelui film. Iar la nivelul intensității 
pe care îl aleg, în momentul în care acțiunea devine prea 
intensă pentru mine, planul meu se îndepărtează suficient cât să 
nu mă sperie. Nu îmi plac acest tip de senzaţii tari, pe care 
consider că nimeni nu ar trebui să le simtă, nici măcar virtual. 
E ca o comercializare a răului în diferite forme, care te atrage şi 
treptat te poate şi acapara. În concepţia mea, duritatea şi 
violenţa nu au ce căuta în viața noastră, chiar şi sub formă de 
jocuri virtuale, ele nu trebuie trăite de bunăvoie, pentru că sunt 
nenorociri pe care speri să nu le simţi niciodată. Nu pot simţi 
distracţia decât în lucrurile plăcute şi relaxante, care îţi 
încălzesc sufletul şi bucură simţurile. Dar nu judec pe nimeni, 
fiecare cu adrenalina de care are nevoie şi cu felul său, atâta 
timp cât ce e virtual rămâne doar acolo şi nu pătrunde şi în tine. 
Iar dacă pătrunde, programul sesizează şi se iau măsuri. Aşa că 
voi urmări un film în seara asta, iar Trei îl va alege, fiindcă el 
ştie ce vreau şi caută în toate datele existente. 

Următoarea zi am reluat un caz interesant, pornind de la 
trăirile unei persoane care jucând un joc cu personaje virtuale, 
primeşte la un moment dat o replică din partea uneia din ele 
care speriată îi zice că este reală şi nu e un personaj virtual, 
fiind captivă acolo în joc. Bineînţeles că am dat spre verificare 

acel joc, însă starea psihică a persoanei s-a degradat de atunci, 
ajungând să se întrebe dacă şi el este real sau un personaj 
virtual în jocul vieţii sale. Am înaintat cazul către specialiştii în 
psihiatrie, pentru că jocul era în regulă dar el nu vroia să 
înţeleagă asta, povestindu-i cazul şi lui Luke, pentru a afla dacă 
este posibil să se întâmple asta vreodată. El mi-a zis că mai 
mult ca sigur a fost un virus care a pătruns şi în el, şi este bine 
că am predat cazul mai departe. 

Mă gândesc câteodată dacă aş putea face mai mult decât 
ceea ce fac acum, sau poate mai bine. ADN-ul mi-a evidenţiat 
această înclinare spre latura organizatorică, fire logică şi atentă, 
cu spirit de răspundere şi sârguincioasă, şi de aceea serviciul 
meu este la verificarea alarmelor activate de undele cerebrale 
ale persoanelor dintr-o anumită zonă geografică. În timp, toţi 
am realizat că nu poţi avea o siguranţă deplină fără a avea şi un 
control mai atent, iar înţelegerea acestui principiu a permis 
acceptarea cu uşurinţă a unor reguli noi, ce au ca scop binele 
particular şi general, fără excepţii. Pentru că noi, ca specie, 
avem multe slăbiciuni, sau mai bine zis prea multe impulsuri 
pe care nu le putem controla. De aceea, pierderea acestui 
control trebuie monitorizată şi prevenită, pentru asigurarea unei 
stări de siguranţă şi armonie. Eu verific în ce sferă de încălcare 
trebuie repartizată alarma primită şi o comunic mai departe 
departamentului specializat: devieri psihice medicale, intenţii 
rău făcătoare față de alte persoane, gânduri de încălcare a 
regulamentelor, ş.a. Cercetez istoricul fiecărei persoane şi 
urmăresc rezolvarea cazurilor trimise spre rezolvare. Am 
observat astfel că cele mai multe alarme se declanşează la 
ieşirile afară pentru socializare sau la folosirea unor programe 
noi virtuale. De asemenea, verific măsurile luate pentru fiecare 
persoană si respectarea lor, ca un exemplu, unii au interdicții de 
a accesa anumite programe, sau au nevoie de socializări mai 
dese. S-au depistat prin acest control şi erori ale unor programe 
noi, care în timp ar fi produs pagube mari sau probleme 

psihicului uman. Pentru că tot ce percepem din interiorul 
corpului şi din exterior, se regăseşte în undele noastre 
cerebrale, iar descifrarea acestora şi citirea informaţiilor din ele 
duce la preîntâmpinarea unor probleme ce ar fi devenit în timp 
grave. Astfel, serviciul meu e practic non-stop dar nu mă 
solicită mereu, iar treaba mi-o organizez în aşa fel încât să am 
timp şi de relaxare şi somn. 

Am convenit cu Luke ca ziua următoare să avem 
întâlnirea noastră, care a entuziasmat-o cel mai mult cred, pe 
Maria. Seara nu am vrut să fac nimic special. 

- Trei, haide să îmi ţii companie. 

Mă întind pe pat uitându-mă după el. Trei ajunse lângă 
pat. 

- Ce ai vrea să faci în seara asta? Vreun joc, călătorie, 
întâlnire cumva? 

- Haha..., parcă nu aş vrea nimic, doar să stăm şi să 
vorbim. Mi-a ajuns ultima aventură prin istorie de săptămâna 
trecută. 

- Nu ştiu dacă putem numi chiar istorie plimbarea ta 
printr-un castel medieval în calitate de contesă. 

- Cum? Am admirat arhitectura, pictura, mobilierul... 
bijuteriile. 

- Eu îmi amintesc mai mult cum râdeai de ţinutele 
bărbaţilor şi te chinuiai să mergi în acea rochie pompoasă. 

- Chiar erau amuzanţi şi tâmpi, iar rochia mea deşi era 
superbă, mă gâdila la fiecare respiraţie. Iar prin anumite locuri 
mă şi înţepa... 

Am râs amintindu-mi. 

- Dar cum am zis, admir faptul că oamenii au supravieţuit 
acelor vremuri şi totuşi specia umană a mers mai departe. 

- Ştii doar că specia umană a trecut prin mai multe şi mai 
grele etape, spuse Trei. 

- Mda... probabil au fost etape obligatorii de parcurs, ca 
un fel de rău necesar pentru evoluţie, ca să se ajungă aici. 

- Mai ştii eseul pe care l-ai scris despre bine si rău, care 
este mai puternic? 

- Da... acum mulţi ani. Parcă am concluzionat cu ceva de 
genul că binele este parte din noi iar răul doar se agaţă sperând 
să prindă cât mai mult. 

- Acum mai ştii ce este răul şi binele? mă întrebă Trei. 

- Normal, de ce mă întrebi asta? 

- Pentru că le ştii din regulamente şi educaţie. Vreau să 
ştergi ce ţi s-a zis, să ajungi mai profund şi să-mi zici de ce un 
lucru este rău sau bun? După ce te iei dacă ai elimina tot ce ai 
învăţat sau ţi s-a impus? 

- Dacă fac ceva cum trebuie, totul e cum trebuie, sau cum 
să mă exprim... din raportul cauza efect, ceva ce este bun are 
efect bun şi invers. 

- Deci ar fi o simetrie luând-o ca principiu. 

- Da. Am putea spune ca regulă principiul simetriei iar 
celelalte ar fi excepţiile. 

- Ce excepţii? 

- Păi... atunci când un lucru bun nu are un efect bun 
pentru toată lumea. 

- Sau atunci când binele făcut cuiva, îi face de fapt rău. 
De exemplu, îi dai o pastilă care îi provoacă însă rău, zice Trei. 

- Sau pedeapsa ca măsură de educare. Tu zici că îi faci un 
bine, dar persoanei îi este rău. 

- Eu cred că sunt situaţii diferite, zise Trei. 

- Da, pot fi greşeli, în care tu crezi că îi faci un bine, dar 
nu e aşa. lar pedeapsa nu e un bine, e ceva rău ce provoacă rău, 
în speranţa doar că învăţătura sa îi facă bine. 

- Dar acel bine care face bine doar unora? 

- Da... să zicem că ar fi o regulă care ar aduce unora 
avantaje şi altora nu. 

- Cum îţi dai seama dacă e bine sau rău? Cum urmăreşti 
simetria? mă întrebă Trei. 

- Cred că aici e important de aflat motivul pentru care 
unora le face bine şi altora nu, şi de aici verifici alte simetrii. 

- Deci consideri că nu pot exista excepţii? La început aşa 
ziceai. 

- Gândindu-mă acum mai bine, aceste două concepte de 
bine şi de rău nu pot fi relative. Ele ori sunt ori nu sunt, restul 
sunt doar diverse variante. 

- Am putea încerca câteva variante de exemple între 
aceste limite, ca să descoperim binele sau răul, zise Trei. 

Eu mă jucam cu etajerele plutitoare, schimbându-le 
plictisită forma. M-am oprit privind spre Trei şi mai plictisită 
pentru a-mi vedea totala lipsă de entuziasm. 

- Presupun că aş putea să te blochez cu nişte situaţii prea 
dificile, într-adevăr. Ştii că nu ai şanse cu mine... spuse Trei. 

M-am uitat zâmbind spre el: 

- Ştii că pot atinge acel loc ca să te închid. 

- Şi apoi va trebui să mă deschizi pentru că nu te-ai 
descurca în casă fără mine. 

- Haha, îmi place umorul tău, ce-ar fi să intri pe modulul 
de servitor umil? 

- Păi aş face aceleaşi lucruri, doar că nu am mai avea 
aceste discuţii interesante. 

ÎI privesc fix pe Trei. Ştiu că are dreptate şi am nevoie 
mereu de el, el e mereu aici cu mine, prietenul meu, chiar dacă 
sunt conştientă că apropierea noastră e legată şi de faptul că îmi 
poate citi undele cerebrale. De aceea mă cunoaşte cel mai bine, 
ştie ce să îmi zică, ce îmi doresc, ce simt mereu. 

- Azi trebuie să bei sucul pentru completare nutrienți şi 
vitamine. 

- Iar mi-au scăzut limitele? 

- La unele... din cauza ultimelor stări mai agitate. 

- Mâine îmi găteşti surpriza ta săptămânală? 

- Nu. Mâine e ziua când îţi alegi un specific tradițional 
din vremurile trecute. 

- Aha... o să mă gândesc şi îţi zic dimineaţă. 

- Se apropie şi termenul stabilit pentru socializare. 

- Off... ştii că nu îl aştept cu nerăbdare. Nu îl mai putem 
amâna? 

- Acum Chiar nu-l mai putem amâna. Dar ai destule 
variante atractive de unde poţi alege: excursii, parcuri, 
evenimente. 

Orice mi-ar spune nu mă încântă, mai ales că ne este 
impus acest program de socializare reală, în care trebuie să 
petrecem o zi în spaţii special amenajate ca să interacționăm cu 
natura şi alți oameni. Am mers mereu doar din obligație, 
aşteptând nerăbdătoare să mă întorc acasă. 

- O să îţi mai reamintesc peste câteva zile ca să te poţi 
decide. Ce program îţi alegi pentru somn în noaptea asta? 

- A apărut ceva nou ? 

- A apărut acel sistem în care ţi se creează propriile vise 
din subconştientul tău, cu date de acolo, inclusiv din memoria 
ADN a strămoşilor. 

- Am auzit de el de la Luke dar... cred că mi-e teamă. 
Dacă nu e atât de frumos acolo? Mai ales la strămoşi... 

- Se selectează datele, nu se permite o înşiruire ilogică, 
banală sau traumatizantă. Se extrage ceea ce este frumos şi util. 

- Şi dacă nu găseşte aşa ceva în genele mele? 

- Dacă aş putea, aş zâmbi, zise Trei. Cum să nu găsească 
aşa ceva? Când o să fii suficient de curioasă şi curajoasă o să 
accesezi asta. 

- Mda... aş vrea să fiu curajoasă deşi nu înţeleg prea clar 
noţiunea, cred că e ceva deosebit... rămânem la visul tropical, 
preferatul meu. 

Următoarea zi am trimis un subiect în Programul de 
Refacere Specializat pentru că avusese prea multe gânduri 
ciudate, intenţii rele sau devieri de la Regulament, şi am stat cu 
grija întâlnirii cu Luke ce urma să aibă loc seara. Mi-am tot 
analizat ceea ce simt, ce înseamnă această grijă, dacă ar putea fi 


42 


Blocați între lumi 


un sentiment faţă de el sau doar față de ceva nou ce nu am mai 
făcut. Bineînţeles că m-am întrebat dacă el mă place, şi dacă ar 
fi aşa... ce va urma de aici înainte... Nu m-am putut concentra 
atât de mult la program, şi norocul meu a fost că nu am avut 
alerte dificile care să mă solicite. 

I-am confirmat lui Luke că rămâne stabilită ora întâlnirii 
şi am aşteptat să treacă timpul, alături de prietenele mele 
nerăbdătoare să le povestesc după. Ca pregătire, mi-am pus o 
rochiță vaporoasă în diverse culori ale oceanului, şi câteva 
pufuri dintr-un parfum uşor ametitor, dar fără nici un feromon 
specific. Am destule emoţii şi aşa. Nu ştiu cum să-mi aranjez 
părul. M-am tot uitat în exemplele de coafuri însă nu le-am 
folosit până acum pe toate, chiar dacă ele arată frumos acolo în 
poza simulată pe chipul meu. Uite un păr cârlionţat care arata 
vesel, să îl încerc. Deci codul 875, tastez codul pe marginea 
dispozitivului, aştept să se facă verde şi gata, dau pe păr. Firele 
de păr încep să se strângă şi să formeze bucle vioaie ca cele din 
poză. Hmm... mie mi se pare că arăt caraghios. Nu pot să apar 
aşa, trebuie să refac părul. Mi-am pulverizat părul pentru 
revenire, şi gata, din nou părul drept, dar trebuie să iau de la 
capăt căutarea coafurii. Dar nu am nici o idee... 

— Trei, vino! Ce coafură să pun? Nu ştiu ce să aleg, nu 
am mai fost la întâlniri, i-am zis descurajată. 

-659! 

— Eşti sigur? 

— Sunt foarte sigur. 

Nici nu-i pun la îndoială deciziile. Am reluat procedeul şi 
iată-mă cu nişte onduleuri minunate ca nişte valuri 
strălucitoare. 

— Cred că am uitat să trec şi perioada şi era pus pe 10 
ore, dar nu mai contează, o să folosesc iar revenirea. 

— Mai ai 5 minute şi trebuie să te aşezi, de fapt... el e deja 
acolo. 

—Deja? Înseamnă că e nerăbdător, iar eu simt că încep 
brusc să am emoţii. 

Am deschis încet uşa bucătăriei. În jurul mesei era 
întregul decor care învăluia camera, un separeu dintr-un 
restaurant cu o vedere superbă la o plajă tropicală răcorită suav 
de valuri leneşe. Pereţii erau din trestie împletită din care ieşea 
răzleţ câte o floare colorată iar tavanul era din frunze mari 
îngrămădite, ce lăsau pe alocuri să se întrevadă cerul senin. În 
lateralul mesei o fereastră mare cât întreg peretele aproape, ce 
dădea în plaja superbă. Nisipul auriu strălucea în timp ce apa 
cu valuri mici turcoaz, îl răcorea la mal. Fiecare val care se 
retrăgea lăsa în urma lui nisipul umed ce căpăta nuanțele 
curcubeului schimbându-se pe măsură ce se uscau. Din când în 
când, unele valuri se spărgeau formând o spumă albă sidefată, 
iar pe alocuri fundul apei se vedea violet. Nori mici albi 
sclipeau pe cer, iar păsări multicolore, cu un penaj ca de păun 
zburau prin văzduh ciripind melodios. Puțin mai departe plaja 
era umbrită de câțiva palmieri cu frunze numeroase şi nuci de 
cocos crescute între petale mari albe. Aşezându-mă pe scaun 
încep să simt adieri de vânt în diverse parfumuri, de crin, de 
scoici, de apă, de portocală. Soarele strălucea însă nu peste 
mult timp va apune. 

- Mmmm... frumos, i-am zis zâmbindu-i. 

Luke mă privea satisfăcut cu un zâmbet slab în colţul 
buzelor: 

- Este creat de mine, din ceea ce ştiam că îţi place. 

- Văd... inclusiv scoicile şi florile... sunt uimită. Mă 
întreb dacă toate detaliile astea ţi le-am zis eu sau le-ai furat 
cumva din mintea mea. 

Trei îmi pusese în dreptul meu mâncarea aleasă tot de 
Luke, însă nu o privesc, fiind încă atentă la frumoasele detalii 
din jurul meu. 

- Mă bucur că îţi place dar sper că ambientul ăsta îți va 
mai da voie să mă priveşti şi pe mine... 

- Scuze, dar mă acaparează tot ce văd. 

În acelaşi timp mi-am dat seama că numai ambientul mă 
acaparează şi, din momentul de linişte dintre noi, am înţeles că 
şi el a realizat asta. Dar asta simt şi nu îmi pare rău. Chiar e o 
întâlnire reuşită, iar el e un băiat foarte atent cu mine. Ştiam 
asta de când tot încerca să obțină o întâlnire cu mine. 

- Şi-acum să vezi ce bunătăți vom savura. Aici am 
colaborat cu Trei, care a fost foarte receptiv. 

- Sunt sigură că ai colaborat, deşi o să am o discuţie cu el. 

Treptat cerul a început să capete nuanţe de indigo 
luminos, chiar dacă soarele îşi ascundea încet razele printre 
norii pufoşi. Aerul a început să miroasă a iarbă proaspătă şi 
picături strălucitoare au început să cadă încet şi răzleţ formând 
parcă o melodie când se spărgeau de apă şi nisip. Eram 
captivată şi nimic nu mai conta pentru mine decât să privesc şi 
să respir acea atmosferă. La un moment dat ochii mi-au ajuns 
la el, dar el privea în jos, puţin gânditor şi trist. Tocmai mă 
gândeam ce să zic ca să începem o conversaţie plăcută, când 
observ că picăturile se îndesesc, însoţite imediat de un tunet 
care ne-a surprins pe amândoi. Odată cu el, picăturile încep să 
tragă cu ele în jos imaginea, ca un întreg peisaj ce se topeşte. 
Speriată m-am uitat la Luke care se ridică mirat privind în toate 
direcțiile şi încercând să înţeleagă ce se întâmplă. Deodată 
peisajul a dispărut, rămânând doar un fundal violet pe care au 
început să apară treptat litere: “Ne pare rău, dar nu mai aveţi 
credit disponibil pentru a continua”. 

- Poftim? Luke devenise nervos şi contrariat. E impo- 
sibil! Brusc se schimbă la faţă şi se aşeză pe scaun zâmbind 
nervos. Mda, este bunul meu prieten care se ţine de şotii, dar 
acum chiar m-a enervat şi o să i-o fac eu lui. Încerca să pară 
calm şi controlat, însă ochii îi fugeau nervos şi simţeam cum 
fierbe. 

- Cred că e mai bine să încheiem... 

- Nu, nu... nu mă lasă să termin... hai să continuăm, 
încărcăm un fundal obişnuit şi uităm ce s-a întâmplat. Se vedea 
că îşi doreşte să mai stăm împreună, mă privea insistent, însă 
eu nu mai vroiam. 

- A fost frumos ce ai făcut pentru mine, dar poate ar fi 
mai bine să rezolvi problema cu prietenul tău ca să nu ne mai 
deranjeze, şi apoi vom continua întâlnirea. Nu te supăra pe 
mine, i-am zis zâmbind, însă eram grăbită să închei totul. 

- Tu nu te supăra pe mine, zise Luke dezamăgit. 

- Pa-pa, şi am închis conexiunea. 

Eram iar singură şi atunci am putut să-mi exprim nervii. 
Hmm, uite pentru ce m-am pregătit atâta şi am acceptat această 
întâlnire, ca să fiu în mijlocul ripostelor cu prietenul lui. Şi ce 
frumos era ambientul creat special pentru mine... dar mi-a 
ajuns cu întâlnirile astea, putem sta de vorbă că până acum, fără 
a o transforma în întâlnire. 

Trei veni lângă mine. 

- Dar acum ştii că te place mult... 

- Acum ştiu doar că e un bun programator, atent la 
detalii, şi care se ţine de şotii cu prietenul lui, am zis zâmbind 
nepăsătoare. Am alte lucruri mai importante de făcut, cum ar fi 
să mă relaxez puţin. 

- Ştii... a trecut o lună de zile de când nu ţi-am mai citit. 

Periodic Trei îmi citeşte din diverse lucrări iar eu îl ascult 
cu ochii închişi pentru a fi concentrată şi a reţine esențialul. 
Practic este o prelungire a lecţiilor didactice pe care le aveam 
pe perioada studiilor, doar că acum sunt mai rare şi lăsate la 
alegerea mea: istorie, literatură, filozofie, cugetări diverse. El 
alege paragrafe interesante pe care le putem şi analiza sau 
comenta ulterior, dacă doresc eu. 

- Bine, te ascult, i-am zis întinzându-mă pe pat, fără nici 
un decor, spune-mi din cugetările vechi despre viaţă. 

-”Situaţiile complicate sau grele există pentru a te face 
puternic, pentru a lupta, a aprecia şi a te bucura din plin de 

reuşite. Situaţiile comode şi fără griji există pentru a-ţi testa 
caracterul şi slăbiciunile. Oricât de norocos ai fi, la un moment 
dat va trebui să foloseşti ce ai învăţat de la viaţă, sau ce nu ai 
învăţat. Mai devreme sau mai târziu te vei ciocni de propriile 
slăbiciuni şi defecte. Orice greşeală vei face ţi se va întoarce în 
viaţă sub formă de lecţie. Dacă nu ai sesizat-o şi nu ai învăţat, 
vei rămâne blocat acolo. Nu eşti mai bun decât ceilalți. Toţi 
suntem un amalgam de calități şi defecte, ce ies la iveală în 
funcție de mediul în care trăim şi ne înconjoară, de 
oportunităţile ivite, de trecutul şi experienţele trăite, şi de etapa 
vieţii în care te afli. Ierarhia pe care o faci tu şi ceilalţi te ajută 
fie să te simţi mai bine, fie să te complexezi. Este bine să îți 
doreşti să avansezi şi să evoluezi, dar fără a te complexa stadiul 
în care eşti. Eşti aici tocmai ca să îți doreşti să avansezi şi să 
evoluezi. Trăim într-un haos ţinut în frâu de cineva sau de 
ceva. Tot ce există pe acest pământ se întrepătrunde, ne 
ciocnim sau ne ocolim, într-o continuă mişcare ce se modifică 
în fiecare secundă, cu fiecare gest, gând, acţiune sau inacţiune. 
Trăind în acest haos, ce pretenţii putem avea? Suntem doar o 
scurtă sclipire dintr-o lumină orbitoare perpetuă.“ Îţi este 
somn... 

- Mda..., am zis zâmbind cu ochii închişi. 

Ce mult îmi place că Trei sesizează tot ce simt eu... 

- Ce decor preferi? 

- Ştii ce? Cred că o să închid ochii şi o să încerc să îmi 
amintesc ambientul creat de Luke... era perfect. 

- Sper să reuşeşti, s-ar putea să te alegi cu o migrenă. 

M-am întins în pat privindu-l zâmbitoare pe Trei cum 
iese din cameră, şi încercând să înţeleg dacă asta a fost o 
afirmaţie pur tehnică sau un fel de sarcasm. Le-am trimis 
fetelor mesaj că a fost un eşec întâlnirea urmând să le 
povestesc mâine când ne vedem, şi mi-am petrecut seara 
jucându-mă un joc virtual de puzzle. 

E ora 23. Sunt obosită şi ar trebui să mă culc. Ce să fac? 
Să îmi programez un vis sau să îmi verific ipoteza că dormind 
liber poţi avea coşmaruri? Mă întind în pat privind tavanul şi 
căutând un răspuns. Îmi dau seama, că, de fapt îmi caut curajul 
să adorm liber, pentru că am o doză mare de curiozitate ce mă 
ține antrenată. Asta ar fi propria mea cercetare şi în fond, nu e 
vorba decât de un vis. Gândind obiectiv, nu văd de ce mi-ar fi 
teamă, însă îmi este. E teama de necunoscut, mai ales că ştiu ce 
senzaţie urâtă mi-a dat acel coşmar, iar acum nu ştiu ce ar putea 
urma, unul la fel, mai groaznic, sau poate nimic. Poate nu voi 
visa nimic sau poate acum va fi un vis frumos, mai bine rămân 
la aceste gânduri şi încerc să mă relaxez. Ar trebui să-mi vină 
somnul dar ochii nu-i pot ţine închişi, de parcă încerc să-i 
păcălesc iar ei sunt mai curioşi să sfredelească întunericul decât 
să adoarmă. Nu pun nici un fundal relaxant pentru a adormi 
mai repede, ca să nu-mi influenţez visurile, aşa că privesc în 
lumina difuză camera goală. Aerul e călduţ, simt aşternuturile 
catifelate şi răcoroase, pijamalele fine, totul e perfect, trebuie 
doar să dorm. 

Probabil au trecut doar câteva minute dar sunt tare 
plictisită şi decid că nu mai trebuie să deschid ochii pentru că 
nu am ce vedea, va trebui să văd printre gândurile mele, să le 
pun în ordine şi să-mi găsesc unele relaxante. La ce să mă 
gândesc... la un peisaj tropical aşa cum îmi place... mi-l 
închipui însă nu e la fel ca în virtual, nu pot sta mereu acolo, 
gândurile îmi fug haotic fără o ţintă anume. Am citit undeva ca 
ele fug ca o maimuţă pe crengi iar noi trebuie să o îmblânzim şi 
să o potolim să stea unde vrem noi şi nu unde vrea ea. Zâmbesc 
închipuindu-mi. Îmi amintesc ziua ce a trecut, prânzul, o 
discuţie cu colegele, o discuţie cu Luke, întâlnirea cu Luke... 
ce peisaj frumos... încerc să rămân acolo dar Luke treptat 
dispare... sunt doar eu bucurându-mă de fiecare clipă şi 
senzaţie... 


48 


Blocați între lumi 


“Merg pe acelaşi culoar luminos şi viu care observ acum 
că face parte dintr-un labirint, pentru că din el pornesc alte 
culoare, unele lungi, şi altele care se leagă de alte culoare. 
Merg înainte având din nou acea senzaţie de gheaţă şi gol. La 
un moment dat intru pe un culoar şi mă opresc. Deşi eu am 
făcut aceste mişcări nu simt că le-aş fi gândit, de parcă cineva 
m-ar controla, fără să ştiu cum şi de ce. Întinzând acea mână 
ciudată spre perete îl ating şi acesta face un mic val, care îmi 
permite apoi să păşesc şi să trec prin el. Nu simt nimic. Mă aflu 
într-un spaţiu strâmt şi înceţoșat, iar pe un suport alb se află 
nişte plăcuţe aliniate pe care sunt substanțe lichide 
transparente. Mă îndrept spre ele şi cu un fel de instrument 
aflat lângă, iau picături din ele şi le amestec. Mişcările le fac 
rapid, cu precizie dar fără să gândesc, deşi, în acelaşi timp 
mâna cu care lucrez şi care pare a fi a mea, mă îngrozeşte.” 

Am deschis ochii respirând grăbit. Trei era lângă pat. Mă 
ridic neştiind ce să fac. E acelaşi coşmar doar că acum este ca o 
continuare... ce groaznic a fost. Imaginile încă îmi aleargă prin 
minte. Trei îmi întinde o pastilă. 

- Nu vreau ! Vreau să simt această stare şi să gândesc 
clar. 

Trebuie să iau legătura cu cineva să mă consult, dar cu 
cine? Mă duc în camera de lucru. 

- Deschide programul. 

Trei mă urmează şi îmi întinde iar pastila. 

- Eşti agitată şi pastila doar te va linişti, nu îţi face nimic 
rău, îţi recomand să o iei. 

- Văd că insişti, nu recomanzi. Am luat pastila şi m-am 
făcut ca o înghit dar am păstrat-o în mână, ca să îl mai amân 
puţin de Trei. 

Mi-am amintit de subiectul pe care îl cercetăm cu 
depresiile. Trebuie să iau legătura cu el. Să văd cine este... 
Încerc să îl contactez însă, datele sale nu sunt disponibile? Nu 
înţeleg de ce. Îi pot transmite doar un mesaj. Ce să îi scriu... 

„Contactează-mă în legătură cu depresia ta. Ai avut 
coşmaruri când ai dormit liber? E important”. 

Încep să simt brusc o moleşeală şi o stare de somnolenţă 
ce se accentuează. Mă uit spre Trei şi îmi dau seama că a 
înlocuit pastila pe care nu o luasem cu ceva în aer care să mă 
liniştească... 

E dimineaţă. M-am trezit dintr-un un vis frumos pe care 
nu-mi amintesc să-l fi programat. Sunt încă întinsă şi îl văd pe 
Trei lângă pat, în modulul standby. Ştiu că el m-a adormit şi 
mi-a setat visul, dar nu a fost iniţiativa lui, probabil vreun 
superior care îmi verifică starea. Mă ridic fără nici o putere. Se 
mişcă şi Trei şi veni mai aproape de mine. 

- Bună dimineaţa! 

Şi totuşi de ce am fost adormită? Din câte ştiu nu încalc 
nici o regulă prin faptul că vreau să verific aceste vise, sau că 
nu vreau să iau o pastilă de liniştire. Mă ridic sesizând că nu 
i-am răspuns lui Trei. 

- Bună dimineaţa! Am vreun mesaj nou? 

- Da, ai 7 mesaje primite. 

- Este vreun răspuns de la mesajul trimis aseară? 

- Da. 

- Citeşte-l te rog. 

- „Visează şi vei înţelege”. 

- Atât? 

- Da. 

“Visează şi vei înţelege”... ce aş putea înţelege din acele 
vise? De ce mi-a scris doar atât? Vrea să fie misterios, e un joc 
sau doar un sfat? Mai mult m-a debusolat mesajul său şi faptul 
că nu ştiu cine este sau cum să comunic, chiar mă enervează. 
Eu încerc să descopăr ceva iar această persoană îmi răspunde în 
cel mai vag mod posibil. 

- Trimite-i răspuns expeditorului. 

Mă pregăteam să îi spun lui Trei ce să îi scrie când acesta 
mă întrerupe: 


50 


Blocați între lumi 


- Nu mai este disponibil pentru comunicaţii. 

- Cum?? 

Acum Chiar simţeam că mă enervez, şi în mare parte 
pentru că nu înţelegeam ce se întâmplă. Continui îngândurată 
să merg spre baie. Oare cum aş putea să înţeleg ce se întâmplă? 
De unde ar şti acea persoană ce visez eu şi că visând în 
continuare aş înțelege ceva? Ce aş putea înţelege din acel 
coşmar ciudat? Trebuie să dau de această persoană şi să 
vorbesc cu ea, dar cum să fac dacă are toate datele ascunse... 
de ce nu mai pot comunica cu ea nici prin mesaje? Prea multe 
întrebări la care nu am răspuns. Am intrat în duş încercând 
să-mi liniştesc gândurile şi să uit măcar pentru puţin ultimele 
evenimente. Mi-am aranjat şi părul cu un alt număr, pe care nu 
l-am mai încercat până acum, nişte onduleuri creponate situate 
în diverse locuri pe şuviţe, alternând asimetric cu şuviţe drepte. 
Poate ar trebui să vorbesc cu Luke, el ştie cum să umble prin 
toate datele şi să găsească ce doreşte... nu trebuia să gândesc 
asta... se poate interpreta că vreau să încalc un regulament... 
mai bine să nu mai gândesc nimic... dacă pot. Acum trebuie să 
mă apuc de treabă. les din baie iar Trei mă întâmpină la uşă: 

- Eşti aşteptată pentru o discuţie. 

Mirată că Trei nu mi-a zis cine mă aşteaptă, intru în 
camera de lucru unde programul era deja deschis iar pe 
imaginea din faţa biroului văd un domn sobru ce aştepta calm. 

- Bună dimineaţa. 

- Bună dimineaţa, îmi zise rece. Sunt responsabil pe zona 
AM 510. 

Ochii lui mă priveau sec, fără să îmi inspire nimic. 

- Am urmărit activitatea ta neuronală din ultimul timp, 
surprins fiind de modificările apărute. Ai stăruit să retrăieşti o 
experienţă neplăcută pe care nu ne-ai comunicat-o, ai refuzat să 
colaborezi cu robotul personal, culminând cu gânduri ce 
încalcă regulile. Aş vrea să ştiu ce a determinat acest 

comportament, pentru că urmărind evoluţia, te-a schimbat mult 
şi rapid spre rău. 

Stăteam nemişcată ascultând cu jenă ce-mi spunea, ştiind 
că are dreptate. 

- Am avut un coşmar ciudat, care s-a continuat în noaptea 
următoare în care am dormit liber. Vroiam să cercetez dacă 
lipsa programării vreunui vis ar putea da acele coşmaruri, 
corelând toate astea şi cu un subiect la care am observat 
similitudini şi cu care am încercat să comunic. 

- Cunoşti ca toate cercetările se fac de departamentele de 
specialitate, nu? 

- Da. 

- Şi totuşi ai dorit să o faci tu singură, ascunzând acest 
lucru. De ce? 

- Curiozitatea... şi dorinţa de a realiza ceva important. 
Plus că ştiam că nu voi face rău nimănui cercetând acest 
subiect. 

- Deci încalci cu bună ştiinţă regulile. Ceea ce faci în 
prezent nu ţi se pare important? Observ acum că nu ţi-ai înţeles 
meseria, importanţa ei şi a acestui sistem, ca să nu mai zic şi 
faptul că faci doar ceea ce eşti potrivită să faci ca meserie şi nu 
altceva. Tocmai prevenirea este baza, pentru că nu poţi ştii cât 
rău poate provoca în timp o idee greşită sau gânduri ce încalcă 
regulamentele. Tu însăţi ai avut aceste gânduri şi nu ai 
reacţionat luând măsurile aşa cum trebuie. Ce încredere mai pot 
avea în tine referitor la ce ai făcut sau ce vei face? Sau la cum 
îți vei desfăşura activitatea? 

Deşi tonul său devenise autoritar, mimica sa nu dezvăluia 
nici un sentiment sau senzaţie. Îl privesc încremenită de teamă, 
gândind însă fugitiv: „Oare este om? Cum de s-a ajuns aici 
pentru ceva atât de... mai bine să nu gândesc nimic rău”. 

- Mă voi gândi şi îți voi comunica sancţiunea pe care o 
vei primi. Azi ai suspendat accesul la programul de lucru şi 
diseară te voi contacta eu. La revedere! 

Am rămas privind încă în locul unde era el şi dispăruse, 
încercând să mă conving că totul e real şi destul de grav. 
Sancţiune? Mi se pare absurd fiindcă nu am făcut nimic 
important sau rău, dar sper că până diseară îşi va da seama că 
nu e cazul de aşa ceva. Plus că eu cunosc Regulamentul. La 
astfel de încălcări verificam gravitatea şi apoi ţineam sub 
observaţie. Cine mă verifică pe mine se pare că nu face aşa... 

- Trei, caută şi afişează-mi ce sancţiune pot primi pentru 
ce a spus domnul că am încălcat. Cu colegii nu pot vorbi deci 
trimite mesaje către Ana şi Maria să ne reunim de urgenţă 
fiindcă am o problemă cu sistemul şi mi-a fost suspendat 
accesul la programul de lucru. Le aştept. 

Încercam să mă gândesc ce aş mai putea face în situaţia 
asta, pornită parcă în rezolvarea a ceva ce nici eu nu înţelegeam 
prea bine. Trei îmi afişează pe ecran pagini întregi din 
regulamentul general, şi din cel specific sancţiunilor, pe care le 
privesc descumpănită. 

- Cunosc Regulamentul, vroiam să aflu date exacte 
pentru cazuri asemănătoare celui de acum. 

- Tocmai asta este, că sunt multe date diferite ce trebuie 
corelate între ele şi judecate în funcție de situaţia propriu-zisă. 
Fiecare aspect modifică tiparul şi trebuie interpretat strict la 
caz, fără a conta asemănarea cu alte cazuri. 

- Mai vag de atât nici că puteai să te exprimi, i-am 
răspuns încruntându-mă. 

- În acest sector îmi este interzis să judec şi să îmi exprim 
păreri, am voie doar să citez. 

- Care sunt cele mai rele sancţiuni care s-au acordat în 
general? 

- Adormirea forțată pe diverse perioade de timp, 
corectare genetică... 

- Corectare genetică? Păstrează acest subiect să îl 
discutăm altă dată, e interesant. Ce fac acum? Ce au răspuns 
fetele? 

- Nici un răspuns până acum. 

- Hmm ... nu înţeleg de ce, ele pot vorbi oricând. 

Deşi vreau să mă păstrez calmă simt că începe să mi se 
facă frică de această situaţie necunoscută. I-am trimis şi mamei 
un mesaj şi ea mi-a răspuns că vom vorbi peste o oră. Ce să fac 
în acest timp? Să mă joc nu am stare, iar să citesc 
regulamentul, aşa cum mi-a propus Trei, simt că mi-ar provoca 
o teamă şi mai mare. Să mă duc în acel joc al lui Luke pe care 
l-am vizitat? Mi-a plăcut. Mai am codul de conectare, dar să îl 
întreb şi pe el. I-am trimis mesaj şi bine am făcut, fiindcă mi-a 
răspuns că dacă aş fi intrat fără el aş fi fost atacată de oamenii 
săi, şi exact asta îmi mai trebuia acum. Cine se va ocupa oare 
de alertele mele azi? Nu mi se pare corect să-mi fie suspendat 
accesul pentru aşa ceva... trebuie să mă liniştesc pentru că nu 
aş vrea să gândesc ceva nepotrivit... Trei se apropie de mine: 

- Începi să te nelinişteşti şi nu ai de ce. 

- Pentru că nu ştiu ce sancţiune voi primi şi ipostaza 
asta în care mă aflu mi-e total nouă. 

- Acum este momentul să separi cele două planuri: cel 
prezent de cel viitor ipotetic. În prezent eşti acum iar viitorul 
nu îl cunoşti, şi nu doar acum, niciodată nu îl vei cunoaşte. Te 
nelinişteşte de fapt o ipoteză, cum că ai putea păţi ceva rău, o 
posibilitate, care nu există acum. Repet: te nelinişteşte ceva ce 
nu există. Acum există doar prezentul, rămâi doar aici. 

- Da, când nu ai nici o grijă ai impresia că îl controlezi, 
iar când ai o temere realizezi că viitorul este de fapt o mare 
necunoscută... Încerc să rămân doar aici... 

Mi-am petrecut restul timpului vorbind cu mama şi apoi 
cu Luke care m-au încurajat fiecare cu argumentele sale, o 
după-amiază de leneveală pe plaja mea tropicală, şi terminând 
seara cu o cină alături de mama în bucătăria noastră, urmată de 
un film nou interesant. Am impresia că oricât de relaxată 
încercam să fiu, mama a simţit ceva mai mult şi a vrut să fie cu 
mine. 


54 


Blocați între lumi 


La ora 22 am primit un mesaj: “Conexiune online 
suspendată până mâine dimineaţă”. După un scurt moment de 
uimire tăcută am întrebat aproape retoric: 

- Asta e sancţiunea? Ce înseamnă asta? Contactează-l pe 
Luke, am spus mergând în camera de lucru. 

Pe imaginea din faţa biroului era scris mesajul 
“Conexiune online suspendată”. Acelaşi mesaj rămâne blocat 
pe ecranul inert ce începea uşor să mă sperie şi la care mă 
uitam fix aşteptând parcă să îşi revină. 

- Trei? De ce nu pot să vorbesc cu el? 

- Pentru că suspendarea se referă la tot. Orice legătură cu 
exteriorul pe care o vei face virtual sau prin mine. 

- Ar putea fi o greşeală sau o glumă? Nu pot crede aşa 
ceva... Trei, verifică, te rog. 

- Nu este glumă sau virus, este o măsură dispusă conform 
art. 5764 din Regulament, ce se referă la suspendări pe 
perioade scurte până la luarea unei decizii. 

Simt că nu mai pot să respir... sunt doar eu împietrită în 
această linişte sumbră, şi brusc această singurătate mă izbeşte 
puternic, ca un gol în stomac. Nu pot sta aşa... mă cuprinde un 
tremurat care îmi blochează şi respiraţia. 

Trei îmi întinde o pastilă şi acum o înghit repede. Simt o 
moleşeală plăcută şi mă îndrept spre pat întinzându-mă. 

Deschid ochii... Trei este lângă pat. Oare cât am dormit, 
e dimineaţă? 

- Eşti aşteptată să ţi se comunice sancţiunea. 

Mă ridic imediat şi buimacă merg spre camera de lucru. 
Mi-e teamă dar trebuie să aflu... sancţiunea... ? Pe imaginea 
deschisă o văd acum pe doamna Liz, şefa mea directă, cu un 
aer supărat. Îmi zâmbeşte însă când mă vede. 

- Bună dimineaţa. 

- Bună dimineaţa, Ema. Ştii că, deşi eu am o părere bună 
despre tine şi munca ta şi am fost mereu mulțumită de tine, 
acum va trebui să-ți aplicăm o sancţiune, pentru ceea ce ai 

făcut. Vestea bună este că vei avea de ales între două variante. 
Prima este menţinerea suspendării accesului online pentru 30 
de zile iar a doua este participarea la un proiect în faza 
experimentală pentru 30 de zile. 


- Nu ştiu dacă aş putea sta 30 de zile aşa... puteţi să îmi 
spuneţi mai multe detalii despre proiect? 


- Bineînţeles. E un proiect care implică latura socializării 
reale dar nu aici în prezent, ci prin trimiterea subiectului la o 
anumită dată în trecut, în perioadele când oamenii socializau 
aşa. 

- Adică să fiu trimisă cândva în trecut ca să socializez cu 
oamenii? 

- Da, nu implică nici un pericol, însă trebuie testat înainte 
de a fi folosit în mod frecvent. Mai multe detalii îţi vor da cei 
ce se ocupă direct de acest proiect. 

Sunt buimacă, am de ales între ceva groaznic şi ceva 
înfiorător. 


- Revin în 10 minute să îmi dai răspunsul. 

Nu îmi vine să cred că mi-a propus aşa ceva, să mă întorc 
în timp... mi-a plăcut mereu istoria, dar una e să fiu în plan 
virtual şi alta e să fiu real. Mie nu îmi place să merg aici la 
socializare, unde e totul controlat, în siguranţă, dar acolo... nici 
nu mi-a zis în ce an va fi... Da, a zis că totul e sigur, înseamnă 
că nu voi fi lăsată singură. Şi totuşi mi-e teamă, sunt oameni 
reali, vremuri diferite... mai bine stau aici în casă cu Trei... dar 
fără acces online, ce aş putea face? Să vorbesc cu el, să citesc 
poate, să dorm... aş înnebuni. Simţeam cum mi se izbesc în 
minte gândurile grăbite în încercarea de a-mi oferi un răspuns. 
Deşi mi-e teamă de varianta a doua, ceva în mine s-a emoţionat 
brusc, ca un entuziasm înăbuşit de frică şi nesiguranţă, ce stă la 
pândă să se dezlănţuie. Oricât de mult îmi doresc linişte, 
constat că totuşi curiozitatea mea e mai puternică decât 
prudenţa, mânată de dorinţa de a face ceva diferit şi de a nu 

scăpa nici o ocazie atunci când mi se oferă. Nu cunoşteam 
această latură a mea care iese acum la iveală şi mă surprinde. Şi 
oricât mă gândesc şi îmi doresc linişte, ştiu că nu pot rata ceva 
atât de deosebit, să merg în istorie, să fiu o mică parte din ea, 
chiar dacă nu aparţin acelor vremuri. Dar mi-e teamă... Ce 
răspuns voi da? Ce voi înfrunta, singurătatea sau necunoscutul? 
E greu să mă decid, mai ales că până acum nu am avut de luat 
asemenea decizii, şi nu se compară cu alegerea vreunui plan 
virtual, film sau coafuri. Simt cum îmi creşte pulsul pentru că 
respir mai repede cu cât secundele trec. Imaginea s-a luminat 
şi doamna Liz a apărut privindu-mă fix. Am simțit că mi se 
opreşte respiraţia privind în ochii ei. Acum este momentul. 

- Te rog să îmi comunici decizia ta, îmi spuse pe un ton 
blând. 

Fără să pot clipi măcar, sau să mai gândesc, am rostit cu 
voce înăbuşită: 

- Aleg proiectul cu întoarcerea în timp. 

- Bun, vei fi contactată imediat de persoana care se ocupă 
de proiect şi îți va da indicaţiile necesare. Toate persoanele 
tale de contact vor fi înştiinţate că 30 de zile nu vei fi 
disponibilă şi ne vom revedea după acea dată. Succes! 

Zâmbind dispăru din imagine, iar în locul ei apăru un 
domn de vârstă mijlocie vorbind grăbit: 

- Un vehicul va veni să te ia şi te va aduce la noi la sediu. 
Vei urca până la etajul 15 şi acolo te va întâmpina un robot ce 
te va pregăti pentru plecare. O să te rog să fii liniştită şi 
deschisă către această experienţă, este ceva nou dar nu te gândi 
ca la ceva rău. Numai bine! 

Liniştită? Simţeam că îmi vor exploda tâmplele şi în 
acelaşi timp că mă prăbuşesc. Corpul mi se va descompune în 
particule care se vor uni cine ştie în ce loc şi timp, iar ei vor să 
stau liniştită? De ce nu m-am gândit la asta mai devreme? Mă 
uit spre Trei care probabil mi-a citit disperarea în ochi. Mă mai 

pot răzgândi acum? Sunt mult mai în siguranţă aici, cum aş 
putea fi la fel printre oameni şi în alte timpuri?? 


- E normal să îţi fie frică, pentru că e ceva nou, dar 
gândeşte-te că poate fi frumos. Plus că vei trăi ceva ce foarte 
puţine persoane vor putea. E doar o experienţă diferită. 


- Dacă e doar o experienţă diferită... de ce e oferită ca 
alternativă la o sancțiune? Şi nici nu ştiu în ce timpuri voi 
merge... 

- Timpuri în care vei fi în siguranţă, doar nu te va trimite 
în epoca de piatră sau în mijlocul unui război. Tot ce pot spune 
e că timpul va fi în trecut... 

Dacă nu eram atât de emoţionată aş fi putut vorbi multe 
şi râde cu el despre multiplele ipostaze în care aş putea fi pusă. 


- Dar nici nu visa că vei fi neapărat vreo contesă. 
M-a făcut să zâmbesc. 


- Nu cred că mai pot visa acum la ceva. Ar putea fi totuşi 
o glumă proastă? 

Mă întind pe pat în încercarea de a-mi relaxa stomacul 
încordat. Mă gândesc la vremurile prezente faţă de trecut... 

Se poate spune că am evoluat. Dar evoluţia e ca o scară, 
trebuie să urcăm toate treptele, nu putem sări nici una, chiar 
dacă am încerca un pas mai mare. Dacă la începuturi evoluţia 
însemna pentru toată lumea beneficii şi profit, cu timpul, 
pentru unii, aceasta însemna şi o pierdere, pentru că pasul pe 
treapta de sus însemna şi o renunțare la treapta părăsită. Iar 
renunţarea însemna şi pierderea unor afaceri. Deşi o perioadă 
aceşti paşi s-au făcut greu, iar treptele erau mici, cu timpul au 
devenit din ce în ce mai multe, şi am început să urcăm cu 
entuziasm şi mai multă încredere. Aşa am ajuns la vremurile în 
care mă aflu acum. Da, poate că minţile noastre au devenit mai 
deschise şi mai profunde, poate că am fost şi ajutaţi din lumi 
mai evoluate, cert este că la un moment dat ne-am scuturat de 


58 


Blocați între lumi 


tot trecutul şi am pornit pe un drum nou, mai bun şi mai 
potrivit tuturora. 

Nu s-au rezolvat toate problemele, dar s-au găsit soluţii 
pentru majoritatea. Nu suntem nemuritori dar putem trăi mai 
mult şi mai bine, pentru că ne cunoaştem şi mai profund pe noi 
ca specie. Am descoperit misterele corpului uman şi pas cu pas 
am înţeles toată armonia sa, atât de complicat de pătruns dar 
atât de simplă pentru o minte avansată. Toate analizele şi 
vindecările au loc la nivel genetic pentru că acolo e întreaga 
informaţie pe care o aflăm sau o putem crea noi. Treptat şi în 
timp am învăţat să conlucrăm cu natura, să combinăm creația 
noastră cu creaţia ei, fiindcă ea este baza. Putem să ne creăm 
după cum dorim, dar ceea ce dorim nu ne face mereu bine. De 
aceea ne ajutăm atât cât trebuie, fără a face din asta o plăcere 
sau un lux. Nu mai există boli sau suferinţe, dar am lăsat natura 
să ne decidă trăsăturile şi calitățile. Oricum, acestea s-au 
îmbunătăţit datorită condiţiilor de viaţă şi, gândind mai bine, 
am găsit soluţii mai bune la toate. 

Am scăpat de vicii şi obsesii, de lăcomie şi răutate, 
printr-o gândire evoluată, şi am putut elimina treptat şi sărăcia, 
foametea şi nedreptăţile, înțelegând că nu putem avea armonie 
în noi decât unindu-ne şi creând o armonie globală. Suntem 
aceeaşi specie şi trebuie să avem grijă unii de ceilalți, 
convieţuind împreună pe această planetă mică, fără a fi nevoie 
să ne împărțim pe state şi să ne diferenţiem prin limbaj, 
fizionomie, culoare. E ca şi cum până acum am fost cu toţii 
nişte copii şi ne-am jucat unii cu alţii, cu sentimentele, le-am 
lăsat să izbucnească şi am făcut tot ce ne-au îndemnat, ne-am 
jucat cu capacităţile noastre, am creat, am inventat, am testat, 
am greşit, am perseverat, ne-am jucat cu defectele noastre ce au 
dus la războaie, nedreptăţi, tragedii. Ne-am jucat cu propriile 
invenţii chiar dacă unele ne-au făcut rău iar altele ne-au ridicat. 
Am folosit tot ce am putut scoate din noi, bun sau rău, fără 
limite. 

Dar ca orice copilărie, treptat se îndepărtează şi lasă loc 
maturității, se preschimbă în urma experienţelor trăite şi a 
evoluţiei. lar ca să ajungem maturi, a trebuit să trecem prin 
această copilărie. Acum suntem în această perioadă, în care ne 
îmbinăm ca un întreg şi ne comportăm aşa cu toţii, acum specia 
noastră se află la maturitate. Şi nu, nu suntem manipulaţi 
genetic în acest sens. Am învăţat să ne cunoaştem obiectiv, cu 
tot ce avem în genele noastre, ce putem adapta sau schimba, şi 
ce nu, indiferent de ambițiile şi speranţele noastre. Îmi place 
prezentul meu şi nu-mi doresc să-l părăsesc. Trăiesc vremuri 
minunate, care nu te blochează ca în trecut, doar la experienţele 
pe care le poţi simţi real, pe care ţi le poţi permite, sau pe care 
ai norocul să le întâlneşti. Acum poţi trăi orice, şi simţi orice 
senzaţie, poţi fi în orice loc îți doreşti, poţi vizita orice loc de 
pe planetă sau din spaţiu. Da, poate că nu mai visăm la ceva ce 
ne-am dori să se întâmple, pentru că putem face să se întâmple, 
poate nu ne mai folosim imaginaţia atât de mult sau chiar 
deloc, poate că nu mai avem surprize ale vieţii, coincidente, 
sau emoţii intense la nivelurile atingerilor reale. Dar nu avem 
nici frustrările, momentele neplăcute, stânjenitoare, veştile 
proaste, şi cel mai important, bolile chinuitoare. 

- Te anunţ că a sosit maşina. Voi fi aici aşteptându-te să 
îmi povesteşti în detaliu tot ce ai făcut. Acum porneşti spre o 
aventură, ţine minte asta. 

- Sper să fie totul bine. 

- Va fi, te aştept. 

Cu inima strânsă am ieşit din casă, coborând cu liftul 
afară. În faţa intrării mă aştepta o maşină cu uşa larg deschisă. 
Nu vreau, dar nu am de ales, trebuie să urc şi să sper că totul va 
fi bine şi că mă voi întoarce. Pe geamurile ei vedeam strada 
cum fuge, dar am ales să nu mai văd nimic, am atins senzorul 
care a acoperit geamurile cu o lumină argintie palidă. Oricum, 
nu mă interesează nimic, nici nu pot să gândesc, doar să stau şi 
să aştept să se întâmple... maşina s-a oprit şi uşa s-a ridicat. În 

faţa mea, o clădire înaltă gri lucioasă. Am intrat şi m-am 
îndreptat spre lift. Totul e gol, nu e nimeni. Ating cu degetul 
numărul 15 de pe panou, sper să fi reţinut bine etajul. După 
câteva secunde se deschid uşile iar în faţa lor un robot mă 
aştepta. Este la fel ca Trei, formă dreptunghiulară, doar că mai 
înalt şi negru mat, şi îmi vorbea cu o voce gravă, bărbătească, 
seacă. 


- Bună ziua Ema, urmează-mă te rog. Vei intra în camera 
de pregătire. 

Am străbătut un hol destul de îngust şi întunecos şi am 
intrat după el într-o cameră cu pereţii portocalii. Unul din 
perete e o imagine oprită. Camera era goală, cu excepţia unei 
canapele şi a unei mese mici lângă ea. Robotul merse spre 
canapea iar din trup i se desprinseră mâinile. Cu una indică 
spre canapea: 


- Ai aici hainele cu care să te schimbi, pantofii, geanta cu 
tot ce îți trebuie. Pe masă este dispozitivul pentru păr, iar 
imaginea ce va derula îți va prezenta vremurile în care vei 
merge. 

Robotul se îndepărta de mine în timp ce tot peretele din 
faţă a început să fie animat de imagini. Cu furnicături în stomac 
mă duc spre haine şi le privesc. O rochie, ciorapi, pantofi cu 
toc şi baretă, inclusiv o lenjerie intimă caraghioasă. Pe ecran 
imagini dintr-un oraş, imagini vechi, unele alb-negru, clădiri, 
oameni ce merg pe stradă, fotografii învechite de vreme. Am 
rămas nemişcată privindu-le şi încercând să surprind perioada 
din care fac parte. O voce feminină plăcută a început să 
vorbească. 

- Bună Ema, o să te rog să începi să te îmbraci. Pentru 
început ţi se vor părea incomode hainele datorită modelului şi 
materialelor, dar te asigur că te vei obişnui. La fel şi cu 
pantofii. Sutienul se închide în faţă. Hainele tale vor rămâne la 
noi până când te vei întoarce. 

Mi-am lăsat să alunece salopeta crem din mătase până la 
pământ, şi cu mare jenă m-am dezbrăcat pentru a pune acele 
haine pe mine. În acelaşi timp, vocea a continuat: 


- Vremurile în care te vei întoarce sunt imediat după al 
doilea război mondial, respectiv anul 1946. După încheierea 
celui de-al doilea război mondial, poporul se aștepta să aibă o 
viață mai bună decât înaintea anilor de război, însă Marea 
Depresiune provoacă sărăcie şi greutăţi în întreaga lume. Au 
apărut noi deficite majore în asigurarea locurilor de muncă şi 
locuințelor pentru cei care se întorc din război, iar 
raționalizarea alimentelor şi altor mărfuri esenţiale a continuat 
şi după încheierea războiului. 

Îngheţam pe măsură ce auzeam aceste vorbe iar imaginile 
derulate mi-au oprit orice mişcare. Priveam înmărmurită şi cu 
fiecare răsuflare şi secundă ce trecea, îmi creştea teama. 


- .... guvernul emitea cupoane care trebuiau prezentate 
negustorilor, atunci când se cumpărau lucruri cum ar fi ceai, 
zahăr, unt etc., pentru a dovedi că nu s-au obţinut mai mult 
decât aveai dreptul. Cupoanele aveau mărimea aproximativ cât 
Jumătate din dimensiunea unui timbru poştal din acele vremuri. 
Ele erau emise în funcție de tipul alimentului, iar numărul de 
cupoane pentru fiecare familie a fost alocat în funcţie de 
mărimea acesteia... 

Am continuat să mă îmbrac trăgând cu degetele 
tremurânde rochia pe mine. O parte din peretele de lângă 
canapea a devenit oglindă şi m-am putut vedea. Probabil în altă 
situaţie aş fi râs de mine dar acum îmi venea să plâng privin- 
du-mă. Îmi venea să plâng oricum pentru ca avalanşa bruscă de 
emoţii noi şi atât de dure, mă zdruncina în interior. 

Am luat spray-ul de pe măsuţă şi am pulverizat pe 
deasupra părului cu el. Părul meu era acum un “asfinţit de 
toamnă târzie”, cu şuviţe subțiri în culorile ruginii ale frunzelor 
căzute, combinate cu razele roşiatice ale soarelui la asfinţit. 
Privindu-mă în oglindă, fiori de teamă mă săgetau fugitiv odată 

cu întrebarea: oare voi mai arăta vreodată aşa? Sub efectul 
spray-ului părul a început să capete nuanţe castanii şi să se 
onduleze strâns, ridicându-se până la umeri. Arătam ridicol şi 
mă gândeam dacă cineva vrea să se amuze pe seama mea, sau 
dacă nu cumva ăsta era şi scopul. Stomacul începea să mă 
doară chinuit de tot ce se întâmplă. 

Robotul a revenit în cameră înaintând spre mine: 

- Îţi voi implanta în umăr dispozitivul pentru plecare şi 
urmărire, vei simţi doar o mică înţepătură pentru o secundă. 

Braţul său se alungi şi atingându-mi mâna am simţit 
răceala sa, apoi o înţepătură adâncă şi o usturime. Am privit 
neputincioasă ştiind că nu are sens să ripostez sau să mai amân 
inevitabilul. Apoi robotul se îndepărtă iar vocea feminină 
continuă: 

- Ai în geantă acte şi bani. Fii atentă, învaţă, respectă 
oamenii şi timpul lor şi nu privi asta ca pe o experienţă 
neplăcută. Nu trebuie să ieşi în evidenţă sau să spui cuiva 
adevărul despre tine, trebuie doar să te integrezi şi să te 
descurci folosind orice resurse pentru a-ţi petrece cele 30 de 
zile acolo cât mai plăcut. Priveşte-o ca pe o şansă extraordinară 
de a te întâlni cu istoria în mod real. Succes! 

Abia respirând de emoție am început să mă încalţ, în timp 
ce robotul se apropie iar de mine: 


- Chiar dacă eşti imunizată automat la toţi viruşii pe care 
îi cunoaştem, îți voi face o altă injecție pentru a-ţi proteja şi 
susține corpul la schimbările pe care le va resimţi, cum ar fi 
modificările de climă, aer, microbi. Nu vei simţi decât o mică 
înţepătură. lar aceasta pastilă va uşura reacția corpului tău în 
momentul călătoriei. 

Încă o injecție? Nu puteau fi toate într-o pastilă?? Nu 
înţeleg dar nu pot face nimic decât să mă încrunt... 

- Acum urmează-mă, te rog. 

Am luat geanta călcând cu greu din cauza acelor pantofi, 
dar emoţiile mi-au distras atenţia de la mine, pentru că fiecare 

pas îmi aducea un plus de emoţii la cele care mă apăsau deja. 
Mă apropii de acel moment... acum merg pe un hol îngust ce 
are însă un perete semitransparent şi mat. Privind prin el încerc 
să desluşesc mişcările de culoare ce se întrevăd şi încep să-mi 
dau seama că de partea cealaltă sunt oameni, angrenaţi într-un 
fel de forfotă organizată şi calmă, în care fiecare ştie ce are de 
făcut şi îşi face treaba. Urmând acel robot spre destinaţie încep 
să realizez că este o oarecare grabă în acest procedeu, ceva ce 
depăşeşte totuşi profesionalismul şi buna organizare. De ce nu 
stau de vorbă cu nimeni? De ce această grabă? E doar acest 
robot, imagini şi o voce. Ce fac dacă am nevoie de ajutor, dacă 
sunt în pericol... nu mi s-au dat nişte reguli, de ce nu mi se lasă 
timp să studiez acele vremuri? De fapt ce experimentează aici? 
Îmi este din ce în ce mai frig şi nu ştiu dacă e mai răcoare aici 
sau doar eu simt asta. Holul a început treptat să se lăţească 
devenind cât o cameră în mijlocul căreia se afla un postament 
rotund. Încremenesc în faţa lui analizându-l cu teamă. 


- Te rog să urci pe el şi să stai în mijlocul cercului 
marcat, din acest loc se va face transferul tău. 

Nu, nu pot face asta... sunt paralizată de frică iar corpul 
meu refuză să mai asculte pe nimeni. Nu ştiu decât că acel pas 
mi-ar putea aduce moartea iar bunăvoința mea s-a terminat. Şi 
dacă nu vreau, ce mi se poate întâmpla? Orice ar fi, dar să 
rămân aici, nu vreau să plec de aici... poate e doar un coşmar 
totul... refuz să mă mişc... 

- Te rog să ai puţin curaj şi să nu uiţi că nu ţi se va 
întâmpla nimic rău, zise vocea feminină blând. 

Am respirat adânc conştientizând că nu am de ales, oricât 
de blând mi s-ar vorbi. Cu o resemnare forţată, îmi dau seama 
că mai bine nu mă mai gândesc la nimic, ce va fi va fi... 

Aproape tremurând şi total prăbuşită moral, am păşit în 
mijlocul acelui cerc privind spre peretele opac. Acum nu mai 
mişcă nimeni, probabil se uită la mine. Un fior de gheaţă m-a 

străbătut rapid din călcâie până în creştetul capului, am îngheţat 
odată cu el şi ... întuneric... 


Un val rece mi-a îngheţat corpul pentru câteva secunde, 
fără să mă doară însă nimic, urmat apoi de o zvâcnire puternică 
a inimii, ale cărei bătăi rapide încep să mă încălzească treptat. 
Plămânii îmi sunt invadaţi de aer dintr-o primă răsuflare 
adâncă. Îmi aud respiraţia neregulată, simt o zvâcnire uşoară în 
degetele de la mâini şi şuviţe de păr care îmi ating faţa. Prin 
pleoape îmi pătrunde o lumină ce pâlpâie şi treptat încep să aud 
zgomote înfundate. Mi-e teamă, însă nu trebuie decât să stau şi 
să respir, nu e nevoie să mişc, nu vreau dar nici nu cred că aş 
putea. Deşi am ochii strâns închişi, lumina percepută devine 
mai puternică, mai multe zgomote se aud amestecate şi din ce 
în ce mai clar, iar pe piele simt o temperatură diferită a aerului. 
Cred că sunt aici dar mi-e teamă să deschid ochii, de parcă 
ținându-i închişi mai pot spera că totul e doar un vis sau 
închipuire. Se aud paşi şi alte zgomote pe care nu le cunosc. 
Aerul pe care îl respir e diferit şi îmi provoacă o uşoară 
ameţeală. Trebuie să deschid ochii, nu am de ales... Cu capul 
în jos îmi dezlipesc cu greu genele ... Îmi văd rochia şi pantofii 
dar şi cimentul şi, deşi mi-e teamă să ridic privirea, întrezăresc 
în jurul meu o întreagă lume. Oameni care trec atât de aproape 
de mine, un zid al unei clădiri în dreapta mea. Trebuie să ridic 
privirea şi să văd totul. 

Ridic întâi capul şi apoi cu ochii repede cuprind întregul 
orizont pe care-l pot vedea în jurul meu fără să mă mişc. Sunt 
pe o stradă, văd nişte clădiri din piatră, oameni trecând grăbiţi. 
Unde sunt? Ce lume este asta? Oamenii arată diferit... sunt 
îmbrăcaţi altfel şi se mişca altfel... acum chiar realizez că sunt 
într-o altă lume din care nu fac parte, şi sunt singură aici. Simt 
ceva că îmi blochează respirația şi mă paralizează, probabil 
frica. Oameni trec pe lângă mine, atât de aproape dar 
preocupaţi de mers, fără să mă observe parcă. 

Sper să nu se apropie nimeni de mine. Oricum nu văd 
decât corpuri pentru că nu pot să îi privesc în ochi, sunt atât de 
multe detalii care îmi atrag atenţia fugitiv, obosindu-mi ochii în 
doar câteva secunde: haine, pantofi, o geantă, o maşină, o 
bicicletă. Stau şi privesc înlemnită, încercând să mă obişnuiesc 
cu ideea că totul e real şi nu e virtual, că sunt în acel loc şi în 
acel timp singură, dar nu mă pot mişca, şi chiar dacă aş putea 
nu aş ştii în ce direcţie să merg. Atâţia oameni care trec pe 
stradă şi atât de aproape de mine... 

Deodată simt o atingere pe braţ şi o voce feminină care 
mă întreabă dacă mă simt bine. Mă uit instinctiv şi văd lângă 
mine o femeie care mă priveşte fix în ochi, ţinând încă mâna pe 
braţul meu. Mă izbeşte imaginea unui păr blond ondulat 
neatent, buze prea roşii, ochi negri obosiţi cu riduri lungi, ce 
mă privesc fix... un parfum prea puternic şi dulce... dar e atât 
de aproape de mine şi simt că nu mai pot să lupt, o moleşeală 
bruscă mă cuprinde întunecându-mi privirea, şi atât... 

Aud din nou gălăgie, ca un zumzăit înfundat, care devine 
treptat din ce în ce mai clar. Mi-e greu să deschid ochii, o 
greutate parcă mă apasă pe cap şi pe ochi, urmată de o 
umezeală rece pe frunte. Deschid ochii şi văd ca prin ceaţă un 
bărbat ce îmi pune ceva rece pe frunte, şi mă tot şterge pe faţă. 
Treptat încep să îl văd din ce în ce mai clar... pentru că e atât 
de aproape de mine... Doi ochi verzi şi blânzi mă privesc fix, 
anulând imediat prin asta întregul univers care ar putea fi în 
jurul meu. Trăsături perfect îmbinate într-un chip atrăgător, un 
bărbat ce stă lângă mine atât de aproape şi atât de real, încât 
prezenţa lui îmi preschimbă emoţiile anterioare în altfel de 
emoții necunoscute. E lângă mine şi asta îmi tăie răsuflarea, 
deşi îmi simt pulsul mai rapid iar zgomotele din jur s-au stins. 
Sunt doar ochii lui în care privesc şi mă absorb uşor spre ei, 
învăluindu-mă în senzaţii noi şi confuze. Îmi spuse în şoaptă: 

- Te rog să stai calmă şi să mă asculţi. Eşti într-un spital 
pentru că ai leşinat pe stradă. O asistentă a încercat să te 

trezească, dar tu bolboroseai ceva despre casa ta, despre 
venirea în acest an, că nu vrei să fii aici... 

Eram uimită şi nu ştiam ce să cred din tonalitatea vocii 
sale. Continuă privind atent dar grăbit în jurul său: 

- Trebuie să plecăm de aici şi îți voi explica mai multe pe 
drum. 

- Cine eşti? am reuşit să articulez lent. 

- Sunt ca şi tine, zise el accentuând vorbele printr-o 
privire pătrunzătoare. Mă numesc Grig. Ştiu că eşti speriată, 
dar nu ţi se va întâmpla nimic rău, vei vedea. Trebuie doar să te 
obişnuieşti. Acum ridică-te şi sprijină-te pe mine ca să putem 
merge. 

M-am ridicat fără să gândesc dar nu ştiam cum să mă 
sprijin pe el, aşa că el a luat-o înaintea mea zicându-mi: 

- Vino după mine şi nu privi deocamdată decât spre mine 
până ieşim din spital. 

M-am încălţat, am luat geanta şi l-am urmat mergând 
automat în spatele lui şi privindu-i geaca maro. Erau mulţi 
oameni pe un coridor, agitație şi un miros greu şi înţepător. 
Mergeam după el ferindu-mă de tot ce se ivea în calea noastră. 
La un moment dat se întoarce şi mă luă de mână spunându-mi 
să merg mai repede. Nu ştiu unde eram şi pe lângă cine mai 
treceam, simţeam doar că îmi strânge mâna, îi simțeam căldura 
şi puterea, iar privirea mea era oricum numai la el. L-am văzut 
făcând semn cuiva din cap, dar nu am apucat să văd cui, căci 
am ieşit afară. Pentru o secundă m-a orbit lumina de afară şi 
aerul puternic mi-a invadat iar plămânii. Acum eram pe o 
străduță mai puţin aglomerată, dar la fel ca celelalte, însă 
impactul puternic cu această lume m-a paralizat. 

- Da, totul este real! îmi spuse el oprindu-se lângă mine. 

- Nu, nu cred! Nu are cum să fie aşa ceva real! I-am zis 
privind buimacă. Nervozitatea din voce începea să mi se stingă 

într-un tremurat al buzelor iar ochii îmi opreau cu greu o 
lacrimă. Poate e un vis, poate e totul virtual. 

- Atinge-mă. Mă privea fix şi puţin încruntat, iar ochii lui 
parcă îmi sfredeleau toată fiinţa. 

Nu îndrăzneam să îl ating, iar teama ce o simţeam acum 
nu îmi era cunoscută. ÎI priveam doar în ochi, speriată. 

- Atunci o să te ating eu. l-am simţit mâna puternică cum 
mă strânge de umăr. Simţi că te ating? Realizezi acum că totul 
e real? Atinge orice vrei din jurul tău, ca să te obişnuieşti cu 
ideea că eşti aici. Lasă viitorul, tu acum eşti aici, trebuie să te 
concentrezi pe asta şi să uiţi imaginile virtuale pentru că aici nu 
există aşa ceva. 

În locul temei am început să simt o mare frustrare, 
născută brusc în mine, şi suficient de puternică cât să n-o mai 
pot controla. 


-Nu vreau să ating nimic, e totul groaznic! Aerul, 
mirosurile, oamenii sunt urâţi şi hainele caraghioase, 
maşinile... totul pare o glumă proastă. Nu vreau să fiu aici! Şi 
în nici un caz să rămân. 

Am vorbit mai tare decât am vorbit eu vreodată, nu ştiu 
dacă asta se numeşte “a țipa” dar m-am simţit puţin eliberată şi 
obosită în acelaşi timp. 

- Ştiu că trebuie să respect istoria şi trecutul, îmi pare rău 
că am zis astea şi că gândesc aşa. 

- E normal să gândeşti aşa. Ochii lui erau acum blânzi şi 
trişti. Locul nostru nu este aici şi este greu să ne adaptăm. Şi 
mie mi-e dor de casa mea, de prieteni, de tot. Îmi pare rău dacă 
sunt prea dur cu tine. Va trebui să te adaptezi aici destul de 
repede pentru perioada cât vei sta, să te obişnuieşti cu oamenii, 
cu tot ce ţine de aceste timpuri. 

Prea multe gânduri şi întrebări îmi veneau în minte, şi nu 
reuşeam decât să rămân uimită. Totul mă speria dar în acelaşi 
timp prezenţa lui îmi dădea curajul de a accepta situația. Mă 
bucuram totuşi că nu mai sunt singură. Dându-mi drumul la 

mână, am început să facem paşi mai lenți şi să ne îndepărtăm 
de spital. 

- Dacă simţi că ţi se face teamă priveşte în jos sau spre 
mine, zise Grig. Ştiu că sunt prea multe informaţii noi deodată 
şi trebuie să le accepţi în primul rând. 

Păşeam privind mai mult în jos dar ridicând fugitiv 
privirea din când în când, cât să observ strada pe care 
mergeam, gardul de piatră pe lângă care am trecut, copacul cu 
multe frunze verzi de pe o margine. Şi chiar dacă priveam 
numai în Jos, imaginea acelor dale din piatră inegale şi aranjate 
asimetric, pe care abia puteam călca, mă înfiora şi îmi amintea 
la fiecare pas unde sunt. 


- Acum vom merge acolo unde locuiesc eu cu încă 2 
prieteni, tot ca noi. Mă privi puţin grăbit din cap până în 
picioare. 

- Eşti în regulă? 

- Da, am zis abia respirând. 

- Să ţii bine geanta, actele sunt foarte importante şi nu 
trebuie să le pierzi. Restul vom vorbi acasă. Când a zis acasă, 
m-am gândit la casa mea, cât de dor îmi era de totul de acolo, 
de Trei, de o masă preparată de el, de o relaxare într-un mediu 
exotic, de hainele mele. Privind în jurul meu îmi dau seama cât 
de departe sunt toate astea, şi cât de departe sunt de casă. 

Totul mă uimea. Mergeam mecanic, orice alt gest fiin- 
du-mi îngheţat de aceste senzaţii noi. Priveam oamenii ce 
treceau grăbiţi fără să-mi observe privirea şi-mi era teamă de 
ei, de necunoscutul din spatele lor, ca şi de tot ce era în jurul 
meu. Părea ireal, dar simţeam mirosul lor când treceau aproape, 
auzeam vocile unora pline de tensiune sau câte un râs, le 
vedeam în ochi graba şi neliniştea mascate de o seriozitate 
apăsătoare. Cu câtă uşurinţă mergeau pe stradă... probabil aşa 
este când nu ai alte variante. Aerul era încă prea puternic dar 
cumva reuşeam să-l respir fără să mai tuşesc. Toate zgomotele 

se uneau într-o armonie înfiorătoare: paşi, maşini, claxoane, 
voci, câte o piatră căzând sec peste altele. 

Înaintam alături de el fără să ştiu direcţia în care merg, ce 
mă va aştepta în următoarea secundă sau dacă va mai exista 
următoarea secundă. S-a oprit în dreptul unei case de piatră şi 
l-am urmat urcând pe cele câteva trepte până la intrare. Am 
intrat amândoi în casă, bucuroasă că nu voi mai fi afară, dar 
destul de speriată şi de ceea ce aş putea găsi înăuntru. Un hol 
mic ce dădea într-o cameră mai mare, plină de mobile şi de alte 
multe detalii, alături de mirosuri necunoscute, care nu pot 
spune că îmi plăceau. La o masă mare stăteau două persoane pe 
scaune, o femeie şi un bărbat, ce m-au privit curioşi. 

- Aceştia sunt prietenii mei Maya şi Mark. Ea este Ema şi 
vine din acelaşi an cu noi. 

Mă priveau interesaţi dar foarte calmi în acelaşi timp, 
întrezărind însă şi o vagă umbră de compasiune care m-a 
înfiorat. 


- Văd că ne tot înmulțim, bine ai venit, zise Mark 
zâmbind sec, un bărbat solid şi aspru la trăsături. 

- Ja loc, zise Grig, trăgându-mi un scaun. 

- Ştiu cum te simţi, o să fie mai bine cu timpul, îmi zise 
Maya. 

Am simţit din partea ei o compasiune caldă şi am privit-o 
pentru o secundă în ochi. Nu ştiu ce vârstă are dar pare mai 
matură decât mine, o femeie cu trăsături frumoase ce inspiră 
un caracter puternic şi stăpânire de sine. 

Stăteam aşezată pe scaun cuprinzând cu ochii cât mai 
multe lucruri din jurul meu şi încercând să îmi găsesc 
cuvintele. 

- Cred că eşti obosită, eu aşa m-am simţit prima zi şi a 
trebuit să dorm ca să mă refac. Vrei să te întinzi puţin? Oricum 
este seară, mă întrebă Maya. 

- Da, i-am zis recunoscătoare fiindcă începeam să simt 
treptat cum fiecare muşchi din corp îmi devine mai greu şi are 
nevoie de relaxare, inclusiv ochii. 


- Haide sus, mai avem o cameră goală, mâine vom sta de 
vorbă. 

M-am ridicat privindu-l pe Grig şi neştiind ce să zic, am 
mimat din ochi un fel de mulțumesc, primind de la el un mic 
zâmbet. Am urmat-o pe Maya urcând nişte scări din lemn ce 
scârţâiau uneori. Dintr-un fel de hol am urmat-o într-o cameră, 
la fel de plină de mobilă, patul fiind cel spre care mi-au rămas 
privirile. 

- Întinde-te şi încearcă să nu te gândeşti la prea multe, 
doar odihneşte-te, îmi zise Maya. Vin eu dimineaţă şi te 
trezesc, stai liniştită. 

Îmi zâmbi cald şi sincer, ieşind apoi pe uşă. Am rămas 
singură în această cameră pe care încercam să nu o analizez 
deocamdată. M-am întins încet pe pat sesizând salteaua cam 
moale şi aşternuturile albe ce miroseau plăcut. Mai bine închid 
ochii, poate când îi voi deschide voi fi acasă şi voi râde de 
acest vis ciudat... Acum mă voi întoarce acasă... acum mă voi 
întoarce acasă... 

Un zgomot puternic m-a trezit, iar ochii mi-au fost orbiţi 
de o lumină puternică. Cred că este răsăritul soarelui după 
razele vesele din cameră. Fără să mişc am început să observ 
camera, parcurgând cu ochii fiecare piesă de mobilier şi 
detaliu. Pe cât de primitive mi se păreau, pe atât de interesant 
părea totul, începând să mă fascineze treptat amestecul de 
culori, de materiale, de obiecte, linia mobilei, mânerele, 
perdeaua. Trebuie să ating totul ca să mă conving că e real. 

M-am ridicat încet sub foşnăitul cearceafului, simțind 
cum mă cuprinde teama din nou. Cât de mult îmi doresc să nu 
fiu aici... am dormit îmbrăcată, trebuie să mă duc la baie... 
Uşa camerei era întredeschisă şi am deschis-o uşor privind în 
afară. Maya tocmai urca scările. 

- Cum ai dormit? Dezamăgită că eşti tot aici? Am sesizat 
pe lângă zâmbetul amabil o mică tristeţe. 

- Da... aş vrea să merg la baie, dacă poţi să-mi arăţi unde 
este. 

- Haide să-ți arăt unde este şi în primul rând cum 
funcţionează. Nu uita în ce an eşti. Trebuie să înveţi repede 
multe lucruri şi să te adaptezi la aceste vremuri. 


- Ştiu, asta mi s-a zis şi la plecare, 30 de zile trebuie să 
rezist eu... 

Maya m-a privit mirată parcă vrând să-mi dea o replică 
pe care şi-a oprit-o încruntându-se. Renunţă la idee şi deschise 
uşa băii, o cămăruţă mică şi înghesuită cu mobilierul specific. 
Mi-a arătat toaleta şi cum funcţionează, chiuveta cu săpunul, 
cada. Lângă prosop erau nişte schimburi pregătite pentru mine. 


- Poţi face şi un duş dar acolo trebuie să te grăbeşti 
pentru că nu mai este multă apă caldă, eu te aştept jos la masă. 

Închise uşa după ea deja plictisită, în timp ce eu 
rămăsesem blocată. Nu-mi venea să cred că pot avea emoţii 
într-o baie, intimidată de tot ce trebuie să folosesc, asta 
bineînţeles în speranţa că voi şi reuşi. Plus că mi-a fost jenă să 
întreb cum adică nu mai este multă apă caldă? 

Experienţa de la chiuvetă a fost interesantă. Am simţit 
jetul puternic de apă rece în palme, care m-a îngheţat 
instantaneu, făcându-mă să mă retrag. Este prea rece dar 
probabil aşa trebuie să fie. Am revenit din nou cu palmele sub 
apă privind fascinată la formele fluide ce se formau alunecând 
şi spărgându-se în chiuvetă. Senzaţia umedă pe care o simţeam 
e diferită de cea pe care o simt acasă, şi chiar faţă de ceea ce 
am testat în virtual. Am luat săpunul jucându-mă cu el sub apă, 
amuzându-mă de spuma albă şi plăcut mirositoare. La duş a 
fost mai dificil. M-am tot jucat cu cei doi robineţi ca să 
potrivesc apa, care devenea când foarte rece când foarte caldă, 
timp în care începeam să resimt frigul pe piele începând de la 

picioarele lipite de cada rece. Am găsit o temperatură bună 
însă acum trebuia să-mi înving teama de a mă spăla cu această 
apă. Am început să-mi ud picioarele cu câţiva stropi care mi-au 
redat o senzaţie bună şi apoi am prins curaj pentru tot corpul. E 
o senzaţie nouă dar plăcută să simt greutatea apei cum se 
loveşte de corp şi apoi cade zgomotos, să privesc stropii lichizi 
cum iau naştere şi se sparg, să simt mângâierea apei ce alunecă 
pe corp şi mă încălzeşte. Apoi am început să simt cum apa se 
răceşte şi am oprit-o. Am fost totuşi încântată de această 
experienţă nouă şi am coborât jos la Maya binedispusă. 

Toţi trei mă aşteptau la masa stând serioşi şi nerăbdători. 

- Stai jos te rog, trebuie să stăm de vorbă. Grig părea 
obosit şi mă privea fix în ochi. Deşi mi-era greu să-i susţin 
privirea, simțeam că pot avea încredere în el, chiar dacă în 
acelaşi timp mă şi neliniştea. 

- Ți-am zis că şi noi suntem ca tine, trimişi aici pentru o 
perioadă limitată, însă pentru noi perioada aceea s-a terminat 
demult, şi nu am mai fost aduşi acasă. Am stat şi am aşteptat 
însă nu s-a întâmplat nimic... 


- Ne-au lăsat aici să murim în vremurile astea de... 
completă Mark nervos şi abţinându-se să-şi termine urât ideea. 


- Iniţial am crezut că ne-au prelungit perioada, continuă 
Grig, apoi că s-au defectat cipurile implantate sau că ceva s-a 
întâmplat acasă, blocând reîntoarcerea, însă văzând că trimit în 
continuare oameni, cum eşti tu acum, ne-am dat seama că 
suntem pur şi simplu lăsaţi aici. 

O linişte apăsătoare şi tristă ne acoperea pe toţi. 

- Mi-au explicat foarte clar că după 30 de zile oriunde aş 
fi şi în orice stare, voi fi adusă înapoi. Deşi vroiam să fiu sigură 
de ceea ce zic, vocea îmi trăda neliniştea şi teama că acest 
coşmar nu s-ar mai termina. 

- Da, şi nouă la fel... din ce cauză ai fost trimisă aici? 

- Nu am raportat ce intenţii aveam, ascunzând ceea ce 
făceam, am ascuns starea sănătății mele, deşi era vorba doar de 
insomnie. 

Mark bufni iritat privind departe spre un obiect 
inexistent. 


- Ar fi bine dacă te-ar lua înapoi, pentru că le-ai spune de 
noi. Practic eşti speranţa noastră de scăpare spuse Grig, în timp 
ce în ochii lui apăruse o luminiţă veselă a cărei rază mă înfioră. 

Nu mai puteam spune nimic, de uimire sau de emoția 
celor aflate, până şi gândurile îmi erau blocate. Se citea în 
ochii lor o resemnare chinuită şi nervoasă, ce se zbătea să 
găsească de oriunde o speranţă. 

- Reuşim noi până la urmă, spuse Grig ridicându-se 
energic şi îndreptându-se hotărât spre uşă. Trebuie! 

Mă privi încrezător fix în ochi înainte de a deschide uşa 
şi a pleca, iar privirea mea a rămas câteva clipe pe acea uşă pe 
care dispăruse aşa brusc. 

Au început să mănânce nişte preparate pe care Maya le 
tot aranja pe masă, fiind îndemnată să gust şi eu. 

- S-ar putea să nu îţi placă la început şi chiar să ai unele 
dureri de la aceste mâncăruri cu care nu îţi este obişnuit 
stomacul, dar cu timpul te vei obişnui, zise Maya. 

- Mulţumesc, dar... nu mâncam dimineaţa... 

- Ştiu, dar aici nu ai acele sucuri şi va trebui doar să 
mănânci, vei vedea. Bea acest ceai deocamdată, este dintr-o 
plantă bună pentru liniştire, numită tei. 

Am sorbit o gură din acel lichid călduţ care nu mi-a 
plăcut deocamdată. La scurt timp se ridică şi Mark şi plecă. 
Maya îmi intui zecile de întrebări care stăteau să răbufnească, 
din privirea debusolată pe care încercăm să o ascund. Trase 
scaunul lângă masă şi mângâind o ceaşcă din care sorbea 
senină un lichid negru, şi am început să stăm de vorbă. 

- S-au dus să muncească. Banii pe care i-am primit când 
ne-au trimis aici s-au terminat şi trebuie să ne plătim chiria şi 
mâncarea. Ajută pe lângă casele dărâmate, fac comisioane 
pentru bătrâni sau bolnavi, se descurcă. Eu meditez câţiva copii 
ŞI ţin gospodăria casei. La început nu ştiam nimic dar m-a 
ajutat mult proprietara care m-a învăţat de toate. Grig a fost 
primul aici, el ne-a găsit şi a găsit şi această casă, ştia deja 
oraşul şi ne-a ajutat mult. Eu pot zice că m-am adaptat destul 
de repede poate şi datorită felului meu de-a fi, dar şi faptului că 
am considerat această experienţă ca pe o lecţie didactică. 

Făcu o pauză în care privi puţin tristă spre ceaşcă. 

- Dar poate că nu am învăţat ce trebuia şi de aceea nu am 
fost încă luată de aici... nu ştiu... 

- De când eşti aici? 

- Eu sunt de 3 luni iar băieţii cam de 4 luni. 

- Eu cum pot să ajut? Am banii primiți şi... 

- Pentru început ne sunt de folos banii şi sper că i-au dat 
şi cupoane pentru mâncare fiindcă acelea sunt cele mai 
importante. O să îți explic pe parcurs mai multe, aici mâncarea 
este acum raţionată şi se cumpără cu aceste cupoane, iar când 
vei veni cu mine la cumpărături îţi voi arăta cum se 
procedează. Dacă nu vei fi luată înapoi va trebui să îţi găsim o 
ocupaţie, dar poate nu va fi nevoie... Acum haide să mă ajuţi 
să strâng masa, văd că nu vrei să mănânci oricum. 

Zâmbi privindu-mă cum stau buimacă şi se ridică de la 
masă ţinând două farfurii în mâini. 

Zilele ce au urmat am încercat treptat să mă obişnuiesc 
cu viaţa acelor vremuri, deşi la început nu am vrut asta, şi nici 
nu am ieşit din casă. Chiar dacă nu eram obişnuită cu prezenţa 
fizică a celorlalți, cu Maya m-am obişnuit aproape imediat, 
poate datorită felului său cald de a fi. Mark era destul de rar 
acasă şi numai seara, iar prezenţa lui Grig îmi producea încă o 
emoție, dar nu era neplăcută. 

Primele nopţi au fost grele pentru că reuşeam cu greu să 
adorm. Simţeam cum mă înăbuşă toată mobila din cameră, prea 
multă şi prea puţin spaţiu liber. În lumina difuză toate păreau 
sobre şi reci, împietrite de întuneric. Nu mă ajuta nici liniştea 
profundă în care îmi auzeam respiraţia şi uneori câte un mic 
zgomot din cameră pe care nu îl recunoşteam mă paraliza de 
teamă şi mirare. De câteva ori era cât pe ce să îl chem pe Trei... 

Ziua simţeam o stare diferită de moleşeală, pe care Maya 
mi-a explicat-o ca fiind oboseală. M-am obişnuit să beau apa 
deşi la început nu înţelegeam sensul acelui lichid fără gust pe 
care îl simţeam alunecând până spre stomac. Maya mi-a arătat 
cu multă răbdare tot ce face în casă, încercând să rețin cât mai 
multe şi să o ajut cât mai bine, răsplătindu-i cât pot bunăvoința 
pe care o are cu mine. Recunosc că cel mai greu mi-a fost să 
depăşesc bariera ironiei, şi să pot vedea clar fiecare lucru fără 
să-l mai judec prin comparaţie cu vremurile mele. Am învăţat 
camerele casei, mobilierul şi ce conţine fiecare, care sunt 
obiectele de decor şi care sunt cele folosite la curăţenie, cum 
funcţionează, am dat cu mătura, am şters praful şi am curăţat cu 
mândrie geamul uşii de la bucătărie. Nu pot spune că mi-a 
plăcut însă deschiderea mea spre cunoaştere şi învăţare m-a 
ajutat în întâmpinarea acestor experienţe noi. 

În bucătărie mă fascina multitudinea de ingrediente, de 
ustensile, de noţiuni pe care trebuie să le cunoşti pentru a 
prepara o mâncare. Cred că eram ca un copil încântat de tot ce 
e nou, curioasă să înţeleg şi să fac cât mai multe. Mă uimea cât 
de multe lucruri nu ştiu, contrastând cu noţiunile avansate pe 
care le deţineam despre multe alte lucruri, care aici nu existau. 
În acelaşi timp am realizat că Trei nu a făcut niciodată ce am 
văzut aici în bucătărie, nu am simțit acele miresme ale mâncării 
pe parcursul gătirii, nu am auzit zgomote şi nu am simţit aceste 
gusturi. Deşi le-am studiat, era un alt sentiment total diferit 
atunci când vedeam cum se pregătesc, cum se spală, cum miros 
şi ce gust au ingredientele unui preparat. 

Ştiu că mai mult o încurcam pe Maya însă cel puţin îi 
ofeream un amuzament gratuit şi sigur, de fiecare dată când 
făceam câte ceva. Mă fascina cel mai mult coca pe care mă 
chinuiam să o întind şi mi se lipea de degete, şi minunăţia de 
pâine în care se transformă, ceapa pe care o tăiam cu greu 
având alături o cârpă udă pentru ochi, neînțelegând de ce 
trebuie să facă atâta rău, uleiul ce sărea din tigaie şi de care mă 
feream cu tot felul de platoşe, până când am descoperit că pot 
pune un capac, fumul pe care îl făceam de trebuia să aerisim 
toată casa, după ce am învăţat că geamurile se pot şi 
deschide... Înţelegând că tot ce este în bucătărie este 
comestibil, am gustat din faină, şi apoi am reţinut că unele 
trebuie gătite ca să devină comestibile, iar altă dată am gustat 
drojdie în loc de unt... Încercam pe cât posibil să nu risipim 
nimic, pentru că nu puteam cumpăra cât doream cu cupoanele 
noastre, ci doar în limita acelei raţii destul de mici, la care mai 
adăugam alimentele primite de Grig în schimbul muncii sale. 

Îmi puneam aşa cum avea şi Maya, un batic pe cap strâns 
la spate şi un şort mare în faţă, iar când mă priveam în oglindă, 
deşi nu mai semănam deloc cu mine, mi se părea că arăt chiar 
drăguţ. 

Primele zile am avut nişte dureri ciudate în stomac de la 
mâncare, care cu timpul s-au rărit. La început mi-a fost greu să 
nu ştiu ce se întâmplă în corpul meu, să nu fie Trei lângă mine 
ca să îmi analizeze starea sănătăţii pentru a corecta din timp. 
Nu am mai simţit dureri până acum pentru că totul se prevenea 
cu mult înainte a se ajunge la asta. Pe lângă disconfort am 
simțit şi o teamă cauzată de această stare, atenuată însă de 
Maya prin vorbele ei calde. Stăteam încovoiată în pat şi 
adormeam gândindu-mă la cât de puternic este totuşi corpul 
uman supraviețuind cu atât de puţin ajutor, în aceste vremuri cu 
atât de puţine informaţii. 

Nefiind obişnuită, nu mă apropiam de geamurile care 
dădeau spre exterior, ele fiind oricum acoperite de perdele şi 

draperii. Am înţeles apoi că numai pe acolo poate pătrunde 
aerul proaspăt în camere şi prin urmare trebuiau deschise 
zilnic. Am început să le deschid după ce am învăţat cum se 
procedează, şi apoi câte puţin aruncam fugitiv câte o privire 
spre strada la care aveau deschiderea. 

Am încercat să spăl şi rufe, dacă aşa se poate numi 
frecarea lor energică, însă mă epuiza repede, chiar dacă o mare 
parte din timp admiram spuma de pe ele. Câteodată mă opream 
cu Maya şi râdeam în hohote aşteptând să ne treacă, ca să 
putem face treaba în continuare. Ea zicea că suntem ca nişte 
copii deşi eu nu am fost aşa când eram copil, sau poate de 
aceea ne amuzam acum atât de mult şi ne jucăm, după cum zice 
ea. 

La fel ne amuzam şi seara, când trebuia să o ajut pe 
Maya la aranjatul părului, un întreg ritual obositor în care 
încercam să forţăm firele de păr să stea cum vrem noi, şi nu 
cum este el natural. Ea avea un păr drept şi moale care vroiam 
să devină ondulat, pentru că fixarea părului pe această coafură 
nu fusese setată decât pentru 30 de zile, aşa cum este şi în cazul 
meu, după acest termen el devenind la forma sa naturală. 

Într-o dimineaţă, Grig îmi spuse deodată, în timp ce 
strângeam masa: 

- Ce zici, eşti pregătită să ieşi afară? Nu ai ieşit deloc 
până acum. Hai să îți arăt oraşul. 

Nu prea mă simţeam pregătită, însă nu aş fi putut spune 
nu entuziasmului lui radiant. 

- Da... am zis zâmbind aiurea şi fără sens. Nu este 
periculos? Deşi o dată cu întrebarea am constatat că de fapt nu 
îmi pasă de nici un pericol şi abia aşteptam să ieşim. 

- Nu mai este, şi m-am obişnuit deja cu oraşul şi cu 
vremurile. Neapărat să îţi iei actele la tine. 

Şi-a luat pe el geaca maro privindu-se pe fugă în oglindă 
în timp ce eu mă luptam frustrată cu bareta de la pantofi, 
încercând să schiţez un zâmbet liniştit, care îmi închipui că 

arata foarte ciudat. Inspirând adânc am ieşit pe uşă întâmpinând 
cu emoţii lumea pe care urma să o descopăr. Aerul călduţ de 
afară m-a mângâiat pe față. Am început să păşim unul lângă 
altul, însă am realizat că nu pot merge repede şi i-am spus 
privind mai mult în jos: 

- Putem merge încet, te rog? Încă îmi simt picioarele 
moi. 

- Bineînţeles. Uite, eu îndoi brațul aşa, iar tu te vei ține 
de mine şi vom merge încet ca într-o plimbare. Din când în 
când poți ridica privirea ca să priveşti în jurul tău, şi nu uita că 
nimeni nu îţi va face nimic şi nu ți se va întâmpla nimic rău. 

Vocea lui caldă mă liniştea mult, iar apropierea de brațul 
lui nu îmi oferea atât de mult susținere, pe câte emoții îmi 
dădea în schimb. 

- Asta e o stradă principală, continuă el, doar cu case, dar 
care duce spre centru, unde sunt majoritatea instituțiilor. Mai 
încolo o să vezi o zonă cu câteva case distruse pentru că, din 
păcate au căzut şi aici bombe. Războiul a făcut mult rău acestui 
oraş, iar din câte am auzit, au fost şi destui bărbaţi care nu s-au 
mai întors acasă, decedați sau dispăruţi. 


- De ce este aglomeraţia asta de oameni, se întâmplă ceva 
anume? 


- Nu este aglomeraţie, aşa ţi se pare ţie. Sunt oameni care 
se duc la servici sau în diverse locuri, vei vedea şi copii. E 
interesant să îi priveşti. 

Eu priveam deocamdată dalele neuniforme pe care 
călcam, întrezărind printre unele mici firicele de iarbă. Încă mă 
deranja aglomeraţia de oameni pe care o sesizam, unii trecând 
foarte aproape de mine, multitudinea de zgomote ce veneau din 
toate direcţiile, şi mă întrebam oare cum o fi ca serviciul să fie 
într-un loc separat de casă, şi să trebuiască să te deplasezi zilnic 
că să ajungi acolo. 

Am ajuns în dreptul unei tarabe mari cu flori şi ne-am 
oprit pentru a admira frumuseţea şi mirosul lor. Grig luă o 
floare în mână şi o apropie de mine iar eu încântată o priveam 
zâmbind. Zâmbi şi el însă zise: 

- Îţi ofer această floare, de aceea am luat-o şi o ţin așa. 

Am bufnit în râs amuzată şi uşor jenată: 


- Am crezut că vrei să o văd mai de aproape. Nu am mai 
primit flori până acum. 

- Nici eu nu am mai oferit, zise el privind apoi în partea 
opusă mie. 

O rafală blândă de vânt m-a ciufulit, amintindu-mi de 
coafura pe care o am acum. 


- Nu cred că îți place noua înfăţişare, nu? Zise el parcă 
auzindu-mi gândurile. 

- Deloc, abia aştept să am din nou părul meu, i-am zis 
uşor îmbufnată. Şi chiar nu înţeleg rostul acestei bucle de 
deasupra. 

Am râs amândoi şi am simţit că mă priveşte însă nu am 
avut puterea decât să privesc în jos şi să simt în schimb iar un 
fior necunoscut de emoție. 

- Am văzut că începi să te obişnuieşti cu casa, şi în 
special cu bucătăria, zâmbi Grig spre mine. 

- Da, am un mare noroc cu Maya că are răbdare cu mine, 
şi în special că m-ai găsit şi nu sunt singură, fiindcă nu ştiu 
absolut nimic din ce fac oamenii aceştia. Mâncarea are însă 
toată un gust diferit, chiar dacă unele preparate le-am mâncat şi 
acasă, nu seamănă deloc. 

- Pentru că acestea sunt cele naturale, fără nici o 
modificare, doar aşa cum cresc ele. Eu nu eram gurmand însă 
aici am început să gust din fiecare şi să îmi placă din ce în ce 
mai mult, mai ales fructele şi legumele care se pot consuma 
crude. Şi vei vedea că în timp te vei simţi diferit din cauza 
acestei alimentaţii. Şi apa, ai văzut cât de diferită este? 

- Da... încă mă obişnuiesc cu ea să o beau, iar la duş 
chiar îmi place senzaţia. 

Am privit o maşină ce a trecut pe stradă, surprinsă de 
zgomotul puternic pe care îl face. 


- Mă întrebam cu Maya oare de ce acest an şi această 
perioadă, şi nu alta? Ce este aici în mod deosebit şi nu a fost în 
alți ani, de ce trebuie să învăţăm să ne adaptăm aici şi nu în altă 
perioadă? 

- Nu ştiu... cred că fiecare perioadă are ceva deosebit şi 
probabil în oricare alta ai fi fost te-ai fi întrebat la fel. Sau 
poate trebuie să descoperim ceva aici... nu ştiu. 

Am trecut pe lângă o coadă formată din oameni ce 
stăteau la rând pentru alimente, pe lângă ruinele unei case, am 
văzut vitrina unui magazin, câteva afişe lipite pe un perete, şi 
unele case mai mari ce aveau garduri impunătoare. Aş fi avut 
multe întrebări pentru Grig, despre cum a fost când a ajuns 
prima oară aici, cum s-a descurcat singur şi a găsit casa în care 
stăm, sau cum m-a găsit de fapt pe mine, însă mereu îmi era 
atrasă atenţia de ceva din jurul nostru, o persoană, un copac 
frumos, diverse zgomote, chiar dacă, în mare parte a timpului 
nu simțeam decât braţul său şi geaca pe care o apăsam cu 
degetele. Pe el ţinuta acelor ani parcă îl avantaja şi nu arata 
deloc caraghios. Probabil o să o întreb pe Maya toate astea mai 
bine. Nu am putut merge prea mult pentru că începeam să simt 
un disconfort la picioare din cauza pantofilor, ce părea să se 
amplifice cu fiecare pas. 

Ne-am întors acasă iar el a plecat din nou, eu rămânând 
să o aştept pe Maya să vină de la cumpărături. Mă întrebam 
dacă trebuia să vorbesc mai mult cu el şi nu i-am părut prea 
ciudată cu comportamentul meu. Trebuie să mă adaptez mai 
bine şi să mă învăţ cât mai repede cu toate. 

După două zile am ieşit împreună cu Maya la 
cumpărături, acesta urmând să fie primul meu contact direct cu 
oamenii, după ce începusem să mă obişnuiesc cu prezenţa lor şi 

cu gândul că trebuie să pot vorbi cu ei. Aveam de cumpărat 
unt, zahăr, şuncă şi detergent cu tichetele de rație. Mergeam 
amândouă pe stradă păşind calm şi încercând să părem de 
acolo, deşi în sinea mea mă simţeam o intrusă în lumea lor, 
care îi păcăleşte pe aceşti oameni sărmani. Am început treptat 
să îi privesc analizându-i fără să vreau, însă nu îmi puteam 
stăpâni mila, care se vedea probabil şi pe faţa mea. Un trai atât 
de simplu, în condiţii grele, acele haine incomode, atâta muncă 
şi suferinţă într-o viaţă scurtă culminată de vreo boală stupidă. 
Şi ca şi cum nu era de ajuns, au mai încheiat recent şi un război 
mondial... Când reuşeam să mai privesc pe cineva simţeam o 
tristeţe transmisă din adâncul acelei persoane, prezentă mereu 
şi în spatele oricărui gest pe care îl făcea. 

- Mi se pare mie sau toată lumea se uită la noi? am şoptit 
către Maya. 

- Se uită, însă nu cu un scop anume. leşirea afară 
înseamnă şi contact vizual cu ceilalţi, chiar dacă nu îi cunoşti 
sau nu vrei nimic, pur şi simplu vine de la sine. 

- Mie nu îmi vine de la sine... 

- Sau poate suntem noi mai drăguţe şi atragem privirile 
... râse Maya. 

- Mai ales buclele tale la care am muncit amândouă cu 
greu..., am râs şi eu. 

Privesc un afiş în care un cartof dansa şi zicea că face o 
supă bună iar un morcov se intitula doctor al copiilor. Alături 
era un alt afiş în care o gospodină ţinând în braţe borcane cu 
legume spunea că nu îi este frică de raţionare şi se va descurca. 

- Nu înţeleg aceste afişe... 

- Mda... trebuie neapărat să facem supa aceasta cu 
cartofi, zise Maya sarcastic. Este o propagandă de încurajare a 
oamenilor să mănânce legumele care sunt disponibile şi a 
gospodinelor ca să nu intre în panică că mâncarea nu ar fi bună 
din puţine ingrediente. 

- O să îl verific şi eu pe Trei să văd ce supă de cartofi 
poate face el ca o adevărată gospodină, am zis amuzată. 

- Mă bucur că eşti optimistă, zise Maya fără a mai fi 
nevoie să explice mai departe. 

- Aşa spun genele mele, i-am răspuns zâmbind, însă 
Maya se oprise brusc privind fix în depărtare: 

- Este proprietara casei noastre şi m-a văzut. 

Se uită apoi la mine şi continuă: 

- Tu eşti verişoara mea şi ... eşti în vizită la mine fiindcă 
nu te simţi prea bine. Mă laşi pe mine să vorbesc. 

- Da... i-am zis deja înghețată de frică la ideea că 
urmează primul meu contact cu o persoană de aici. 

O vedeam cum vine spre noi şi mă pregăteam întărin- 
du-mă ca pentru un atac în care două lumi urmează să se 
ciocnească, din care eu trebuie cel puţin să rezist. Până la urmă 
eu sunt intrusa în lumea lor, nevoită să mint un om nevinovat. 

- Bună ziua, ce coincidenţă plăcută, zise zâmbind. 

- Bună ziua, intr-adevăr. Am ieşit la cumpărături alături 
de verişoara mea Ema. 

Mă privi amabilă şi îmi întinse mâna. Am privit-o şi eu în 
ochi zâmbind puţin forţat, pentru că urma să îi ating mâna în 
acest salut, un gest pe care nu l-am înţeles nici când l-am 
studiat. Nu ştiu de ce trebuie să atingi o persoană necunoscută, 
doar pentru simplu fapt că îți spui numele. I-am strâns mâna 
puţin grăbit, bucuroasă că a trecut acest moment. 

- Eu merg în vizită la o prietenă. Este foarte tristă fiindcă 
soţul său a murit pe front şi nu îşi mai poate reveni de durere. 
Are şi o febră care nu îi trece, iar doctorul nu ştie ce să îi mai 
facă. 

Am încercat să nu mă încrunt auzind ce spune. Cum 
adică nu îi trece febra? Trebuie să existe medicamente... din 
câte am citit ştiu de penicilină că a început să se folosească în 

această perioadă dar nu ştiu anul sigur, aşa că nu pot zice 
NIMIC... 

- Este atât de mult rău şi tristeţe în jurul nostru că mă 
întreb dacă războiul chiar s-a terminat, zise cu o voce gâtuită. 

- Sigur s-a terminat războiul, am zis încercând să sune a 
consolare. 

- Noi ascultăm mereu radio, zise repede Maya, ca o 
completare a vorbelor mele, suntem la zi cu ştirile. 

- Mă grăbesc, mi-a făcut plăcere să vă întâlnesc. O zi 
bună vă doresc. 

- Mulţumim la fel, zise Maya zâmbind în timp ce eu doar 
am răsuflat bucuroasă că pleacă. 

Ne-am continuat drumul spre magazin grăbindu-ne 
pentru a nu găsi aglomerat. Am intrat amândouă aşezându-ne la 
o coadă de câteva persoane, iar Maya a început să studieze 
cutiuţele stivuite şi aranjate pe rafturile din spatele vânzătoarei. 
Mi-a explicat în şoaptă că sunt conserve cu diverse legume sau 
mâncăruri, acesta fiind un mod foarte practic de conservare şi 
vânzare. Erau şi conserve ce conţineau supă, lângă un afiş ce 
prezenta ghidul de război pentru mâncăruri de vară. 
Vânzătoarea avea o figură prietenoasă şi un păr răsucit într-o 
buclă groasă ce înconjura capul. 

În faţa noastră era un domn ce susţinea de braţ o doamnă 
obosită şi firavă. Fiind atât de aproape, auzeam discuţia lor: 

- Nu mai pot trăi cu această durere, e prea mare... şi nu 
are cum să treacă... 

- Dar te vei obişnui în timp... 

- Nu pot să mă obişnuiesc cu aşa ceva pentru că e prea 
dureros, abia pot respira... şi nu înţeleg de ce să mai respir... 
nimic nu mai are nici un rost. 

- Off... încearcă să vezi altfel lucrurile. Acest băiat a fost 
un om minunat şi a fost al tău, nu al altei mame, tu ai fost 

aleasă să fii mama acestui băiat cu un destin scurt. El a fost 
darul tău pentru atâta timp cât a fost destinul său... 


- Mă doare destinul său... de ce nu a putut avea o viață 
lungă şi frumoasă, merita atât de mult... 


- Nu putem înţelege multe, pentru că trăim într-un haos. 
Ştii cum ziceam eu că fiecare suntem doar o scurtă sclipire 
dintr-o lumină, deci... ce pretenţii putem avea? Trăim şi atât... 

Îmi sună atât de cunoscut ultimele vorbe... unde le-am 
mai auzit...” Trăim într-un haos... o scurtă sclipire dintr-o 
lumină”... Deodată am simţit că îngheţ. Trei mi le-a zis 
citindu-le din literatură, doar că acum aud aceste vorbe spuse 
de autorul lor, stând chiar lângă el. Oare cine este? 

- Nu te mai holba aşa, îmi şopti Maya printre dinţi. 

Mi-am dat seama că mă holbam într-adevăr, însă din acea 
clipă am realizat ceva ce mi-a limpezit brusc gândurile. Ca o 
trezire dintr-o amorţeală care îmi permite acum să văd cu 
adevărat ce e în jurul meu, această lume, şi să înţeleg 
importanţa acestor vremuri în istorie. O emoție puternică m-a 
animat strângându-mi stomacul ca atunci când am venit aici 
prima oară. Sunt aici, în alt timp, care nu este al meu... Încep să 
simt timpul ca şi cum ar fi o entitate, iar în această secundă îmi 
dau seama că este cea mai puternică entitate. Timpul este 
singurul prezent pe această planetă de la începuturi până la 
sfârşit, iar noi acum încercăm să-l păcălim plimbându-ne fără 
rost prin el, acolo unde nu este locul nostru. Poate de aceea nu 
vom mai putea să ne întoarcem, pentru că nu îl respectăm şi 
încercăm să fim mai puternici decât el. Iar acest experiment nu 
este decât o altă încercare... 

- Eşti bine? Mă întrebă Maya privindu-mă îngrijorată. 

- Da. Doar mă gândeam... 

Privesc din nou în jurul meu, tejgheaua metalică scrijelită 
în unele locuri, femeia din faţa mea cu rochia maro şi pantofi 
negri uzaţi. 

- Mai avem puţin şi vine rândul nostru. 

- Ştii doar că nu ne grăbim, i-am zis zâmbind cât am 
putut de sincer. 

Fereastra magazinului dădea spre strada pe care treceau 
din când în când oameni, câte o maşină, o mamă cu un copil de 
mână ce privea curios în vitrină în timp ce era zorit să meargă 
mai repede. 

De fapt noi existăm pentru că aceşti oameni au sperat, au 
reuşit să zâmbească deşi îi durea, şi au continuat să trăiască. 
Pentru că cei care au rămas au putut merge mai departe. Cu atât 
de puţin şi totuşi şi-au găsit energia şi puterea de a reclădi 
lumea şi de a spera la mai bine. Nici nu e nevoie de mai mult, 
dar oare la ce ajută acest mai mult? Adevăratele sentimente şi 
emoţii nu au legătură cu obiectele şi lucrurile neînsufleţite, sunt 
doar între oameni. Abia acum sunt cu adevărat aici, şi pot 
spune de fapt că am onoarea de a fi aici. Tulburată de atâtea 
gânduri noi şi de impactul lor asupra mea, nici nu mai auzeam 
ce ne-a zis vânzătoarea. Am văzut doar că a notat ceva într-un 
caiet mare după ce a luat tichetele şi ne-a împachetat produsele 
pe care Maya le-a pus în sacoşa sa din material verde. 


Ne-am îndreptat înapoi spre casă, simțind o linişte 
plăcută alături de o energie neaşteptată şi revigorantă. M-aş fi 
plimbat pe străzi mai mult, şi chiar încep să îmi doresc să 
vorbesc cu oameni pe care să îi pot cunoaşte acum cu adevărat. 
Dar trebuie să pregătim cina şi ajungând acasă o nouă emoție 
m-a învăluit aşteptând cu nerăbdare venirea serii, când uşa de 
la intrare se deschide şi Grig intră ca de obicei grăbit şi 
înfometat, preocupat câteodată de gânduri pe care aş vrea să le 
cunosc, să îi văd zâmbetul care îi luminează ochii, atenţia pe 
care o acordă ziarului presărată din când în când cu câte o mică 
încruntare, încântarea copilărească pe care o are atunci când 
deschide radioul, învârtind uşor de un buton. 

În tumultul de sentimente noi pe care le trăiam, în 
mijlocul acestei lumi străine şi îndepărtate de mine, au apărut 
nişte senzaţii pe care nu mi le puteam explica sau înţelege. Ele 
apăreau când îl vedeam pe el, când auzeam de el, când mă 
gândeam la el. Toate celelalte gânduri îmi dispăreau, înlocuite 
de o emoție inexplicabilă care mă bucura, şi în egală măsură 
mă schimba. Deveneam conştientă de fiecare gest pe care îl 
făceam acum cu mare atenţie. 

Parcă începeam să simt pentru prima oară o emoție cu 
adevărat, să simt în mine o energie necunoscută ce mă 
însufleţea. Cred că începeam să simt că trăiesc. În toate aceste 
momente, erau clipe când îl surprindeam pe Grig privindu-mă, 
iar ochii ni se întâlneau doar pentru câteva secunde, ruşinaţi 
apoi de fiorul ciudat pe care îl simţeam. Treptat, privirea mea 
începea să îi caute sfioasă privirea, împinsă de imboldul că şi el 
caută asta. lar energia pe care o simţeam se amplifica de zeci 
de ori când ne întâlneam ochii fugitiv, atingând o euforie care 
mă făcea să plutesc şi mă înăbușă în acelaşi timp. Nici nu mă 
mai gândeam la data stabilită de plecare, pentru că începeam să 
nu o mai aştept cu nerăbdare. 

“Merg pe acelaşi culoar luminos şi viu. Nu mai îmi este 
teamă, nu simt nimic. La un moment dat, dintr-un culoar lateral 
apare o arătare, e ca un bărbat înalt şi slab, dar un fel de robot 
din acelaşi material metalizat viu, ce păşeşte repede. Figura 
sobră pare fără viaţă, deşi acele unde care îi străbăteau corpul 
erau multicolore şi rapide. Îmi dau seama că şi eu sunt la fel. 
Trece pe lângă mine fără să schiţeze nici un gest, fără să simt 
nimic. Mă opresc iar mâna îmi atinge acel perete ce devine ca 
un lichid prin care trec. Sunt ca într-o ceaţă densă din care nu 
pot răzbi, nu văd decât că întind mâna care se lipeşte de un alt 
perete, iar raze şi unde multicolore vin în viteză spre palma 
lipită. În acea clipă apar frânturi de imagini... cu mine... eu 
coafându-mă... eu vorbind cu Trei... eu şi cu Grig...” 

M-am trezit agitată, privind în jurul meu. Acelaşi coşmar 
care se reia de fiecare dată cu ceva nou în plus, care mă 
înspăimântă din nou. Nu mai puteam dar nici nu mai vroiam să 
dorm. Am coborât să beau puţină apă, în aşteptarea dimineţii. 
În câteva minute apăru şi Grig buimac şi nedumerit. 

- Ce s-a întâmplat? Se aşeză lângă mine şi mă privi curios 
şi îngrijorat. 

- Am avut un coşmar. Dar nu e prima oară când îl am, e 
ca o continuare a celorlalte, şi mă înspăimântă... 

- Ştiu că de obicei coşmarurile trebuie să le uiţi, dar dacă 
vrei îmi poţi povesti, şi poate desluşim ceva din ele. 

- E o altă lume... sunt nişte tuneluri ce par vii, cu pereţi 
lichizi, o lumină rece, iar eu merg însă nu sunt eu, sunt un fel 
de robot... 

- Dintr-un material traversat de curenţi colorați? Grig mă 
privea cu ochii mari uluiţi. 

- Da... dar de unde ştii? Nu mai înţelegeam nimic. 

- Pentru că am avut şi eu astfel de coşmaruri... 

Am tăcut amândoi privindu-ne miraţi şi încercând să 
găsim o explicaţie din aceste informaţii şocante. 

- Ar putea fi o coincidenţă dar... nu cred în aşa ceva. Luă 
o hârtie de împachetat şi începu să deseneze acele tuneluri şi 
mâinile. Între timp apăru Maya în uşă somnoroasă. 

- Dacă tot faceţi o petrecere, de ce nu m-aţi trezit şi pe 
mine? Se îndreptă spre ceainic. Văzu însă ce desenează Grig şi 
se opri ca fulgerată. Cunosc locurile astea! Am visat că 
mergeam prin aceste culoare. Grig se ridică tensionat şi se 
îndreptă grăbit spre camera lui Mark. În câteva momente veni 
cu el aşezându-l pe scaun la masă, însă el părea prea somnoros 
ca să priceapă ceva. 

- Toţi am visat aceste locuri, zise Grig, şi nu cred că este 
o coincidenţă. Asta înseamnă ceva... 

Uimiţi de descoperire, ne străduiam cu toţi să înţelegem 
ce se întâmplă, privind spre acel desen. 


88 


Blocați între lumi 


- Poate asta e cheia să putem pleca de aici, zise Maya, 
sau motivul pentru care am fost trimişi aici... 

- Şi lăsaţi aici... completă Grig gânditor. 

Ne-am petrecut restul nopţii povestind fiecare ce a visat. 
Grig scria totul pentru a putea face apoi legăturile. Eram 
entuziasmați şi nerăbdători să descoperim ceva, să desluşim 
acest mister, încântați totodată că am făcut totuşi primul pas şi 
am ajuns până aici. Însă visele lor nu ofereau prea multe 
informaţii, doar drumuri pe acele culoare şi mici imagini cu 
acele făpturi. Eu visasem cel mai mult din acea lume. Şi totuşi 
nu înţelegeam cum să folosim aceste informaţii, ce să facem cu 
ele ca să ne ajutăm pe noi, ce legătură au cu noi. Cert este că 
mie îmi era teamă să mai adorm, ştiind acum că aceste 
coşmaruri sunt importante şi reprezintă ceva, ceva mai mult 
decât imaginaţia mea, poate chiar o altă lume reală. Oricât de 
mult vroiam să rezolvăm misterul, mă speria ideea să mai 
ajung acolo, chiar dacă doar prin vise, mai ales că eu eram baza 
lor. A rămas să vedem ce mai visez în continuare, şi am 
aprobat temătoare. 

Zilele următoare am fost toţi tensionaţi, ei aşteptau 
noutăţi de la mine şi mă priveau ca pe salvarea lor, încercând în 
zadar să ascundă nerăbdarea şi presiunea din aer, iar eu mă 
culcam mereu speriată de vreun posibil nou coşmar. Începeam 
să mă simt neputincioasă şi tristă că îi dezamăgeam, fiindcă nu 
mai visam nimic. Zilele treceau şi începeam să citesc 
resemnarea ce se aşternea uşor pe ei. 

Într-o dimineaţă Grig mă întâmpină entuziast: 

- Ştii ce zi e azi? 

- Ă... parcă joi. E vreo sărbătoare? 

- E ziua în care ar trebui să fii luată înapoi de aici ! 


- Ah... cum de am uitat? 

M-am aşezat temătoare privindu-l în ochi. Oare mă vor 
lua? Imi veneau o grămadă de gânduri şi întrebări, pe care el le 
întrerupse. 


- Dacă vei pleca sper să nu uiţi de noi. Zâmbi trist. 


- Normal, cum să uit. 
In gândurile mele fraza continua cu... nu aş putea să te 
uit... vreau să vii cu mine... 


- Şi totuşi, dacă nu ne vom mai vedea niciodată... se 
apropie de mine privindu-mă fix şi adânc, şi mă pupă uşor pe 
obraz atingându-mi mâna cu degetele sale. 

Iarăşi timpul s-a oprit. Tot universul meu a devenit el, 
atingerea lui, căldura, mirosul lui, o explozie de energie prea 
puternică pentru mine. Se întoarse trist şi grăbit ieşi. În 
gândurile mele nu auzeam decât... nu vreau să plec, nu aş 
putea să plec fără tine... 

Sunt tristă. Ştiu de ce, dar nu vreau să îmi reamintesc. 
Chiar dacă îmi deviez gândurile în alte direcții, tot simt 
tristețea cu fiecare respiraţie. Poate nu ar trebui să fiu aşa, am 
speranţă şi sentimente frumoase în suflet şi totuşi mă apasă 
această stare. Probabil este mai mult de atât şi nu-mi dau seama 
de unde izvorăşte de fapt. Simt o dezamăgire mare, însoţită de 
oboseala resemnării. Am venit privind de sus totul de aici, doar 
pentru că sunt dintr-o lume mai avansată, însă în mod greşit m- 
am raliat tehnologiei. Doar ea a avansat, noi suntem aceiaşi, 
suntem oameni. Chiar dacă învăţăm alte date şi credem că 
deținem informaţii, de fapt le pierdem pe cele de bază, sunt 
altele de care nici nu ştim. Privesc camera şi tot ce mă 
înconjoară. Sunt de puţin timp aici şi mi-au devenit atât de 
familiare cearceafurile în care dorm, lemnul şifonierului şi 
cheiţa pe care o răsucesc la uşă, peria de păr care mă trage de 
şuviţele de păr, ciorapii fini care îmi gâdilă pielea... privesc 
toate lucrurile neînsemnate din jurul meu şi îmi dau seama că 
mi-au devenit dragi. Mai mult decât orice mă aşteaptă acasă. 
Cina la care stăm cu toţi la masă şi mâncăm, povestim... îmi dă 

un sentiment de siguranţă, cald, pe care nu l-am simţit în nici 
un cadru virtual, unde chiar eram în siguranţă. Avem nevoie de 
acest sentiment dar nu oferit de tehnologie ci de oameni, acest 
sentiment care nu are ca fundaţie nimic concret, tehnic sau 
palpabil, ci doar o căldură ce emană din noi. Nu am simțit asta 
până acum şi probabil alături de celelalte sentimente noi, mă 
copleşesc. E o ironie tristă... şi deprimantă... 

Ziua mi-am petrecut-o în cameră, încercând să stau cu 
ochii închişi şi să adorm. Îmi aminteam vag viaţa mea din 
viitor, şi totul părea mai mult un vis, în timp ce viața reală era 
aici. Tot ce ţinea de senzaţii reale, atingeri, sentimente, era aici. 
Oare ce voi face înapoi? Nici nu simţeam că mi-e dor de cineva 
de acolo, sau de ceva anume. Da, este mama mea, sunt 
prietenele, Trei... îmi sunt dragi dar nu simt dor. ŞI totuşi aici 
sunt vremuri grele, cu oameni trişti şi obosiţi... dar cât de mult 
se schimbă totul cu un sentiment față de o persoană... Acum 
înţeleg de ce au rezistat aceşti oameni, de ce omenirea nu s-a 
oprit oricât de greu a fost, de ce viaţa a biruit şi a mers mai 
departe, pentru că au existat sentimente între oameni, iubire, 
afecţiune, înţelegere, compasiune, sentimente pentru care mergi 
mai departe, pentru care speri şi lupţi. Acestea în vremurile 
mele nu mai sunt. Au fost înghiţite treptat de tehnologie, de 
entuziasmul acestui virtual şi al inovaţiilor. Şi acum mă întreb 
ce să mai fac în acea lume. M-am dus şi m-am stropit cu apă pe 
faţă. M-am bucurat de atingerea rece şi înviorantă a apei, de 
sunetul ei, de picăturile care cad... M-am întors în cameră şi 
m-am zvârcolit până dimineaţa printre vise şi gânduri, prin foc 
şi gheaţă, printre zâmbete şi lacrimi. Ştiam că în orice secundă 
pot să dispar de aici şi nu puteam să mă liniştesc. 

Abia a răsărit soarele şi am coborât în bucătărie. Speram 
că mă va auzi şi va veni şi el... şi a venit. L-am privit zâmbind 
fără să-mi pot ascunde fericirea iar ochii lui pentru o secundă 
au radiat de bucurie. Nu a putut să mascheze asta decât cu o 
îngrijorare pe care i-am citit-o pe față imediat după. 

- Deci nici pe tine nu au vrut să te ia înapoi... 


- Da... se pare că voi rămâne aici... am zis-o încercând 
să par tristă în unison cu îngrijorarea lui. 


- Trebuie să găsim o soluție să plecăm de aici. Se ridică 
îndreptându-se spre uşă. Mă duc să fac un duş. 

Eu eram fericită. Sunt aici! Am râs privind pe geam prin 
voalul brodat al perdelei, ca să nu mă poată vedea nimeni. 

M-am apucat să pregătesc micul dejun, cu gândul la el, la 
tristețea lui, înțelegând că pentru el chiar e important să plece 
de aici. O parte din mine îi dădea dreptate, însă o parte era 
dezamăgită că nu simte la fel ca mine, bucuria că aceste lumi 
diferite nu ne îndepărtează unul de celălalt. Dar de acum 
trebuie să mă gândesc serios la traiul nostru de aici, să pot 
câştiga bani, să fiu utilă celorlalți. O bubuitură s-a auzit în 
depărtare... cu cât mă gândesc mai mult cu atât încep să înţeleg 
că totuşi acesta nu este locul şi timpul în care să rămânem. 
Încep să mă îngrijorez simțind în acelaşi timp ca totul se 
schimbă, şi eu trebuie să mă schimb să fiu altfel, aşa cum nu 
am fost până acum. 

Am făcut toate treburile casnice şi am ieşit la piaţă la 
cumpărături, drum care a durat mai mult pentru că a fost o 
alarmă falsă şi am fugit neştiind de ce, alături de ceilalți 
oameni. M-am ascuns într-un adăpost alături de ceilalți şi am 
aşteptat să se facă linişte şi să ne vedem de drum. Deşi toţi erau 
speriaţi, obişnuinţa cu care acceptau aceste situaţii îi făcea să 
pară puternici. Sau poate erau toţi resemnaţi? Mă uitam acum 
la aceşti oameni şi îi vedeam altfel. Nu mai erau ciudaţi sau 
inferiori mie, îi admiram. Ei trăiesc în aceste vremuri, asta e 
viaţa lor, atât. Nu pot spera decât la linişte şi pot fi fericiţi cu 
atât de puţin. Chiar dacă încep să văd că puţinul lor e mult mai 
mult decât îmi închipuiam că există. Nu au confort, nu au 
tehnologie, au boli şi suferinţe, sunt singuri în vâltoarea vieţii, 
neştiind cât de mult curaj îţi trebuie ca să înfrunţi o nouă zi, să 
înfrunţi necunoscutul, şi să te afli la dispoziţia sorții... 

Noi zicem că am evoluat însă încep să mă întreb dacă nu 
am devenit treptat nişte laşi în faţa vieţii, ne-am protejat atât de 
mult încât ne-am îndepărtat de adevăratul sens al ei. Iar faptul 
că respirăm şi gândim nu ajunge ca să zicem că trăim cu 
adevărat. Totul are un preţ, însă cred că am fost păcăliţi şi nu 
am realizat ce am plătit la schimb. Am plătit cu sentimentele şi 
umanitatea din noi. 

Sunt atât de multe sentimente pe care nici nu realizezi că 
le trăieşti. Sunt atât de multe trăiri care trec prin tine în secunde 
şi se schimbă tot la fel de repede, ca să ajungi la un gând ce ţi 
se pare atât de firesc şi natural. Într-o singură răsuflare poţi 
simţi extazul, la fel cum o nenorocire îți opreşte răsuflarea. Şi 
tot în secunda de deznădejde se naşte şi scânteia speranţei, care 
te ține în viaţă. Ei au totul, şi pot face totul, pentru că simt. Au 
instincte care îi ajută şi instincte care îi controlează, care-şi 
clădesc propriile lor trăiri, pe care le simt. Acum ştiu că poţi 
ofta şi apoi zâmbi, în timp ce un întreg univers s-a schimbat în 
tine. 

Am ajuns la coada pentru alimentele de început de 
săptămână, fiindcă majoritatea iau atunci raţia la unt, lapte, ouă 
şi brânză. Nu puteam lua decât 3 litri de lapte şi câte un ou de 
persoană, putând completa cu un praf de ou care nu are însă 
gustul la fel de bun. Îmi făceam în minte inventarul alimentelor 
din bucătărie, gândindu-mă dacă voi mai avea timp să cumpăr 
şi câteva dulciuri cu tichetul pe care îl primise Grig de la o 
vecină în schimbul unui ajutor în curte, când îl văd pe Grig 
venind spre mine. Îl priveam mirată iar el se apropie de mine 
spunându-mi încet: 


- Va începe ploaia şi am venit cu umbrela să te iau spre 
casă. 


- Putem aştepta să cumpăr sau... 
- Mai bine nu, să avem timp să ajungem acasă. Poţi veni 
şi mâine? 

- Da. Dar să ştii că am mai văzut ploaie, i-am zis 
zâmbindu-i mândră. 

- Poate, dar nu e acelaşi lucru, vei vedea... 

Am pornit alături de el încântată de grija lui. 


- Într-adevăr, s-a întunecat destul de mult, am zis privind 
spre norii ce acopereau cerul. 


- Da, şi cum nu avem mijloace de comunicare ca să te 
anunţ.., îmi spuse zâmbind. 

- Îţi mulțumesc că te-ai gândit la mine. 

- Nu-i nevoie, m-am gândit că te vei speria şi nu ai şti 
unde să te adăposteşti, zise rotind uşor de mânerul umbrelei. 

Eu eram veselă pentru că ne întorceam amândoi spre casă 
şi speram să nu se observe asta. Un tunet m-a înfiorat şi 
deodată mi s-a făcut frig, nu ştiu dacă de frică sau chiar se 
răcise brusc temperatura. Am început să simt picături de apă pe 
mâini şi pe păr iar Grig a deschis apoi umbrela. Mergeam 
privind cum încep să cadă din ce în ce mai multe şi mai repede 
aducând cu ele o prospeţime răcoroasă dar plăcută. Mă încânta 
şi melodia picăturilor grăbite şi agitate, ce se învolburau la 
atingerea pietrelor. 

Am întins mâna să le simt pe piele atingerea, observând 
că se simt altfel decât în jocurile sau lecțiile virtuale. Grig dădu 
puţin la o parte umbrela zâmbind amuzat: 

- Sau ai putea să simţi cu adevărat ploaia. 

M-am udat imediat destul de mult şi privindu-l râzând, 
am tras mai mult spre mine umbrela pentru a se uda şi el: 

- Şi tu ai putea să încerci. 

Privind cum picăturile de apă îi alunecă pe faţă şi cum îi 
udă şuviţe de păr, m-am întrebat imediat dacă nu a fost deplasat 
gestul meu, complet copilăresc şi jenant. El zâmbi şi privin- 
du-mă pe fugă, îmi zise: 

- Atunci haide să strângem umbrela şi să mergem prin 
ploaie, şi strânse hotărât dar şi amuzat umbrela. 

- Nu, i-am zis destul de speriată pentru că deja era mai 
multă ploaie decât îmi dorisem. Dă-mi umbrela, şi m-am întins 
după ea dar el râzând a ascuns-o la spate. Râzi de mine cumva? 
I-am zis încercând să prind umbrela cu cealaltă mână pe la 
spatele lui, fără sorţi de izbândă însă. l-am zâmbit însă deja se 
vedea că îmi este cam frig. 

- Hai să ne adăpostim aici, zise el şi mă trase spre 
marginea unui magazin ce avea o copertină mai mare deasupra. 

Ne-am dus amândoi lipindu-ne de magazin, şi el 
continuă: 


- Cam asta e senzația când te prinde ploaia şi nu ai 
umbrelă, şi râse spre mine. 


- Da... şi acum simt şi senzaţia de frig... i-am zis 
încercând să îmi şterg mâinile de apă. 

- Îmi permiţi să mă apropii de tine ca să te încălzeşti 
puţin? Îmi zise devenind mai serios. 

- Da. 

Nu trebuia să răspund atât de repede, a părut că abia 
aştept... nu am mai avut timp de alte gânduri fiindcă am simţit 
cum mă trage uşor spre el punându-mi mâna după umeri, 
moment în care în mintea mea s-a făcut linişte. M-au invadat 
senzaţii noi care abia mă lăsau să respir, amestecându-se între 
ele chiar dacă erau atât de diferite, creând o nouă stare pe care 
nu o mai simţisem vreodată. Nu ştiam că putem simţi atât de 
intens un simplu gest care poate ajunge mai departe decât orice 
altă plăcere atent fabricată. Ştiam doar că nu mai pot scoate 
nici un cuvânt pentru că eram încă într-o stare minunată de şoc. 
Picăturile de ploaie cădeau des şi zgomotos se spărgeau jos, 
aducând cu ele o prospeţime răcoroasă. Deasupra noastră 
picăturile se spărgeau de streaşină, creând mici şuvoaie 
curgătoare de apă. Stăteam amândoi privind spectacolul ploii 
iar mie nu mai îmi era deloc frig. 


95 


Monica Băiceanu 


- Îţi place ploaia? mă întrebă Grig sesizând parcă o 
oarecare emoție în tonul vocii sale. 

- Da... chiar îmi place, i-am zis zâmbind, şi m-am gândit 
să îl privesc spunându-i asta, dar ochii lui deja mă priveau. 

Atât de aproape şi de frumoşi încât m-au acaparat şi 
nu-mi doream să mai privesc în altă parte. Ceva ne trăgea unul 
spre celălalt, probabil cel mai natural magnetism ce poate 
izvora numai între două fiinţe umane. Ne-am apropiat 
privindu-ne fix până când aplecându-se uşor spre mine am 
simţit cum îmi sărută câteva secunde buzele. 

Deodată, mii de senzaţii au început să ţâşnească din 
fiecare părticică a corpului, şi să se izbească toate în inima 
mea, creând o explozie de fiori, fericire, energie. lar mintea îmi 
obosea de atâta agitaţie, incapabilă de a înţelege ce se întâmplă 
şi de a putea deţine controlul. Parcă întreaga mea fiinţă a fost 
până acum în aşteptarea acestei senzaţii... 

M-am cuibărit instinctiv în braţele sale care m-au strâns 
cu căldură, iar din acea clipă am simţit că locul meu e acolo, 
indiferent de vremuri şi timpuri. 

Am stat aşa fără să mă gândesc la nimic, până când el mă 
întrebă: 

- Ne mai încumetam? 

- La ce? 

- Să mergem prin ploaie, zise râzând 

- Da, dar numai cu umbrela, i-am zis străduindu-mă să 
par relaxată. 

- Ar fi mai bine să părem un cuplu dacă tot ne plimbăm 
prin ploaie, iar pentru asta va trebui să te iau de mână. 

Zâmbea privindu-mă cu ochii strălucitori, şi imediat i-am 
simţit căldura şi puterea palmei sale care îmi strângea mâna. 
Am strâns şi eu simțind un val de energie care venea din tot 
corpul lui prin mâna sa spre mine. Am auzit că începe să 
vorbească, părea că îmi povesteşte despre clădiri şi oraş, dar nu 
puteam înţelege. Totul din mine era concentrat şi acaparat 

numai de senzaţia palmei sale care o strângea pe a mea, de 
parcă era prea mult şi prea mare emoția, ca să pot face faţă. Sau 
era prea frumoasă ca să nu mă bucur de ea. 

- Am putea să ne mai plimbam dacă vrei, e o vreme atât 
de frumoasă, zise el în timp ce ploaia invada umbrela şi un 
tunet se auzea în depărtare. 

- Da, am zis eu râzând, şi nici nu e nimeni pe stradă... nu 
că aş vrea să fim singuri... 

Iarăşi nu ştiu ce să zic şi simt că vorbesc aiurea... Am 
decis să mergem totuşi acasă pentru că părul meu era ud iar 
Grig şi-a manifestat grija faţă de sănătatea mea. Acasă ne-a dat 
Maya prosoape încă de la intrare, întrebându-ne mirată de ce 
suntem atât de uzi dacă aveam umbrela. Am fugit spre camera 
mea râzând şi aruncându-i fugitiv lui Grig o privire jucăuşă pe 
care o primi luminându-se. 

M-am aruncat pe pat trăgând aer în piept, şi am simțit de 
parcă aş fi respirat cu inima un aer de fericire. 

Restul după-amiezii l-am petrecut plutind între amintirea 
acelor clipe cu el şi întrebări emoţionante dacă oare mă place... 
Acasă nu am fost nici măcar aproape de o asemenea emoție şi 
senzaţie. 

Pentru noi, iubirea a devenit un concept pe care nu-l mai 
folosim. Ea ţine de trecut şi o găsim în istorie. A fost atât de 
analizată şi i s-au dat atâtea explicaţii ştiinţifice, încât nu a mai 
reprezentat nimic deosebit. Deja era judecată aspru, ca o 
exagerare a unui cumul de sentimente, care te ducea într-o stare 
fals euforică. Treptat s-au temperat toate, nu s-au mai folosit 
acele cuvinte, nu s-a mai folosit atât de mult apropierea fizică, 
iar raționalul ne-a arătat că ne face mult mai bine, scutindu-ne 
şi de suferințele unui aşa zis eşec în iubire. A rămas să ne 
bazăm pe calităţi şi defecte, pe împărtăşirea aceloraşi interese 
şi obiceiuri, pe nivelul de IQ apropiat, şi nu în ultimul rând pe 
asemănările depistate de ADN. Acestea asigură o legătură 
trainică între cei doi şi mereu au dat rezultate bune. Am mai 

auzit din când în când zvonuri cu oameni care au zis că au 
descoperit sentimentul iubirii, dar nu ştiam dacă erau reali sau 
cât de sănătoşi erau. Acum înţeleg despre ce vorbeau... 

Zilele treceau şi mie îmi venea mereu să cânt, să râd, să 
dansez, să alerg prin soare, să miros florile, să plutesc pe vânt, 
să ating fluturi. Pentru că peste tot erau ochii lui, atingerea lui, 
în totul din jurul meu, el a creat un univers nou, iar în haosul 
din mine, o galaxie de sentimente. 

- Ema, ce faci, nu auzi bubuiturile? Maya ţipa speriată 
din capătul celălalt al camerei. Hai în subsol! 

Am clipit şi în faţa ochilor a reapărut realitatea dezolantă 
pe care o priveam de fapt pe fereastră: strada rece de piatră, doi 
oameni care fugeau, clădirile gri, un fum ce ieşea din depărtare 
dintr-o ruină ce fusese cândva o casă impunătoare, un bubuit 
asurzitor al unor bombe ramase probabil din timpul războiului. 
Am fugit repede în subsol, ascultând cu atenţie bubuiturile ca 
să îmi dau seama cât va mai dura şi mi-am astupat urechile 
căutându-l pe el în gânduri. Sper că este la adăpost... 

Seara Mark a intrat grăbit în casă. Noi eram toţi în 
camera de zi, fiecare citind câte o pagină din ziarul local. 

- Mi-a venit o idee! 

L-am privit sceptici şi curioşi în aşteptarea mărturisirii 
sale. 

- Este legat de visele pe care le-am avut toţi. Am găsit o 
soluţie ca să aflăm mai multe informaţii. Este o metodă puţin 
controversată acum, dar ne poate ajuta. Hipnoză! Un coleg 
povestea despre o astfel de şedinţă folosită la tratarea unei 
rude de anumite spaime. E un astfel de doctor la spitalul de 
psihiatrie de la capătul oraşului. Aş putea vorbi cu el. Şi... mă 
gândeam că cea mai potrivită pentru asta ai fi tu Ema, pentru că 
ai avut cele mai complexe vise. 

Deşi eram năucită, mi-am adunat puterile. 

- Da, fac tot ce se poate ca să aflăm ceva util să ne ajute. 

- Interesant... zise Grig fixându-l încruntat. 

- Ştii ce presupune hipnoza, nu? Mă întrebă Maya 
îngrijorată. Te vei întoarce în locurile acelea pe care le 
consideri un coşmar şi vei intra în detalii. 

- Da ştiu, dar voi veţi fi aici lângă mine. 

- Iar doctorul trebuie să fie bun, completă Mark privind 
serios spre Grig. 

- Dacă suntem toți de acord să facem asta, mă voi 
interesa bine de el. Şi aş vrea să îl aduc aici, nu vrem martori 
prea mulți la povestirile ei. Vedem ce onorariu cere şi fac rost 
de bani. 

- Chiar sunt curioasă de ceea ce am putea descoperi. 

- Aş vrea să mă mai interesez puţin şi apoi decidem. 

Grig îmi prinse mâna şi o strânse încet. L-am privit în 
ochi şi căldura lui îmi dădea putere. Mi-am dat seama că aveam 
încredere în el, şi mă bucura descoperirea acestui sentiment. 

După cină, Grig coborî bulversat din camera în care 
urcase cu puţin timp în urmă. Privea agitat în toate direcţiile, 
respirând greu şi bolborosind ca pentru el: 

- Nu pot pleca... nu pot pleca... 

- Ce s-a întâmplat? Eu cu Maya l-am înconjurat speriate. 

Lăsându-se să cadă greoi într-un scaun, ne privi încordat: 

- Suntem blocaţi... 

- Ştim asta, zise Maya prinzându-l de braţ, dar trebuie să 
sperăm în continuare că vom găsi o soluţie să plecăm de aici, şi 
eu chiar sper că vom găsi. 

Atitudinea lui însă m-a înfiorat şi m-a făcut să cred că e 
ceva mai mult de atât şi mai grav. Am decis însă să îl las mai 
bine să se liniştească pentru că nu e momentul să insist acum 
cu întrebările. A urcat înapoi în camera sa lăsându-ne 
îngrijorate şi mirate de purtarea lui. 

- Nu l-am mai văzut niciodată aşa, spuse îngândurată 
Maya, dar eu eram prea speriată ca să mai pot zice ceva. 

A doua zi Mark ne anunţă că a aranjat cu doctorul să vină 
după-amiaza. 

- Atât de repede? întrebă Maya, în timp ce Grig părea din 
ce în ce mai încordat. 

- De ce atâta grabă? întrebă el. 

- Credeam că vrei să pleci de aici, îi replică Mark tăios. 

- Chiar vreau, dar în siguranţă. 

Mi-am dat seama că tensiunea creştea între cei doi, aşa că 
am intervenit: 


- O facem după-amiaza! Vreau să aflăm mai repede ce se 
poate folosi din povestea asta. 

- Da, dar nu tu, o voi face eu. Nu cunoaştem doctorul, e 
prea riscant pentru tine. 


- Să înţeleg că nu prea ai încredere în mine, replică Mark. 
Şi din câte ştim toţi, Ema deţine cele mai multe informaţii. 

- Nu e vorba de asta, bolborosi Grig căutându-şi 
cuvintele, şi îl privi pe Mark parcă dorind să-i transmită prin 
ochi restul conversaţiei. 

Relaţia dintre ei s-a schimbat total în ultima vreme, fără 
să ne dăm seama ce anume a cauzat asta. 


- Aşa este... le-am zis privindu-l pe Grig. Eu sunt 
persoana cea mai potrivită pentru asta. lar tu vei fi lângă 
mine... 

Îmi era puţin teamă însă mai mult de procedura în sine 
decât de locaţia unde mă voi întoarce cu gândurile. Am mai 
fost acolo şi în afară de teama mea, nu mi s-a întâmplat nimic 
rău. Trebuie să fiu puternică ca să reuşesc să aflu cât mai 
multe. Am rămas toți acasă aşteptându-l pe Mark cu doctorul 
să sosească. 

Era o după-amiază senină şi chiar veselă dacă nu luăm în 
calcul tensiunea şi îngrijorarea care pluteau deasupra noastră. 
Deja nu mai încercam să ne ascundem emoția, iar eu nu vroiam 
decât să înceapă totul mai repede. Au intrat pe uşă şi l-am 

privit cu o mare curiozitate pe doctor. Un domn între două 
vârste, îmbrăcat elegant, cu un pardesiu închis la culoare şi o 
geantă mare ce părea burduşită. Afişa o atitudine sobră, 
serioasă, cu o uşoară urmă de superioritate. Ochii lui nu păreau 
a fi răi. Am intrat cu toţii în camera de zi, ni s-a făcut 
cunoştinţă şi ne-am aşezat, Grig privindu-l distant şi sceptic. 

- Deci tu eşti persoana cu visele problemă. 

Am văzut cum m-a studiat într-o secundă cu o privire 
adâncă şi rece. 


- Nu vreau să intru în detalii care te vor încărca, tot ce 
trebuie să ştii este că nu vei păţi nimic, vei pleca doar cu 
gândurile şi te vei întoarce când vei dori tu. Trebuie doar să te 
întinzi, să stai relaxată şi să respiri liniştită. 

M-am întins pe canapea, iar doctorul a început să-mi 
numere bătăile pulsului. Maya şi Mark se aşezară pe o altă 
canapea iar Grig a tras un scaun mai aproape de mine. Mă 
priveau emoţionaţi în suspans. 

- Acum vei închide ochii şi îmi vei asculta vocea. Nu te 
mai gândeşti la nimic altceva decât la vocea mea. 

L-am privit pe Grig iar ochii lui blânzi şi puţin îngrijoraţi 
acum, mi-au dat o îmbrăţişare caldă. Privindu-l fix, am închis 
pleoapele respirând cât de liniştit puteam. Vocea doctorului era 
străină şi rece, dar mi-am îndreptat toată atenţia la ea. 


- Acum te duci în ultimul tău vis, în acele locuri pe care 
le cunoşti şi nu îţi e frică. Păşeşte acolo şi spune-mi ce vezi. 

S-a făcut întuneric şi apoi a început să se lumineze treptat 
câte puţin, cu o lumină albă curată. Pe cât începea să se 
lumineze, începea să mi se facă frig, dar un frig ce venea din 
interiorul meu, nu de afară. Odată cu frigul îmi dispărea treptat 
orice gând, orice sentiment sau senzaţie, rămânând în locul lor 
un gol rece, ca şi cum viaţa ar fi fugit uşor din mine, lăsându- 
mă totuşi trează. 

- Unde eşti? 

- “Sunt pe un culoar îngust şi merg”. 

- Descrie-mi locul în care te afli. 

- “Pe înţelesul vostru, e un culoar rotund şi lung, îngust, 
luminat cu lumina albă rece. La anumite distanţe pornesc din el 
alte culoare largi, asemănătoare unor tuneluri, formând o reţea 
ca un labirint. Pereţii sunt din material anorganic semifluid, ce 
se schimbă în culoare şi luminozitate, datorită unor unde de 
transfer ce îi traversează”. 

- Ce faci în acele locuri? 

- “Aici locuiesc. Mă îndrept spre zona de repaos, pentru 
că am terminat lucrul astăzi”. 

- Cum se numeşte locul în care te afli? 

- “Planeta Terra 2, sunt în zona rece, reper..., nu pot 
reproduce aceste date”. 

- De ce? 

- “Sunt date ce nu au corespondent în limba ce o gândesc 
acum”. 

- Spune-mi despre tine şi lumea în care eşti. 

- “Mă identific cu nr 5478Y48. Sunt o formă de viaţă 
artificial organică. Eu şi restul celor ca mine doar muncim 
pentru oameni, nu avem o viață reală. Oameni reali nu sunt 
mulți, ei sunt moştenitorii acestei planete. Cândva a fost plină, 
apoi s-au distrus între ei şi a trebuit să ne creeze pe noi ca să-i 
ajutăm să supravieţuiască. Visele noastre sunt inspirate din 
vieţi, cândva reale, ale strămoşilor din trecutul îndepărtat.” 

- Cum de putem vorbi cu tine? 

- “E incorect formulat, pentru că voi existați doar în 
memoria mea. Practic eu vorbesc cu personajele visului meu. E 
vorba de o eroare a acestor programe care ne-a dat posibilitatea 
de a ne despărți ca entitate în doi. Pare că am fi diferiți dar tu 
nu exişti în mod real. Tu crezi că ai avea o viaţă, că ai gândi şi 
că totul în jurul tău e real, însă totul este un program. Totul e 
creat pentru ca eu să am iluzia unei vieţi reale trăite. Chiar dacă 
tu crezi că faci ceva fiindcă aşa vrei, o faci însă pentru că aşa e 

programul. Este echivalentul a ceea ce ați numi destin sau 
soartă, prin ideea că nimic nu poate fi controlat sau decis de 
voi. E totul ca o pânză mare de păianjen, toţi sunteţi conectaţi 
între voi prin acţiunile pe care le faceţi sau nu, conexiuni care 
se schimbă încontinuu la fiecare gest, decizie sau pas făcut. 
Acum mă voi conecta la vis, iar tu vei pierde legătura cu mine, 
vei fi doar tu. Iar când se va corecta eroarea asta, nu vei mai şti 
de prezenţa mea.” 

- Cum putem ajunge în acest vis, în locul de unde am 
plecat? 

- “Visele nu sunt făcute de mine, nu pot influenţa nimic 
din ele, voi urmaţi un curs stabilit de creator.” 

- Ce te face să nu crezi că, de fapt, tu ai fi un vis? 

- “Visele mele au continuitate, nu sunt întrerupte, nu văd 
frânturi aşa cum ai văzut tu”. 

- Ce faci acum? 

“Am întins mâna spre perete, acum lipesc palma de el ca 
să creez o conexiune.“ S-a făcut întuneric şi am deschis ochii. 
Lângă mine doctorul mă privea încruntat. 

- Interesant, te-ai trezit singură. Nu am mai întâlnit aşa 
ceva, aşa imaginaţie în subconştientul cuiva. lar întrebările 
adresate de dumneavoastră îmi nasc mie o grămadă de alte 
întrebări. Mă tem că nu se poate rezolva atât de uşor problema 
ta, eşti un caz deosebit ce merită mai multe şedinţe şi sunt chiar 
curios să desluşim misterul din spatele acestor vise. E ca şi cum 
imaginaţia ta a devenit în subconștient o altă persoană. Aş vrea 
să veniți amândoi la clinică, şi până la rezolvarea problemei voi 
stabili un tratament medicamentos pentru noapte. 

Se pregătea să plece în timp ce noi îl priveam tăcuţi. 
Eram dezamăgiţi şi cred că nu a ascultat nici unul vorbele 
doctorului. Mark l-a condus la uşă şi s-a întors grăbit înapoi, 
privindu-mă întrebător. Cred că toţi eram șocați de ceea ce 
aflasem. 

-Nu mai înțeleg nimic, spuse Grig, frecționându-şi 
nervos tâmpla dreaptă. 

- Eu nici atât, şi încep să mă întreb dacă nu cumva sunt 
nebună. De unde au venit acele gânduri încât necesită 
tratament? 

- Probabil un amestec între acel vis şi imaginaţia ta, 
spuse Maya. 

- Cert este că nu ne-a ajutat cu nimic, spuse Grig 
dezamăgit. 

- Decât că viaţa noastră nu e reală. Poate suntem toți 
virtuali şi noi nici nu ştim, completă Maya uşor distrată şi 
sarcastică. 

- Încep să cred că cineva îşi bate joc de noi, spuse Grig 
țintuindu-l pe Mark cu privirea. 

- Cred că aici vom rămâne, spuse Maya ridicându-se. 

- Am avea oare mai multe şanse să aflăm ceva cu 
şedinţele de terapie? Am întrebat privindu-l pe Grig. 

- Nu cred, răspunde el. Pentru doctor eşti doar un caz 
interesant de studiu, iar noi am afla doar detalii din acea lume. 

- Vrei să zici ale imaginaţiei mele. 

- Şi dacă ar mai face unul din noi o şedinţă, să vedem ce 
zice, să comparăm? întrebă Maya. 

- Doar să găsim un alt doctor, ăsta o să ne interneze pe 
toți dacă îi zicem că am avut aceleaşi vise. 

- Asta cu internarea chiar e amuzantă, râse Mark. Poate 
ne ajută şi ne trimit ei acasă în viitor. M-am întrebat mereu 
cum aş arăta cu o cămaşă cu mâinile legate la spate. 

Sarcasmul lui Mark ne făcu să zâmbim. 

- Te-ai descurcat bine, spuse Grig venind lângă mine. 
Ochii lui trădau încercarea de a trece de la dezamăgire la 
resemnare, mascată de o timidă veselie. 


104 


Blocați între lumi 


- Cred că mai bine ne gândim la cina de diseară, spuse 
Maya îndreptându-se spre bucătărie. Grig mă privi aşezându- 
mi o şuviţă de păr. 

- Ne vedem diseară, spuse şi împreună cu Mark ieşi pe 
uşă. 

Am rămas gânditoare privind în gol, pentru că nici nu 
ştiam la ce să mă mai gândesc. Doar ochii lui mă linişteau şi 
faptul că era acolo în acele vremuri cu mine. Următoarele zile 
au fost mai triste, fiecare în parte luptându-se cu deznădejdea. 
Furia nedreptăţii trecuse de mult, şi acum încercam să ne găsim 
o direcţie care să ne aducă puţină speranţă. Cert este că eram 
blocaţi în aceste vremuri, şi nu ştiam dacă vom mai pleca 
vreodată de aici. 

Grig devenise însă un alt om. Stresat, agitat, încruntat, îşi 
petrecea mult timp în camera lui, fără să mai iasă pentru a face 
vreun ban sau să exploreze oraşul, fixându-l mereu tensionat pe 
Mark atunci când se întâlneau în casă. Am presupus că s-a 
întâmplat ceva între cei doi, dar nu am îndrăznit să îl întreb, 
încercând doar să-i arăt îngrijorarea mea prin comportament, la 
care primeam doar o privire blândă şi tristă. Simţeam că îl 
preocupa ceva ce îl distanţa de noi, şi era destul de important 
încât să îl schimbe total. Starea lui ne-a influenţat pe toţi, 
adăugând un stres în plus faţă de situaţia deja complicată în 
care ne aflam, ce culmina cu o serie de ciudăţenii noi, care ne 
enervau pe mine şi Maya. Eu nu mai găseam obiecte prin casă, 
uşa de la intrare se tot bloca deşi nu era defectă, în timp ce 
Mayei i s-a părut că a fost urmărită de 2 indivizi în drum spre 
piaţă. 

Era o dimineaţă senină şi toţi 4 eram la masă în tăcere. O 
bătaie puternică la uşă ne-a tulburat şi precipitat gândurile. De 
obicei nu aveam musafiri, mai ales dimineaţa. Grig deschise 
uşa şi 2 oameni sobri şi serioşi intrară, dintre care unul era în 
uniformă. Cel în uniformă îi înmână o hârtie lui Grig: 

- Am venit să ridicăm o pacientă după descrierea 
domnului doctor, pentru a fi internată la clinica de psihiatrie, 
trebuia să vină la un tratament. 

- Dar doctorul nu a precizat că este obligatoriu 
tratamentul şi că se poate ajunge aici. Ăsta e un abuz! Grig 
începea să se enerveze, iar mie nu îmi venea să cred ce se 
întâmplă. 

- Cred că nu am fost destul de clar, nu am venit să vă 
comunicăm, am venit să o luăm pe doamna. 

- Iar noi nu suntem de acord cu asta! Grig se apropie de 
cei doi, blocând orice posibilă încercare de avansare a vreunuia 
spre mine. 

- Nu ne faceţi să folosim forţa, spuse din ce în ce mai 
nervos cel îmbrăcat militar, ducând mâna spre o armă ce o avea 
la brâu. 

Grig mă privi încruntat, dar îmi făcu un semn să merg cu 
ei. 

- Voi veni şi eu în urma ta şi voi rezolva problema, stai 
liniştită. 

Nu simțeam decât durerea din brațul de care mă strângea 
acel om, ducându-mă spre maşină. Şi în timp ce corpul se 
împotrivea acelei dureri, eu luptam cu teama a ceea ce se 
întâmplă, încercând să rămân stăpână pe mine şi să observ totul 
cât mai clar. Am urcat în spatele unei maşini negre şi 
întunecate alături de cel care mă adusese, iar celălalt urcă la 
volan pornind grăbit. Am apucat să îl văd pe Grig ieşind după 
noi şi căutându-mi privirea, iar ochii săi încordaţi îmi spuneau 
că totul se va rezolva. Nu mă îndoiam de asta, însă pe măsură 
ce ne îndepărtam stomacul mi se strângea şi începea să mi se 
facă frig. Priveam pe geam casele pe lângă care treceam 
repede, copacii şi frunzele de jos, câţiva oameni grăbiţi şi 
înfriguraţi, şi mă întrebam oare cât vom mai merge, unde ne 
vom opri, ce mi se va întâmpla. 

Am oprit în dreptul unei clădiri mari şi mohorâte, cu 
multe geamuri şi gratii. O uşă deschisă cu greu ce scârţâia 
înfiorător m-a introdus într-un hol lung şi întunecos de-a lungul 
căruia am mers ţinută strâns de braţ de acel militar. Emoţia mă 
împiedica să respir şi simţeam că nu mai pot rezista mult. Un 
urlet disperat venit dintr-o cameră alăturată m-a făcut să pierd 
contactul cu tot ce mă înconjura, căzând în întuneric. M-a trezit 
un zgâlţâit puternic. Deschizând ochii îl văd pe Grig care mă 
ținea în braţe şi alerga agitat prin clădire. 

- Ține-te bine de mine, trebuie să ieşim de aici... sau cel 
puţin să încercăm. 

Avea o voce tensionată care m-a speriat, înțelegând că 
situația este gravă. M-am agăţat de gâtul lui dar o ameţeală 
puternică mă împiedica să fac orice altă mişcare. Am închis 
ochii sperând că totul ar putea dispărea, ascultându-i respiraţia 
sacadată. La un moment dat ne-am oprit brusc, auzind paşi 
mulţi şi grăbiţi ce treceau aproape de noi. Uşi se deschideau şi 
închideau, ocoleam şi ne întorceam, iar eu mă simţeam 
îngrozită de tot ce se întâmplă. Apoi am simţit aerul curat de 
afară, un miros de iarbă şi de copaci, şi am deschis ochii cu 
greu. Acum fugeam printr-o pădure deasă, ocolind trunchiurile 
groase de copaci. 


- Unde suntem? am întrebat în şoaptă. 

- Nu ştiu, suntem într-o pădure, dar nu ştiam să fie aşa 
ceva aici. Nu avem ce face decât să fugim. 

- De ce sunt atât de ameţită? Nu pot să mă mişc. 


- Probabil un medicament. Încerc să găsesc un loc unde 
să te las, ca să pot cerceta mai bine zona. 

În depărtare s-a auzit o împuşcătură care ne-a cutremurat 
pe amândoi. Grig s-a oprit în dreptul unui copac şi m-a aşezat 
jos sprijinindu-mă de trunchiul sau. 

- Stai aici fără să te mişti. Poţi ţine ochii deschişi? 

Mă privea fix şi grav, vizibil afectat. 

- Nu mă lăsa aici, i-am zis privindu-l înspăimântată. 

- Ține această armă, este pentru a te apăra. Trebuie să 
găsesc o cale să ieşim de aici. Îţi voi explica totul, dar nu pot 
acum. Nu trebuia să devină periculos... Dacă vezi pe cineva că 
vine cu arma spre tine, tragi, nu te mai gândi! Este foarte 
important, ai înţeles? 

Îmi puse în mână un revolver rece şi greu, pe care îl 
priveam uimită. Cum adică să trag? 

- Dacă nu tragi tu prima, va trage el. Te rog... îmi spuse 
Grig strângându-mi palmele şi privindu-mă îngrijorat. 

Am clipit afirmativ privindu-l speriată. De ce ar vrea sa 
tragă în mine? Cum de am ajuns aşa? 

- Vin repede! zise ridicându-se şi fugind tot înainte. 

Am rămas singură urmărindu-l cu privirea cum dispare. 
Mi-am rezemat încet capul de trunchiul rece al copacului, 
privind rapid tot ce mă înconjoară. Copaci... prea mulţi copaci. 
În depărtare se aude gălăgie. 

Am arma în mână. O privesc... e rece şi grea, iar eu 
trebuie să o folosesc ca să-mi salvez viaţa. Dar nu pot să fac 
nimic pentru că sunt îngheţată. Sunt paralizată de frică. Nici nu 
mai ştiu dacă respir. Dar vreau să trăiesc, nu vreau să mor. 
Privesc arma în mâinile care îmi tremură. Vreau să trăiesc... 
Încep să simt că respir profund şi parcă fiecare răsuflare mă 
încălzeşte şi e din ce în ce mai adâncă. Se aud paşi... Nu-mi 
vine să cred că sunt aici, că sunt în acest loc şi moment, că nu e 
un vis urât, că asta e realitatea şi acum voi lupta pentru viaţa 
mea. O siluetă se întrevede venind încet printre copaci. O 
privesc îngrozită cum vine spre mine furişându-se. M-a văzut! 
Acum sunt eu sau celălalt care are arma în mână. Mobilizea- 
ză-te! Nu e un joc, nu visez, e acum sau niciodată! E acum! 
Am strâns arma cu degetul pe trăgaci, cu ochii spre el. Hai 
vino... dar eu nu vreau să mor... Şi a venit. Un soldat grăbit şi 
agitat iar degetul mi-a zvâcnit pe trăgaci. Un zgomot puternic 

şi el cade brusc... nu se mai ridică. Într-o secundă totul s-a 
schimbat. Eu încă respir, el nu... Nu cred că mai am suflet 
pentru că îl privesc şi nu simt nimic. Mi-au paralizat toate 
sentimentele şi simt că aşa voi rămâne mereu, pentru că nu mai 
sunt om, am fost cândva. Privesc pădurea, căutând cu ochii 
vreo mişcare. Şi îmi dau seama că am murit şi eu, doar că eu 
am rămas încă în acest infern. 

- Ema! 

O voce bărbătească cunoscută mă strigă din depărtare 
venind spre mine. Privindu-l, îl recunosc. 

- Luke? Cum ai ajuns aici? 

Şiroaie de lacrimi au început să îmi curgă pe obraji, 
străduindu-mă cu greu să mai văd printre genele ude. Se 
rezemă obosit de un copac alăturat şi privind agitat în jur, îmi 
întinse mâna: 

- Haide să fugim de aici. 

Eu eram împietrită de frică şi fără vreo putere sau intenţie 
de a mă ridica. 

- Unde să fugim, îl aştept pe Grig. 

- Nu avem timp, vino acum. 

- Nu pot... nu îl pot lăsa aici... 

Priveam în ochii lui Luke care devenise nervos şi repetă 
ridicând glasul: 

- Vino acum cu mine! 

- Nu pot, i-am zis plângând, fără nici o secundă de 
ezitare. 

Mă săgetă cu o privire rece şi supărată, întorcându-se 
apoi şi fugind în direcția din care venise. Am rămas aici într-o 
disperare sumbră de care am încercat să mă apăr acoperindu-mi 
capul plecat cu mâinile tremurânde. Sunt atât de rece... poate 
că am murit şi eu... 

Din nou paşi şi gălăgie... sau poate mi se pare... 

Dintr-o mişcare violentă am fost ridicată şi apoi aruncată 
în genunchi, care îmi radiau de durere. Privind în jur, îl văd pe 
Grig la fel, cu mâinile la cap. Înghiontită de un militar, le-am 
ridicat şi eu la fel, deşi nu înţelegeam ce se întâmplă. De ce 
stăm aşa, ce vorbesc soldaţii? Limba nu o înţelegeam, dar 
păreau că decid ceva. 


- Ce se întâmplă? Am putut murmura cu vocea gâtuită de 
frică spre Grig. 

Grig era nervos ca un vulcan, şi începu să strige: 

- Luke, ai mers prea departe, nu te juca cu asta, nu e de 
joacă! 

Luke nu era aici, de ce să fii mers el prea departe? Totul 
se întâmpla repede şi simţeam că nu este în regulă, ceva îmi 
spunea că nu vom fi luaţi prizonieri. Şi-atunci, ce? Ne vor 
împuşca? Nu se poate aşa ceva, nu nu... Îl priveam pe Grig care 
căuta nervos cu ochii în toate direcțiile, disperat. Un soldat îşi 
încarcă arma în timp ce ceilalți ne priveau nemişcaţi. Sunetul 
sec m-a lovit în inimă şi mi-a oprit respirația. Nu mai puteam 
gândi, dar în minte mi-a apărut pentru o secundă fiinţa din 
coşmarurile mele. 

- Dacă eşti real, ajută-mă, fă ceva, nu ne lăsa aşa. 

M-am întors spre Grig, dar un sunet puternic de armă 
mi-a bubuit în urechi şi el a căzut pe spate. Nu am apucat să 
mai simt durerea din suflet, căci am simţit un impact puternic 
în piept şi o durere care îmi bloca respiraţia. Eram jos, dar 
puteam să-l văd pe Grig, avea ochii închişi, dar eu nu vreau să-i 
închid, vreau să-l privesc, vreau doar să-mi privesc fericirea, 
indiferent de durere. 

Pământul rece îmi zgârie obrazul şi îmi dau seama că nu 
mă pot mişca. Mă chinui să respir, dar nu mai există aer, în 
jurul nostru apar lumini roşii ce săgetează totul, însoțite de 
şuierături ascuţite. Soldaţii nu mai sunt şi treptat începe să 
dispară totul îndepărtându-se de mine şi să se facă linişte... 

Sunt foarte obosită. Cred că mă voi odihni puţin... lângă tine 
iubirea mea... te voi privi mereu... te voi iubi mereu... 


Prin pleoapele închise încep să zăresc lumină. Odată cu 
ea mi se trezeşte treptat fiecare simţ. Deschid ochii şi observ că 
sunt într-un pat alb iar în următoarea secundă realizez că sunt 
acasă, în viitorul meu. O cameră de spital spațioasă şi sterilă, în 
care intră un bărbat închizând atent uşa după el. Mi se părea 
cunoscut dar nu am avut timp să mă gândesc. 

- Bună ziua Ema. Ne cunoaştem de la discuţia pe care am 
purtat-o înainte de a pleca. 

Se aşeză lângă mine pregătindu-se să îmi spună ceva. ÎL 
priveam obosită şi curioasă, salutându-l cu ochii. 

- Îmi pare rău că ai trecut prin această experienţă. Nu 
trebuia să se ajungă până aici, şi te asigur că vei fi 
recompensată pentru neplăcerile suferite. Îţi voi spune acum 
ceva important, si te rog să mă asculți cu mintea deschisă, cu 
calm şi autocontrol. Eşti de 5 zile în această stare, dar acum eşti 
suficient de puternică pentru a discuta. Acest proiect din care ai 
făcut parte a fost un experiment de socializare virtuală prin 
inducerea unei stări reale, credibilă pentru subiect. 

-Cum adică socializare virtuală? l-am întrerupt 
nedumerită. 

- Adică tu ai crezut că te întorci în timp, dar totul a fost 
virtual. Sugestia a fost cea care te-a făcut să crezi că eşti acolo. 

Eram blocată de aceste informaţii care mă treziseră brusc 
din amorţeală. 

- Şi ne-aţi păcălit pe toți... 

- Nu accept termenul de păcăleală. Tu şi Maya aţi făcut 
parte din experiment iar restul au făcut parte din programul 
virtual. 

Respirația mi s-a oprit şi o adiere de aer rece, venită din 
tavan, mi-a mângâiat faţa pentru a nu leşina probabil. Nu am 
putut întreba decât : 

- Cum adică au făcut parte din programul virtual? Grig...? 

- Personaj virtual. 

- Nu are cum ! 

Am simţit că explodez şi apoi imediat o durere de cap ce 
m-a liniştit. Probabil m-au calmat ei, dar medicamentele nu 
ajung la suflet. 

- E imposibil... l-am simţit, l-am atins. 

- Asta ai crezut tu că îl atingi. De aceea a fost în testare 
acest tip de realitate, tu nu ai cum să percepi că nu e reală, şi 
din câte am văzut aşa a şi fost, doar ca un „musafir” nepofiit a 
dat peste cap programul, un virus. 

- Acel virus care ne-a executat? 

- Da. El a pătruns mai devreme preluând controlul pe 
anumite segmente şi blocându-l pe al nostru. 

- Deci... nu am omorât pe nimeni? 

- Nu. 

- Dar aş fi putut păţi ceva fizic? 

- Da. La nivelul creierului, dar nu ai pățit nimic. Nu 
trebuia să se ajungă la violenţe sau să treci prin experienţe 
traumatizante. Important este acum să te refaci, să îți reiei 
viaţa, cu scuzele noastre şi compensaţia pentru experienţa 
neplăcută. 

Se ridică cu un zâmbet vag şi ieşi pe uşă. 

Să-mi reiau viaţa? Este o glumă cumva? S-au jucat cu 
mintea mea şi acum...? Viaţa mea era Grig... care nu este 
real...? Îmi tot veneau în minte imagini cu el, ochii lui, 
zâmbetul, atingerea sa, cum îmi dădea acea floare sau îmi 
întâlnea privirea. Cum poate să nu fie real, când în sufletul meu 
e atât de real? Pot ajunge la suflet cu o realitate virtuală? Pot 

iubi aşa ceva? Dar şi el mă iubea... nu pot să cred că nu există. 
Am închis ochii ca să mă duc cu gândul acolo la el, să fiu cu el. 
Dar sunt doar amintiri. 


Am intrat în casa mea ca într-un loc străin. Trei mă 
aştepta pe hol activându-se la intrarea mea. 


- Bună ziua Ema, bine ai revenit acasă. 

M-am uitat la el distantă şi rece. Nu vreau să vorbesc cu 
o cutie, oricât de avansată ar fi ea... Am intrat repede în baie 
deşi nu aveam nevoie de nimic, ducându-mă la oglindă. 

Sunt doar eu cu reflexia mea. Mă privesc în oglindă 
fixându-mi ochii şi pleoapele ce clipesc greoi. Nu îmi simt 
corpul, dar oricum nu contează. Nu e nimic schimbat sau nou 
la mine, aceleaşi şuviţe de păr în culorile toamnei se sprijină pe 
umeri, acelaşi verde al ochilor, acelaşi roşu al buzelor; sunt tot 
eu, şi totuşi... Oare sunt eu, oare sunt reală? Nu mai înţeleg 
nimic din tot ce mă înconjoară, nu mai am încredere în ceea ce 
văd sau simt... 

Vreau apă, dar ea nu există aici, îl vreau pe Grig... 

Îmi pierd minţile şi ăsta e începutul? 

Nu ştiu ce anume mă doare fiindcă nu este fizic, probabil 
mă doare sufletul sau simt ceea ce se numeşte dor. Ar trebui să 
îmi reiau viaţa... care viaţă? Sunt acasă de 20 de zile însă nu 
pot respira decât dacă mă gândesc la el, şi stau cu gândurile 
acolo unde eram împreună. Am retrăit de zeci de ori fiecare 
clipă petrecută cu el, şi, deşi ştiu acum că el era creat, nu-l pot 
vedea mai puţin uman, nu pot vedea mai puţin minunate acele 
momente. Cum să-mi trăiesc viaţa când singura dată când am 
simţit că trăiesc a fost de fapt într-un joc? Când m-am bucurat 
de viaţă având atât de puţin, iar totul părea mult mai real şi 
intens decât ceea ce e acum în jurul meu..? Când în realitatea în 
care trăiesc totul este de fapt lipsit de viaţă? 

- Iarăşi nu ai mâncat... Trei îmi luă tava cu mâncarea 
preparată. lar vrei să te hrăneşti cu pastile? 


113 


Monica Băiceanu 


- Nu mă interesează şi te rog să nu mai îmi recomanzi 
terapie. 

Sunt invidioasă pe cei care au trăit vremuri adevărate, 
umane, atât de grele însă pline de viaţă. Cu bune, cu rele, dar 
cu senzaţii adevărate, cărora le simt acum lipsa. 


- Haide să căutăm un ambient frumos care să te relaxeze. 


- Mda... 1946 printre ruine şi fum. Am zâmbit, dar Trei 
nu poate zâmbi... l-am privit cu milă dar şi cu puţin dezgust. 
Lasă-mă singură, ne vedem dimineaţă. I-am aruncat o privire 
care să însemne că nu mai are rost să riposteze, şi probabil a 
reuşit să o citească fiindcă a plecat. 

Să mă întorc la zâmbetul lui, îmbrăţişarea sa, ce bine mă 
simt doar amintindu-mi de ele. Dar îmi este atât de dor de el... 
vreau să fiu acolo cu el... 


Am primit zile libere până mă refac, au zis ei. Până mă 
refac? Adică până mă obişnuiesc sau mă resemnez la viaţa de 
aici, că aşa va fi mereu. Dar de unde ştiu eu că asta e viața 
reală? Şi cea de acolo mi s-a părut a fi reală şi nu era... 

Eu sunt reală? Acum chiar cred că încep să-mi pierd 
minţile. Aici sunt singură. Până acum nu ştiam ce înseamnă 
acest concept, trăiam aşa fericită, crezând că asta este normalul. 
Dar de fapt este singurătate şi acum mă înăbuşă toate senzațiile 
astea noi şi dureroase. 

Sunt aici dar parcă nu sunt. Privesc în jurul meu şi mi se 
pare totul străin, pentru că e rece... şi nu îmi place. Ştiu că 
aparţin acestei lumi, şi poate tocmai acest gând mă întristează, 
am crezut că am evoluat, dar simt mai mult că suntem la sfârşit. 
Nu ne mai place viaţa, ne place doar să o mimăm. Orice aş vrea 
să fac, îmi amintesc cum aş fi făcut acolo şi mă doare. Am 
intrat să fac un duş, însă aş fi vrut apă, acele picături proaspete 
ŞI... săpun. Ştiu că trebuie să mănânc, dar mănânc o mâncare 
gătită de un robot, din produse artificiale, nici să-mi gătesc nu 
aş putea, doar să comand o replică a vreunei mâncăruri, dar 

odată ce ştiu originalul, acum îmi dau seama cât de departe 
suntem de toate. Deşi nici acela nu era originalul... 

Ce să fac ca să pot trăi din nou aici? Să îmi placă iarăşi şi 
să mai pot zâmbi. Să găsesc frumosul în viaţa reală pe care o 
trăiesc... Acum sunt însă amorţită şi departe de tot ce e în jurul 
meu. Nu am mai lucrat, mi se va da voie atunci când voi fi 
refăcută, dar nici măcar nu simt nevoia de a o face. Fetele 
mi-au trimis mesaje, însă ele nu mă vor înţelege, aşa cum nici 
eu nu aş fi înţeles aşa ceva înainte. 

Sunt acasă, dar nu mai este locul meu aici, şi unde îmi 
doresc să fiu... nu există. Acum câteva zile eram blocată acolo, 
acum sunt aici. Nu ştiu ce simt, dar am momente când nu mai 
vreau să fiu nicăieri... Privesc pe geam străzile pustii de afară, 
toți oamenii sunt închişi în jocuri şi în lumi ireale, captivi ai 
tehnologiei şi imaginaţiei ce au distrus treptat realitatea. 

Într-o zi a plouat... iar eu am plâns amintindu-mi acele 
picături de ploaie ce cădeau pe umbrela noastră, pe noi... 
căldura braţelor sale... a buzelor lui... 

Da, Grig, te iubesc, chiar dacă nu exişti fizic. Nu pot să 
nu te iubesc, nici măcar nu pot încerca asta. Poate mă auzi de 
undeva, dintr-o altă lume sau realitate. Aş vrea măcar să te mai 
pot vedea. 

Într-o altă zi l-am lovit pe Trei cu piciorul, deşi nu avea 
sens să mă răzbun pe el ca fiind un reprezentant al 
tehnologiilor avansate. Chiar dacă am regretat imediat, 
bineînţeles că am adormit instantaneu şi apoi a trebuit să iau 
câteva zile un tratament special. Acum sunt calmă şi probabil 
indicatorii medicali sunt buni, dar fericită nu sunt. lar Trei nu 
poate sesiza asta. Ştiu că a fost alături de mine de când exist, 
dar acum nu mai îmi place prezenţa lui. Şi suntem toţi obligaţi 
să avem o astfel de prezenţă mereu cu noi. 

- Ştiu că nu mai vrei sfaturi din partea mea, dar încerc 
doar să te ajut. Observ că nu poți depăşi amintirile lăsate de 

acel personaj, pentru a putea merge mai departe. Ştii ce părere 
am eu despre amintiri? 


- Ținând cont că tu nu poţi avea amintiri ci doar 
înregistrări, chiar sunt curioasă ce părere ai despre ele. 


- Amintirile sunt copii ale momentului original, care nu 
mai există. Clipa pe care o trăieşti e unică, iar după ce a trecut, 
nu poate fi înlocuită decât de o copie a ei, pe care o păstrezi în 
tine. De aceea se numeşte trecut. Aşa cum viitorul nu există 
decât în vise, planuri, previziuni, deci în nimic real încă. Doar 
prezentul există cu adevărat, clipa pe care o trăieşti acum. 
Trebuie să delimitezi foarte bine timpul şi să înţelegi că tu 
exişti doar aici în prezent. Dacă amesteci aceste planuri ca şi 
cum ar fi la fel, treptat te poţi îmbolnăvi. 


- Timpul... nu mai cred în el. De fapt, tocmai el nu există 
cu adevărat. E o noţiune inventată de om ca indicator de 
măsură. S-a mai afirmat asta dar acum am înţeles... 


- Şi asta înseamnă neapărat că nu există? 


- Cum observăm timpul? De unde ştim că trece? Pentru 
că noi îmbătrânim, soarele răsare, plantele cresc? E legat de 
materie, doar corelat cu ceva identificăm timpul. Şi unde ea nu 
există... unde e timpul? În fine... poate trebuie să mai studiez. 
Ştiu, sunt aici, acum, iar amintirile reflectă ceva ce nu mai e. 
Dar eu sunt om, şi simt o grămadă de senzaţii pe care logica nu 
le poate stinge. Şi asta e unul din puţinele lucruri pe care tu nu 
le poţi înţelege. 

- Le înţeleg, dar nu le simt. 

L-am privit înfricoşată după ultima lui afirmaţie. Mi-am 
petrecut viaţa alături de cineva care nu poate simţi nimic... 

- Vreau să rămân singură. 

Gândindu-mă la tot ce s-a întâmplat, încep treptat să văd 
totul mai clar şi să îmi pun întrebări. Luke este real? De ce Grig 
îl ştia pe Luke, de ce toţi au avut visul meu, pe care l-am avut 
eu aici în viaţa reală? Dacă totuşi am fost păcălită şi totul a fost 


116 


Blocați între lumi 


real? Cine a creat acea lume? Mi-am dat seama că trebuie să 
primesc toate răspunsurile, poate pentru a înţelege ce s-a 
întâmplat, sau pentru a mă vindeca. Dar de ce trebuia să existe 
şi o poveste de dragoste în acest joc, cine l-a creat pe Grig şi l-a 
făcut pentru a se îndrăgosti de mine, şi cu ce scop? Trebuie 
neapărat să înţeleg ce a fost. Am început să simt că prind 
putere, că toate aceste întrebări mă umple de energie, sau poate 
emoția şi nerăbdarea de a primi răspunsurile. Este bine că 
gândesc, dar aceste întrebări cui i le pun? Singurul cu care am 
vorbit era acel domn din camera de recuperare şi care trebuie să 
ştie mai multe informaţii. Şi mai este şi Maya cu care trebuie să 
mă întâlnesc. A... şi să îl verific pe Luke. 

- Trei, haide să purtăm o discuţie. Trei veni lângă mine. 
Vreau să aflu mai multe despre experienţa pe care am trăit-o, 
întâi vedem ce date îmi poţi spune tu, apoi cu cine trebuie să 
vorbesc ca să aflu, şi cum să dau de ei. 

- În informaţiile mele nu găsesc nimic, iar de accesat nu 
pot pentru că nu le găsesc. Mai mult ca sigur că astfel de 
experimente nu sunt făcut publice, mai ales după ce ele 
eşuează. Îţi recomand prudenţă în aflarea acestora. Ştii doar că 
numai prin discuţia aceasta cu mine, deja s-au aflat intențiile 
tale. 

- Îmi dau seama... Erau vremuri când puteai vorbi în 
şoaptă, puteai avea un secret iar gândurile erau doar ale tale... 
Oricum, se va şti că intenţiile mele sunt pur sentimentale, nu 
mă interesează altceva. Persoana cu care am stat de vorbă în 
spital... dă-mi te rog datele ei de contact. 

- Nu le pot accesa. 

- Hm... accesează-mi memoria. Poate s-a prezentat la 
început şi nu am reţinut numele. 

- Asta a fost primul lucru pe care l-am făcut dar nu mai 
există informaţia. 

- Poftim??? Deja simt că mă enervez, nervi amestecați cu 
frustrare, emoţii, neputinţă. Chiar nu înţeleg de ce ar face asta, 
puteau să-mi şteargă toată memoria şi acum eram fericită. Sau 
şi asta e un altfel de experiment? 


- Şi probabil că o vor face dacă vei mai insista. Asta îţi 
doreşti? Te-aş ruga să te linişteşti pentru că tensiunea ta a 
crescut cu 2 puncte. 

Dezamăgită mă întorc cu spatele la Trei. 


- De parcă m-ar interesa tensiunea mea acum... se vede 
că nu poţi înţelege un sentiment... Nu vreau decât să-l mai văd 
pe Grig, eu chiar mă bucur că am trecut prin această experienţă, 
a fost minunată, nu sunt împotriva şi nu vreau răul nimănui. Aş 
vrea măcar să încerc... Entuziasmul începe însă să-mi dispară 
înlocuit de tristeţe. Îmi vine să plâng, dar nu, nu mai vreau să 
fac asta, şi nu vreau să mă resemnez atât de repede. De ce 
trebuie să fie atât de greu? Presupun că nici datele Mayei nu le 
putem afla, nu? 

- Nu. 

M-am uitat nervoasă la Trei, ca la un obiect inutil, deşi 
ştiu că e limitat. Până la urmă e un obiect rece, de la care nu 
pot cere decât informaţii. Dar până nu demult, el era prietenul 
meu cel mai bun... M-am dus la panoul de conectări. 

- Contactează-l pe Luke! 

În locul ambientului său, a apărut un fundal albastru, iar 
o voce feminină îmi spune: Luke este momentan indisponibil. 

- Mesaj pentru Luke.. Mă pregăteam să-i zic să mă caute 
urgent, însă vocea repeta rece: Luke este momentan 
indisponibil. 

Simţeam că mă apucă disperarea. Şi-a închis toate căile 
de acces. 

- Închide legătura cu Luke. Accesează arhiva, redă-mi 
orice date pe care le ai despre el. 

Un moment de linişte în care îmi auzeam respiraţia din ce 
în ce mai temătoare. Te rog, să aflu ceva despre el, trebuie să 
dau de el. 


- Cod de acces RS4M71 

- Ce reprezintă acel cod? 

- Codul alocat fiecărui utilizator al programului de 
conectări virtuale, pentru a-l putea utiliza. 

- Ce date pot afla despre Luke din acest cod de acces? 


- Arhiva nu vă poate furniza decât codul de acces în 
sistem. 

- Minunat... Trei... spune-mi că îmi poţi da mai multe 
date cu acest cod. 

Iarăşi linişte, iar eu îl sfredeleam cu privirea pe Trei, de 
parcă privirea mea încordată l-ar fi impulsionat să afle neapărat 
cât mai multe date. 


- Este o persoană reală, acest cod se alocă după verificare 
numai persoanelor umane. Este un număr mic, ceea ce 
înseamnă că îl are de aproximativ 18 ani, şi îl foloseşte 
probabil de la vârsta limita de 7 ani. Utilizare permanentă. S-a 
oprit acum 22 de zile. În spatele acestui cod se află datele sale 
personale, însă ştii că sunt confidențiale. 

- Este o ființă umană, ce bine ! 

Am răsuflat uşurată, am o şansă, dar cum să dau de el? 
Să aştept să devină disponibil? Nu pot, pentru că nu ştiu când 
va fi, si nu am răbdare, trebuie să mă duc la el, dar cum aflu 
datele sale, unde locuieşte? Îmi trebuie un specialist. Deşi mi- 
am zis în gând aceste idei, ştiu că Trei se activează pe 
frecvențele mele cerebrale atunci când apar gânduri ce 
contravin regulilor. Asta e preţul plătit pentru tehnologie, de 
fapt unul din numeroasele preţuri plătite pentru viaţa asta 
“minunată”. Ne-a luat intimitatea, socializarea reală, contactul 
uman, şi o mulțime de senzaţii reale amăgindu-ne cu cele 
virtuale pentru care trebuie să plătim, care ne fac dependenţi, 

ne înrobesc şi treptat ne transformă. Nici nu mai suntem 
oameni, dar nu avem habar de asta. Trăim bucuroşi de aceste 
vremuri avansate, fără să ştim ceea ce pierdem. Am depăşit 
bolile fizice, înlocuindu-le cu cele psihice. 


- Îţi reamintesc că este ilegal ceea ce ar face un specialist 
de care vrei tu, precum şi contactarea în vederea propunerii 
unei fapte ilegale. 

- Ştiu... Nu vreau să fac asta... dar dă-mi te rog soluţii. 

M-am întins în pat cu ochii în tavan, gândindu-mă cât de 
ciudat este că trebuie să dau de Luke ca să ajung apoi la Grig. 
Dar Grig este doar o imagine, şi aş fi vrut ca şi el să fie real, şi 
nu doar Luke. Îmi este atât de dor de el... 

- Chiar dacă nu sunt uman şi în mare parte inutil.. 
(sarcasmul său m-a făcut să deschid ochii curioasă)... am găsit 
date publice despre părinții lui. 

M-am ridicat entuziasmată. 

- Bravo, contactează-i! Sper să îmi dea ei datele. 

- Le-am trimis un mesaj şi îţi zic când vor fi disponibili. 

Un moment de linişte. 

- Se pare că sunt disponibili acum, le-am dat adresa ta. 

Am sărit la biroul de conectări, iar conexiunea s-a 
deschis. În fața mea a apărut un cuplu de vârstă mijlocie, stând 
unul lângă celălalt la un birou clasic, ce avea în spate multe 
piese de mobilier etajate şi fixe, pline de cărți cu coperţi tari şi 
lucioase, inscripționate cu argintiu. Amândoi eleganţi şi 
distinşi, el grizonat iar ea puţin îngrijorată. 

- Bună ziua, în sfârşit te cunoaştem, zise tatăl zâmbind, 
eu sunt Anton iar ea e Sofia, cu ce te putem ajuta? 

Mirată încă de imaginea celor doi, dar mai ales de 
familiaritatea cu care m-au întâmpinat, îmi căutam încă 
cuvintele. 


- Ce boacănă a mai făcut băiatul nostru? Mă întrebă Sofia 
zâmbind puţin resemnată. 

- Bună ziua... nu s-a întâmplat nimic... (deşi ezitarea 
mea nu cred că i-a convins)... sunt puţin mirată că ştiţi cine 
sunt. 


- A amintit o dată de tine Luke... zise Sofia, însă privirea 
ei spunea că ştie multe despre mine. 


- V-am contactat pentru că nu îl mai găsesc în planul 
virtual, iar el cra mereu aici. Aş vrea să vorbesc cu el ceva 
important pentru mine. 


- Luke a fost sancţionat cu suspendarea codului de acces 
virtual pentru fapte pe care probabil ți le va povesti el, când va 
putea, zile tatăl său Anton. Este la el acasă, însă nu îl poţi 
contacta. 

Acest tip de sancţiune era un fel de închisoare în aceste 
vremuri, pentru că tăind legătura cu virtualul, rămâneai blocat 
între pereţii goi ai casei, fără nici un acces la exterior, la 
persoane, jocuri, sau posibilitate de a te relaxa, decât la robotul 
personal şi munca prestată. 


- Am înţeles... aţi putea să-mi daţi adresa lui de acasă? 

Amândoi s-au încruntat miraţi. 

- Vrei să mergi personal la el acasă? 

Nu ştiu la ce se gândeau, dar îi înţeleg de ce li se pare atât 
de ciudat. Numai că nu prea îmi pasă de asta. Eu vreau doar să 
aflu ce mă interesează şi să-l văd pe Grig. Ceva puternic mă 
trage către el şi ştiu că trebuie neapărat să-l văd. Cu ochii mari 
şi întrebători, privindu-mă fix, mama sa îmi spuse adresa, 
străduindu-se să îşi ascundă curiozitatea şi o oarecare îndoială. 

Bucuroasă, le-am mulțumit şi m-am deconectat repede, 
pentru a pleca. 

- Trei, cheamă un vehicul să mă ducă la adresa pe care 
mi-a spus-o Sofia, voi merge acolo. 

Pe lângă entuziasmul ca în sfârşit mă apropii de un 
răspuns în căutările mele, am simţit brusc şi o teamă ce mi-a 
strâns stomacul. Voi ieşi afară! Nici nu mai îmi amintesc cum 

era ultima oară când am ieşit, şi deşi aici sunt vremuri liniştite, 
acum m-aş simţi mult mai bine în acele timpuri din trecut, 
pentru că ştiam oamenii. Ce fel de oameni mai sunt acum 
afară? Înainte le spuneam ciudaţi, acum mă gândesc că ei sunt 
cei normali, nostalgici, umani... dar cine ştie cum se comportă? 

Sunt în faţa uşii lui Luke, o uşa albă şi rece. Îmi seama că 
acum îl voi cunoaşte personal pentru prima oară, deşi vorbim 
de câţiva ani buni. Însă, chiar dacă ştiu atât de multe despre el, 
acum în faţa uşii sale, am senzaţia că în acea locuinţă este un 
străin, pe care abia acum îl voi cunoaşte. Emoţiile mă înăbuşă 
şi mă fac să respir greu, dar îmi fac curaj şi bat la uşă. Până la 
urmă vreau să aflu ceea ce mă interesează, vreau să îl mai văd 
pe Grig, iar gândul ăsta e singurul care îmi dă putere. O lumină 
albastră clipeşte în colţul de sus al uşii, probabil mă priveşte. 
Aud sistemul de deblocare şi privesc cum uşa începe încet să se 
strângă. În spatele ei este Luke. Înalt şi impunător, cu nişte 
haine indigo lejere, mă privea uimit. La fel îl priveam şi eu 
îngheţată în uşă. Era la fel ca în virtual însă senzaţia era 
diferită, ochii lui negrii erau pătrunzători şi serioşi, şi privin- 
du-l, deşi fugitiv, îmi dădea un fior de teamă. Câteva secunde 
am stat blocaţi încercând parcă să ne obişnuim cu prezența 
fizică a celuilalt şi impactul puternic pe care l-am simţit 
amândoi. Privindu-mă la fel de intens, se dădu la o parte, 
făcându-mi astfel invitația să intru. Am păşit stingheră în 
locuinţa sa, privind în jurul meu la tot ce îl reprezenta în acel 
spaţiu. O cameră mare, cu un pat, birou, etajere şi un fotoliu, 
toate separate de paravane înalte argintii. 

- Nu ştiu dacă să mă bucur de prezenţa ta sau să aştept 
mai întâi să îmi zici de ce ai venit. Însă ochii lui licăreau vesel. 

- Îţi voi spune de ce am venit. 

- Îți admir oricum curajul... şi sunt încă uimit că eşti aici 
în carne şi oase. Eşti singura fată care a făcut asta. 

- Nu cred că asta e curaj... am zis gânditoare. 

Se aşeză privindu-mă fix. Ceva în privirea lui mă făcu să 
mă simt incomod. Avea o siguranţă uşor arogantă şi parcă prea 
relaxată, şi nu îmi plăcea cum mă privea. 


- Eu zic că e curaj să vii în locuinţa unui bărbat... îşi trecu 
mâna prin păr privind câteva secunde în jos. Îşi ridică apoi 
ochii întâlnindu-i pe ai mei. Mă bucur să te cunosc personal. 

Am sesizat o oarecare slăbiciune în vocea sa, şi îmi dau 
seama că asta poate veni de la faptul că mă place. Poate nu a 
fost prudent să vin, de fapt nici nu îl cunosc cu adevărat. Eram 
doi străini încercând să fie politicoşi şi să se obişnuiască cu 
prezenţa celuilalt. Plutea o linişte stingheră din care nu ştiam 
cum să scap mai repede. Pe cât de mult vorbeam în virtual şi 
cât de bine ne înțelegeam, pe atât de străini eram acum 
încercând să legăm un dialog. 

- Dacă ştiam că aşa vei veni la mine acasă, îmi 
suspendam singur accesul demult... 

Instinctual, prefer să privesc în altă direcție pentru a fugi 
de ochii lui. 

- Vreau să-mi explici tot ce s-a întâmplat. Totul a fost o 
nebunie, în care ai apărut şi tu, deci trebuie să ştii ceva în plus 
faţă de mine. De atunci nu mai sunt eu însămi... 

- Mda... zise zâmbind... eu am fost acel virus care a 
spart programul. Şi am încercat să te salvez... 

- Nu înţelegeam atunci de ce vroiai să mă salvezi numai 
pe mine, de aceea te-am refuzat. Acum înţeleg că eu eram 
singura reală de acolo... 

Luke mă privi puţin încruntat. 

- Probabil ar trebui să-ţi mulțumesc, deşi tot tu ai cauzat 
problemele... dar nu mai contează. 

Aveam o grămadă de întrebări dar acum nu le mai 
găseam prin gânduri. 

- Aş fi făcut mai multe pentru tine... şi m-a durut refuzul 
tău. 

Nu-l mai puteam privi în ochi, de teamă să nu înţeleagă 
greşit. Abia acum realizez că, gândindu-mă la Grig, am uitat că 
Luke mă place, iar pentru el această situație poate fi ciudată şi 
chiar dureroasă. Nu credeam că voi fi vreodată în această 
postură, dar nimic din ce s-a întâmplat în ultimul timp nu ar fi 
fost de crezut. 

Mai bine să clarific totul, de aceea sunt aici. 


- În toată nebunia acelei lumi, eu m-am îndrăgostit de 
Grig... 

Mă străduiam să nu plâng. Am zis-o, acum voi vedea ce 
se va întâmpla. 

- Ştiu. 

Am simţit dezamăgire în vocea sa. 

- Mi-am dorit mult să fiu eu acela... şi am făcut tot ce am 
putut, dar se pare că... a câştigat Grig. 

Se ridică întorcându-se cu spatele, controlându-şi o mică 
stare de nervozitate. Ce putea oare să câştige un rival virtual? 

- Spune-mi de ce ai venit de fapt. Vroia să încheie 
discuţia iar eu trebuia să-mi adun toate gândurile repede. 

- Vreau să îl mai văd pe Grig, şi pentru asta trebuie să 
ştiu cine a făcut acest joc, acea lume. Nu am putut afla nici o 
informaţie din public, tu eşti singurul care îmi poţi spune... te 
rog... ştiu că îţi cer mult dar nu pot sta aşa. 

S-a întors privindu-mă atent. 

- Tu chiar îl iubeşti. 

- Da... ştiu că sunt patetică... 

- Poate trebuia să folosesc şi eu un ambient din acele 
vremuri, zise zâmbind sarcastic. 

Dar ştiam că face haz de necaz. Şi ştiam că privirea îmi 
trădează gândul că orice ambient ar fi folosit, nu aş fi putut 
simţi pentru el iubire. Nu aveam ce să răspund, decât să aştept 
cu sufletul la gură răspunsul lui. Se duse la o etajeră şi îmi 
aduse un dispozitiv de stocare mici informaţii. Este un display 


124 


Blocați între lumi 


subțire şi transparent, conectat la undele cerebrale, ce poate 
transfera şi afişa numai informaţii scurte, ca nişte notări. Am 
atins-o în colţ şi pe ea au apărut datele unei persoane, adresa, 
cod de conectare. M-am încântat citind datele, dar privindu-l 
apoi, l-am observat încordat. Abia aşteptam să ies din acel loc. 
- Îți mulţumesc şi... îmi pare rău. Trebuie să plec. 
- Şi mie îmi pare rău şi succes. 


Mă apropii de tine, Grig. Mai este atât de puţin şi îţi voi 
vedea ochii, poate aş putea să-ţi mai simt atingerea, să te văd 
privindu-mă fix şi pătrunzător, zâmbindu-mi discret, vorbind 
despre orice, încruntându-te gânditor. Deşi nu ştiu sigur dacă te 
voi mai vedea, simt că mă apropii de tine, şi nu pot fi atât de 
aproape fără să te mai văd. Vreau să fiu cu tine. Acele 
sentimente erau reale cât timp credeam că totul e real, dar 
acum... ce mai înseamnă aceste sentimente? O nebunie? Pe cât 
de naturale le simţeam înainte, pe atât de ciudat mă simt acum. 
Pentru că totul s-a schimbat, nu mai ştiu ce e real şi ce nu, ceea 
ce văd sau ceea ce simt, ceea ce am trăit sau ceea ce s-a 
întâmplat cu adevărat. Care este de fapt realitatea şi care este 
iluzia? Dacă pare atât de reală, iar tu crezi că e reală, o iluzie 
poate deveni realitate? 

În mintea mea totul se luptă. Tot ce e frumos nu e real, 
iar ce real nu este suficient de puternic pentru a distruge iluzia. 
Plutesc aievea blocată între lumi. O parte din mine ar vrea să 
urle la acel om care a creat acea lume, iar o parte să-i 
mulțumească. Ştiu doar că trebuie să facă ceva, trebuie să mă 
ajute, el este singurul. Eu nu îmi doresc decât să fiu acolo unde 
e Grig. 

În spatele uşii, un bărbat în vârstă. M-a primit bucuros, 
nu atât de mirat ci mai degrabă încântat. Mi-am dat seama 
imediat că m-a recunoscut. Simţeam că-mi răbufnesc toate 
sentimentele, toată durerea şi o grămadă de gânduri stăteau să 
se reverse, de parcă s-ar fi deschis în mine o poartă pe care o 

tineam cu greu închisă. Aş fi vrut să port o discuţie, să-i pun 
toate întrebările care mă apăsau, să mă facă să înţeleg ce s-a 
întâmplat, însă n-am putut decât să izbucnesc în lacrimi, 
care-mi curgeau atât de natural acum, ca o descărcare mult 
aşteptată. Ştergându-mi obrajii invadaţi de şiroaie, am zis doar 
primele vorbe ce mi-au venit din suflet: 

- Vreau să-l mai văd pe Grig, vreau înapoi în joc, în 
lumea lui. Nu mai pot sta aici... Lacrimile îmi curgeau 
neîntrerupt, iar prin ceața lor îl vedeam pe el îngrijorându-se. 

- Linişteşte-te, te rog. A întins braţul încercând să mă 
atingă apoi a ezitat. Aşează-te pe scaun, îți aduc acum un 
şerveţel şi un pahar cu apă. 

M-am aşezat nervoasă pe mine că nu-mi pot stăpâni 
lacrimile. Trebuie să mă adun, doar nu am venit ca să-i plâng. 
Dar totul în mine se prăbuşise, ştiam că acum voi afla dacă îl 
văd pe Grig, ştiam că sunt în cel mai important moment şi la 
capăt de drum. 

Vocea sa era calmă şi caldă, iar ceva din gestul său m-a 
făcut să îl privesc fix în ochi. Mi-a întins paharul cu apă 
zâmbind uşor. 

- Este apă adevărată, cred că vei recunoaşte gustul şi ştiu 
că îți place. 

M-a privit fix iar ochi săi m-au captivat, ceva din ei îmi 
era foarte familiar şi drag şi imediat mi-am dat seama că 
semănau cu ochii lui Grig. Am sorbit apa privind stingheră în 
jos, apoi mi-am ridicat din nou privirea ca să mă conving. 
L-am privit fugitiv întrebându-mă dacă aşa este, sau îl caut pe 
Grig în orice. Oftând trist, îşi luă aerul necesar pentru a-mi 
vorbi. 

- Mă numesc Petre, pentru că nu ne-am prezentat, eu ştiu 
cine eşti. Am creat personajul Grig după fiul meu. 

Din nou am simţit în vocea sa o oboseală tristă. Îmi era 
teamă de fiecare cuvânt pe care urma să-l rostească. 

- Îmi pare rău că ai suferit... Fiul meu şi Luke erau 
prieteni care se întreceau de mici în planul virtual, fiecare cu ce 
a descoperit, ce a creat, în scoruri şi victorii. La început a fost 
ok, dar cu înaintarea lor în vârstă, competiţia n-a mai fost atât 
de distractivă, a devenit din ce în ce mai importantă, 
acaparându-i şi controlându-le sentimentele de satisfacție sau 
frustrare. 

Privea în gol cu gândurile departe. 


- Treptat Grig s-a detaşat fiind mai bun, iar Luke devenea 
din ce în ce mai stresat. 

Deşi bănuiam că drumul pe care au ajuns cei doi nu era 
bun, nu am crezut că în timp poate deveni şi periculos. Au 
început să îşi facă tot felul de farse, iar eu trebuia să intervin, 
dar nu am făcut-o la timp... 

A făcut o pauză în care nu ştiu dacă am respirat. Ştiam că 
va continua, aşa că nu am intervenit, iar tot ce auzeam mă 
bulversa din ce in ce mai tare. 


- Doar că Luke începuse să fie răzbunător, într-o formă 
din ce în ce mai urâtă. Aşa cum s-a întâmplat la întâlnirea ta cu 
el, cu acel ambient creat pentru tine. Luke te plăcea mult, dar 
Grig nu ştia asta, şi nu a crezut că îl va supăra atât de tare, dacă 
vă va deranja întâlnirea. Normal că nu trebuia să facă asta, dar 
îşi mai făcuseră unul altuia lucruri asemănătoare. 

- Cum adică Grig ne-a deranjat întâlnirea? Poate face un 
personaj asta sau a fost un virus? Ce-mi povestea el nu se lega 
cu ceea ce ştiam eu. Petre nu mi-a răspuns continuându-și 
povestirea. 

- Experimentul creat de mine trebuia să fie secret şi doar 
cu voi două ca personaje reale. Dar fiul meu a descoperit ce 
făceam şi din curiozitate a intrat şi el. Apoi te-a cunoscut pe 
tine... 

- Stai puţin, am sărit ca arsă cu sufletul la gură, mie mi 
s-a zis că Grig este doar un personaj, că nu e real. Fără să-mi 

dau seama ridicasem destul de mult tonul vocii, deşi tremuram 
de emoţii. 

- Pentru că eu l-am creat ca şi personaj, însă el a intrat 
singur în Joc, fără a şti nimeni, nici măcar eu... 

Nu puteam decât să respir încercând cu greu să-mi 
deblochez gândurile. Grig este real??? 


- Se pare că-i subestimasem calităţile... dar şi pe ale lui 
Luke, din păcate. El a reuşit să spargă jocul şi să intre, 
modificând evenimentele şi blocându-vă pe toţi acolo. Pentru 
că nu trebuia să devină nimic periculos, să fiți puşi în situaţii 
tensionate şi să fiți răniți... 

Petre privi încruntat în jos, în timp ce în mintea mea 
urlau gândurile. Grig există?? Îmi reveneau imagini cu ultimele 
momente, în care în genunchi fiind Grig ţipa să înceteze gluma 
asta, iar eu nu înţelegeam cui se adresează... Apoi cum Grig 
este împuşcat şi cade... toată tensiunea care crescuse în mine 
acum se prăbuşise într-o linişte rece. Timpul s-a oprit, 
universul s-a schimbat, am simţit din nou viaţa şi apoi durere. 

- Când am reuşit să îl elimin pe Luke din joc ca să vă 
scot şi pe voi, totul se petrecuse deja. Însă s-a întâmplat ceva ce 
nu am înţeles nici până acum. O forță a intervenit şi v-a 
protejat, distrugând tot jocul pentru a vă salva la timp. Nu ştiu 
de unde a apărut, deşi am tot cercetat. 

Nu am putut decât să întreb: 

- Grig... ? 

Se ridică şi zâmbind făcu un gest invitându-mă să-l 
urmez. L-am însoțit intrând într-o cameră simplă, cu piese 
clasice de mobilă şi un pat pe care era întins... Grig... 
nemişcat şi cu ochii închişi, respirând rar. Am crezut că voi 
leşina... 

M-am apropiat privindu-l uimită. Oare visez? Am întins 
încet degetele ca să îl ating, numai aşa mă pot convinge... 

- A fost afectat pe sistem nervos mai mult decât tine, şi 
de aceea îl mai ţin aşa pentru refacere. 

- Este în comă? Am întrebat atingându-i emoționată 
mâna. 

- Nu, doar doarme mai profund. Dar îl voi trezi acum, 
zise în timp ce-i atinse tâmpla cu un dispozitiv mic rotund. 

Cu o respirație profundă a început să clipească 
deschizându-şi cu greu ochii. Aceşti ochi verzi pe care îi 
iubesc, mă privesc din nou, după atâta durere... 

- M-ai găsit, zise privindu-mă cald. 

- Cu greu, i-am răspuns abia reuşind să nu izbucnesc în 
plâns. Deşi... tu m-ai găsit primul, doar că atunci eu eram 
întinsă şi tu îmi udai fruntea... 

- Stai aici lângă mine, ca să mă refac mai repede. 

- Stau... ca să te refaci... 

- Şi pentru că... te iubesc, îmi zise strângându-mi mâna 
în mâna lui, şi mă pierd în ochii tăi, în zâmbetul tău, în orice 
gest pe care îl faci sau idee care îți vine... 

Zâmbeam amândoi privindu-ne extaziaţi şi asaltați de 
atâtea senzaţii euforice. 

- Îmi pare rău că nu am putut să îţi spun adevărul despre 
acel loc şi de tot ce a urmat apoi... Am vrut să te protejez şi 
ştiam că sunt urmărit... 

- Despre astea vom vorbi când te vei înzdrăveni, i-am zis 
privindu-l jucăuş. 

- De ce? Ca să pot rezista vreunei palme? Începu să râdă 
însă o grimasă arată că are încă dureri ce nu îl lasă să râdă în 
voie. 

- Poate... şi unui sărut poate... 

- Cred că unui sărut rezist şi acum... 

- Poate eşti prea sensibil încă, să nu cumva să îți facă 
rău... 

- Nu are cum, Şi oricum până nu încercam nu ştim. 

- Să îl întrebăm pe tatăl tău dacă se poate? 

- Ce glumeaţă eşti... 

- Sunt fericită... Deci asta e iubirea... şi fericirea... doar 
amândoi reali, fără să conteze locul şi timpul sau ambientul... 

- Da, aşa este. Însă... eşti sigură că suntem reali? 

